				|

		52011PC0779

			Proposta għal REGOLAMENT TAL-PARLAMENT EWROPEW U TAL-KUNSILL dwar rekwiżiti speċifiċi dwar l-awditjar statutorju ta’ entitajiet ta’ interess pubbliku /* KUMM/2011/0779 finali - 2011/0359 (COD) */

			   	MEMORANDUM TA’ SPJEGAZZJONI
1.           KUNTEST TAL-PROPOSTA
Il-miżuri adottati kemm fl-Ewropa kif
ukoll barra mill-Ewropa fis-sitwazzjoni immedjata ta’ wara l-kriżi
finanzjarja ffukaw l-aktar fuq il-ħtieġa urġenti sabiex tinstab
stabilità għas-sistema finanzjarja. Filwaqt li nxteħet dubju u
ġie analizzat fid-dettall ir-rwol li kellhom il-banek, il-fondi
ħeġġ, l-aġenziji ta’ klassifikazzjoni, is-superviżuri
jew il-banek ċentrali f’diversi mumenti, ftit li xejn jew l-ebda attenzjoni
ma ngħatat lir-rwol li kellhom l-awdituri fl-kriżi – jew
tabilħaqq, ir-rwol li kellu jkollhom. Minħabba li diversi banek
kellhom telf enormi mill-2007 sal-2009 fuq il-pożizzjonijiet li kellhom
fuq u li ma jidhrux fuq l-karta bilanċjali, għal diversi ċittadini
u investituri huwa ferm diffiċli li jifhmu kif l-awdituri setgħu
jagħtu rapporti tal-awditjar pożittivi lill-klijenti tagħhom
(b’mod partikolari lill-banek) għal dawk il-perjodi.
Huwa importanti wkoll li jiġi osservat li
fi kriżi fejn ittieħed impenn ta’ €4 588.9 biljun minn
taxxi tal-kontribwenti sabiex jiġu appoġġjati l-banek bejn
Ottubru 2008 u Ottubru 2009 u fejn għajnuna bħal din ammontat
għal 39% tal-PDG tal-UE 27 fl-2009[1],
jeħtieġ li jittejbu l-komponenti kollha tas-sistema finanzjarja.
Awditjar robust huwa importanti sabiex
jerġgħu jiġu stabiliti l-fiduċja u l-kunfidenza tas-suq.
Jikkontribwixxu għall-protezzjoni tal-investitur billi jipprovdu
informazzjoni faċilment aċċessibbli, kosteffiċenti u
affidabbli dwar ir-rapporti finanzjarji tal-kumpaniji. Potenzjalment inaqqsu
wkoll il-kost tal-kapital għall-kumpaniji awditjati billi jiżguraw
aktar trasparenza u affidabilità tar-rapporti finanzjarji.
Huwa importanti wkoll li ssir enfasi fuq
il-fatt li l-awdituri huma inkarigati skont il-liġi sabiex iwettqu awditi
statutorju tar-rapporti finanzjarji tal-kumpaniji li jgawdu responsabilità
limitata u/jew li huma awtorizzati li jipprovdu servizzi fis-settur
finanzjarju. Dan l-inkarigu jwieġeb għas-sodisfazzjon ta’ rwol
fis-soċjetà li joffri opinjoni dwar il-verità u l-ġustizzja tar-rapporti
finanzjarji ta’ dawk il-kumpaniji.
Mill-1984, ir-regoli tal-UE irregolaw
parzjalment l-awditjar statutorju meta direttiva
(id-Direttiva 1984/253/KEE) armonizzat il-proċeduri
għall-approvazzjoni tal-awdituri. Id-Direttiva 2006/43/KE
tal-Parlament Ewropew u tal-Kunsill tas-17 ta’ Mejju 2006 dwar
il-verifiki [awditjar] statutorji tal-kontijiet annwali u tal-kontijiet
konsolidati, li temenda d-Direttivi tal-Kunsill 78/660/KEE u 83/349/KEE u li
tħassar id-Direttiva tal-Kunsill 84/253/KEE (minn hawn ’il quddiem
id-Direttiva 2006/43/KE) ġiet adottata fl-2006 u wessgħet b’mod
konsiderevoli l-ambitu tad-Direttiva ta’ qabel.
Il-kriżi finanzjarja enfasizzat
id-dgħufijiet fl-awditjar statutorju b’mod speċjali fir-rigward
tal-Entitajiet ta’ Interess Pubbliku (PIE - Public-Interest Entities),
entitajiet li huma ta’ interess pubbliku sinifikanti minħabba n-negozju
tagħhom, id-daqs tagħhom, in-numru ta’ impjegati tagħhom jew li
l-istatus korporattiv tagħhom huwa tali li għandhom firxa kbira ta’
partijiet interessati. Għaldaqstant, din il-proposta tistabilixxi
l-kundizzjonijiet għat-twettiq tal-awditjar statutorju fuq ir-rapporti
finanzjarji tal-PIEs
2.           RIŻULTATI TAL-KONSULTAZZJONIJIET
MAL-PARTIJIET INTERESSATI U L-VALUTAZZJONIJIET TAL-IMPATT
Il-Kummissjoni wettqet konsultazzjoni
mit-13 ta’ Ottubru sat-8 ta’ Diċembru 2010[2].
B’kollox ġew irċevuti kważi 700
tweġiba minn diversi partijiet interessati; dawn inkludew membri
tal-professjoni, superviżuri, investituri, akkademiċi, ditti,
awtoritajiet tal-gvern, korpi professjonali u individwi.
Il-konsultazzjoni wriet kemm xewqa
għall-bidla kif ukoll reżistenza għaliha; il-partijiet
interessati li attwalment huma stabiliti sew huma partikolarment kontra
l-bidliet. Min-naħa l-oħra, uħud, b’mod partikolari l-professjonisti
minn kumpaniji żgħar u medji kif ukoll l-investituri, ikkonkludew li
l-kriżi finanzjarja riċenti xeħtet dawl qawwi fuq
in-nuqqasijiet. Sommarju tas-sottomissjonijiet pubbliċi rċevuti
jista’ jinstab fuq:
http://ec.europa.eu/internal_market/consultations/docs/2010/audit/summary_responses_en.pdf
Barra minn hekk, konferenza ta’ livell
għoli dwar l-awditjar mill-Kummissjoni fl-10 ta’ Frar 2011[3] tat l-opportunità għal skambju
ulterjuri tal-opinjonijiet.
Il-Parlament Ewropew adotta rapport fuq
inizjattiva proprja fit-13 ta’ Settembru 2011 dwar dan
bħala tweġiba għall-Green Paper tal-Kummissjoni u obbliga
lill-Kummissjoni sabiex din tiżgura aktar trasparenza u kompetizzjoni
fis-suq tal-awditjar[4].
Il-Kumitat Ekonomiku u Soċjali Ewropew (KESE) adotta rapport simili
fis-16 ta’ Ġunju 2011[5].

L-Istati Membri ġew mgħarrfa dwar
dawn il-problemi fil-laqgħa tal-Kumitat tas-Servizzi Finanzjarji
tas-16 ta’ Mejju 2011 u fil-laqgħa tal-Kumitat Regolatorju
tal-Awditjar tal-24 ta’ Ġunju 2011.
Filwaqt li żżomm mal-prinċipji
ta’ 'Regolamentazzjoni Aħjar', il-Valutazzjoni tal-Impatt tidentifika
l-oqsma varji tal-problema li jistgħu jeħtieġu azzjoni
regolatorja:
·
Teżisti diskrepanza fl-istenniji ta' dak li
l-partijiet interessati jistennew u dak li l-awdituri jagħmlu
tabilħaqq.
·
L-indipendenza la hija ggarantita u lanqas ma
tista’ tintwera f’paradigma fejn l-awditjar sar effettivament wieħed
mill-bosta servizzi kummerċjali. In-nuqqas ta’ sejħiet
għall-offerti għal servizzi tal-awditjar u ta’ rotazzjoni perjodika
tad-ditti tal-awditjar ċaħħad lill-awditjar
mill-karatteristiċi prinċipali tiegħu: ix-xettiċiżmu
professjonali.
·
Konċentrazzjoni tas-suq u nuqqas ta’
għażla: Is-suq huwa tant ippolarizzat li l-okkażjoni hija rari
meta l-awditur ta’ PIE mhuwiex ditta fost l-'Erbgħa l-Kbar'.
Fil-maġġoranza tal-Istati Membri, l-Erbgħa l-Kbar jawditjaw
aktar minn 85% tal-kumpaniji l-kbar elenkati.
Il-valutazzjoni tal-impatt irriżultat
fl-alternattivi ta' politika ppreferuti li ġejjin:
·
L-ambitu tal-awditu statutorju jiġi
ċċarat u speċifikat u l-informazzjoni li l-awditur jipprovdi
lill-utenti, lill-entitajiet awditjati, lill-kumitati tal-awditjar u
lis-superviżuri, jitjieb.
·
Il-projbizzjoni tal-forniment ta' servizzi mhux ta’
awditjar lil entitajiet awditjati u anke l-projbizzjoni tal-forniment ta'
servizzi mhux ta’ awditjar b’mod ġenerali jindirizzaw b’mod effettiv
il-ħtieġa sabiex tissaħħaħ l-indipendenza u
x-xettiċiżmu professjonali. Barra minn hekk, regoli aktar stretti
fil-proċedura għall-ħatra ta' awdituri u l-introduzzjoni ta'
rotazzjoni ta’ ditta tal-awditjar mandatorja jikkontribwixxu għal awditjar
ta’ kwalità ogħla.
·
Biex tiġi ffaċilita għażla
oġġettiva ta’ fornitur tal-awditjar, klawsoli kuntrattwali li
jillimitaw l-għażla tad-ditta tal-awditjar jiġu pprojbiti,
it-trasparenza fuq il-kwalità tal-awditjar u fuq ditti tal-awditjar
għandha tiżdied u tiġi stabilita ċertifikazzjoni
tal-kwalità tal-awditjar.
·
Biex tiżdied l-għażla tal-fornituri
tal-awditjar għandhom jitneħħew ir-restrizzjonijiet ta’ sjieda.
·
L-awtoritajiet superviżorji nazzjonali
tal-awditjar għandhom jissaħħu u tiġi stabilita
kooperazzjoni mifruxa mal-UE kollha fi ħdan l-Awtorità Ewropea tat-Titoli
u s-Swieq (AETS).
Ir-rapport tal-valutazzjoni tal-impatt
għal din il-proposta jista’ jinstab fuq:
http://ec.europa.eu/internal_market/auditing/index_en.htm
3.           ELEMENTI ĠURIDIĊI TAL-PROPOSTA
3.1         Bażi ġuridika
Id-Direttiva 2006/43/KE eżistenti
hija bbażata fuq l-Artikolu 50 tat-TFUE. Ir-rekwiżiti relatati
mal-istabiliment (eż. dawk ir-rekwiżiti li jindirizzaw
l-approvazzjoni/reġistrazzjoni tal-awdituri) u emendi għalihom
jibqgħu fi ħdan l-ambitu tad-Direttiva[6].
Rekwiżiti addizjonali speċifiċi
li jindirizzaw il-kondotta ta’ awditu statutorju ta’ PIEs huma stabiliti f’dan
ir-regolament, abbażi tal-Artikolu 114 tat-TFUE.
3.2.        Sussidjarjetà u
proporzjonalità
S’issa, ir-regoli tal-UE ħallew
diskrezzjoni kbira għall-Istati Membri, li min-naħa tagħhom
ibbażaw ħafna fuq l-awtoregolamentazzjoni mill-professjoni.
Il-kriżi wriet li l-awtoregolamentazzjoni mhijiex adegwata meta
wieħed iħares lejn il-ġejjieni. Barra minn hekk, il-problemi
enfasizzati fil-Valutazzjoni tal-Impatt ma jistgħux jissolvew fuq livell
nazzjonali minħabba li jfeġġu differenzi importanti fil-qafas
regolatorju u dan, min-naħa tiegħu, idgħajjef is-suq uniku
Minħabba n-natura interkonnessa tas-swieq
tat-titoli u tal-atturi finanzjarji, l-awditjar fl-Unjoni kollha isir fi
ħdan qafas armonizzat. Huwa kruċjali li r-rwol, l-indipendenza
tal-awdituri u l-istruttura tas-suq jiġu indirizzati fil-livell tal-Unjoni
minħabba li l-PIEs fl-Ewropa, spiss għandhom attivitajiet
transfruntieri. Huwa ta’ min jinnota li l-leġiżlazzjoni li tkopri
l-protezzjoni tal-investitur kif ukoll lill-istituzzjonijiet finanzjarji hija
diġà implimentata fil-livell tal-Unjoni.
Barra minn hekk, approċċ koordinat
fil-livell tal-Unjoni, issupplimentat minn appoġġ internazzjonali,
ibaxxi wkoll ir-riskju ta’ arbitarġġ regolatorju.
Il-proposta tirrispetta l-prinċipju
tal-proporzjonalità u ma tmurx lil hinn minn dak li huwa neċessarju sabiex
jintlaħqu l-għanijiet segwiti.
3.3.        Spjegazzjoni dettaljata
tal-proposta
L-Artikoli 39 sa 43
tad-Direttiva 2006/43/KE, diġà jindirizzaw ċerti rekwiżiti
li japplikaw għall-awditjar statutorju tal-PIEs. Dawk ir-rekwiżiti
mhumiex sejrin jibqgħu parti mid-Direttiva, iżda sejrin jiġu
integrati (u żviluppati aktar ) f'dan ir-Regolament.
Regolament huwa strument legali xieraq u
proporzjonat sabiex jiżgura kwalità għolja tal-awditjar tal-PIEs.
L-applikabilità diretta ta’ Regolament toffri ċertezza legali ikbar. Barra
minn hekk, il-leġiżlazzjoni ssir applikabbli fl-istess data madwar
l-Unjoni, b’hekk jiġu evitati problemi assoċjati
mat-traspożizzjoni tard tal-leġiżlazzjoni mill-Istati Membri[7]. Barra minn hekk, regolament joffri grad
għoli ta’ armonizzazzjoni: awditu statutorju jsir skont regoli
sostanzjalment identiċi fl-Istati Membri kollha.
3.3.1.     Titolu I (suġġett,
kamp ta’ applikazzjoni u definizzjonijiet)
Ir-Regolament japplika għall-awdituri li
jwettqu awditu statutorju tal-PIEs u għall-PIEs awditjati, eż. regoli
dwar il-kumitat għall-awditjar li PIE hija meħtieġ li jkollha.
Għall-finijiet tar-Regolament,
id-definizzjonijiet li japplikaw għad-Direttiva 2006/43/KE emendata
għandhom japplikaw hawnhekk. Hekk kif is-settur finanzjarju
jiżviluppa, jinħolqu kategoriji ġodda ta' istituzzjonijiet
finanzjarji skont id-dritt tal-Unjoni u għaldaqstant, huwa xieraq li
d-definizzjoni tal-PIEs tinkludi wkoll ditti ta’ investiment, istituzzjonijiet
ta’ pagament, impriżi ta’ investiment kollettiv f’titoli trasferibbli
(UCITS – Undertaking for Collective Investment in Transferable Securities),
istituzzjonijiet tal-flus elettroniċi u fondi ta’ investiment alternattiv.
3.3.2.     Titolu II
(Kundizzjonijiet għat-twettiq ta’ awditu statutorju ta’ entitajiet ta’
interess pubbliku)
Kapitolu I (Indipendenza u evitar ta’
kunflitt ta’ interess)
Awditur għandu jistabilixxi politiki u
proċeduri adegwati sabiex jiżgura l-konformità mal-obbligi skont
ir-Regolament fir-rigward tal-indipendenza, is-sistemi interni ta’ kontroll
tal-kwalità u s-superviżjoni tal-impjegati.
Dawk li qabel kienu awdituri, sħab
ewlenin fl-awditjar jew l-impjegati tagħhom mhumiex permessi jassumu
karigi maniġerjali ewlenin fl-entità awditjata, li jsiru membru tal-kumitat
tal-awditjar tal-entità awditjata, li jsiru membru mhux eżekuttiv tal-korp
amministrattiv jew li jissieħbu f'korp superviżorju tal-entità
awditjata fi żmien sentejn mit-terminazzjoni tal-inkarigu tal-awditjar.
Id-drittijiet għall-forniment ta' servizzi
ta’ awditjar finanzjarju relatata lill-entità awditjata għandhom ikunu
limitati għal 10% tat-tariffi tal-awditjar imħallsa minn dik
l-entità. Barra minn hekk, fejn id-drittijiet totali, is-servizzi ta’ awditjar
u servizzi ta’ awditjar finanzjarju relatati, riċevuti minn awditur minn
PIE jilħqu perċentwal sinifikanti tad-drittijiet annwali totali
tiegħu/tagħha, jiġu applikati salvagwardji xierqa.
L-awditur statutorju, id-ditta tal-awditjar
jew membru tan-netwerk tad-ditta tal-awditjar ma jitħallewx jipprovdu
servizzi mhux ta’ awditjar li jkunu fundamentalment inkompatibbli mal-funzjoni
indipendenti ta' interess pubbliku tal-awditu għall-entitajiet awditjati
fil-każijiet kollha, filwaqt li għal servizz oħra li ma jkunux
fundamentalment inkompatibbli mas-servizzi tal-awditjar, il-kumitat
tal-awditjar jew l-awtorità kompetenti se tingħata s-setgħa
tivvaluta, skont iċ-ċirkostanzi konkreti, jekk dawn ikunux
jistgħu jitfornew lill-entità awditjata. Madankollu, jistgħu
jiġu pprovduti servizzi ta’ awditjar finanzjarju. Il-Kummissjoni hija
mogħtija s-setgħa li taddatta l-listi tas-servizzi awtorizzati u ta’
servizzi pprojbiti skont il-kundizzjonijiet stabiliti fit-Titolu VI. Barra
minn hekk, ditti tal-awditjar ta’ dimensjoni sinifikanti għandhom jiffokaw
l-attività professjonali tagħhom fuq it-twettiq ta' awditu statutorju u
m’għandhomx jitħallew iwettqu servizzi mhux tal-awditjar.
Qabel ma jaċċetta jew ikompli
inkarigu, awditur għandu jivvaluta t-theddid potenzjali kollu
għall-indipendenza tiegħu/tagħha u għandu jikkonnferma
l-indipendenza tiegħu lill-kumitat tal-awditjar.
Kapitolu II (Kunfidenzjalità u
segretezza professjonali)
L-awdituri m’għandhomx jinvokaw regoli
ta’ segretezza professjonali sabiex jimpedixxu l-applikazzjoni
tad-dispożizzjonijiet ta’ din il-proposta.
L-Artikolu 13 jiżgura li
l-informazzjoni meħtieġa tista' tiġi skambjata matul it-twettiq
tal-awditjar. Madankollu, tali regoli m’għandhomx jippermettu awditur
jikkoopera ma' awtoritajiet ta' pajjiż terz barra l-kanali ta'
kooperazzjoni stabiliti fil-Kapitolu XI tad-Direttiva 2006/43/KE.
Kapitolu III (Twettiq tal-awditu
statutorju)
Ir-Regolament jistabilixxi li l-awditur
għandu jieħu l-passi kollha meħtieġa bil-għan li
jifforma opinjoni dwar jekk l-istrumenti finanzjarji jagħtux opinjoni vera
u ġusta u jekk ikunux tħejjew skont il-qafas ta’ rapportar
finanzjarju relevanti. Ma jinkludix l-assigurazzjoni dwar il-vijabilità
fil-ġejjieni tal-entità awditjata lanqas l-effiċjenza jew
l-effikaċja li bihom il-korp maniġerjali jew amministrattiv wettaq
jew sejjer iwettaq il-materji tal-entità. Madankollu, din l-esklużjoni la
għandha ddgħajjef il-kompiti li awditur jeħtieġ li
jagħmel sabiex iwettaq l-awditjar kif suppost u lanqas xi rekwiżiti
ta’ rapportar.
Ix-xettiċiżmu professjonali huwa
rinforzat. L-awditur għandu dejjem jibqa’ attent għall-possibilità
ta’ dikjarazzjoni skorretta materjali minħabba żball jew frodi,
minkejja l-esperjenza preċedenti tal-awditur mal-entità.
Qed jiġu stabiliti r-rekwiżiti
bażiċi għat-twettiq tal-awditu statutorju. Id-ditta tal-awditjar
għandha taħtar għallinqas sieħeb ewlieni tal-awditjar, li
għandu jkun involut b’mod attiv fit-twettiq tal-awditu statutorju. Jiġu
assenjati wkoll riżorsi suffiċjenti. Għandu jinżamm rekord
tal-kont tal-klijent u għandu jinħoloq fajl tal-awditjar. Barra minn
hekk, l-awditur għandu jagħmel ċert li r-rekwiżiti
organizzazzjonali kollha jiġu applikati.
Fejn iseħħ inċident li
għandu jew jista’ jkollu konsegwenzi serji għall-integrità
tal-attivitajiet ta’ awditu statutorju, l-awditur għandu jieħu
miżuri xierqa bil-għan li jiġġestixxi l-konsegwenzi
tal-inċident u jipprevjeni kwalunkwe rikorrenza.
Fil-każ tal-awditjar tar-rapporti
finanzjarji konsolidati, fejn l-awditur tal-grupp ma jkunx f’pożizzjoni li
jiddokumenta x-xogħol ta' awditjar imwettaq mill-awditur(i) ta'
pajjiż terz, huwa jeħtieġ li jieħu miżuri xierqa
inkluż xogħol ta' awditjar addizzjonali u għandu jinforma
lill-awtorità kompetenti.
Awditur/ditta tal-awditjar għandhom
iwettqu r-reviżjoni tal-kontroll tal-kwalità intern tagħhom stess
qabel ma jissottomettu r-rapport tal-awditjar. L-eżaminazzjoni
għandha tkun ir-responsabilità ta’ awditur li ma jkunx involut
fil-prestazzjoni ta’ awditu statutorju li miegħu tkun tirrelata
l-eżaminazzjoni tal-kwalità interna.
Kapitolu IV (Rapportar tal-awditjar)
Il-kontenut tar-rapport tal-awditjar
iddivulgat lill-pubbliku twessa' sabiex jispjega l-metodoloġija
użata, b’mod speċjali kemm mill-karta bilanċjali ġie
awditjat direttament u kemm ġie bbażat fiq l-ittestjar tas-sistema u
l-konformità, il-livelli tal-materjalità applikata biex jitwettaq l-awditjar,
l-oqsma ewlenin tar-riskju ta’ dikjarazzjonijiet skorretti materjali
tar-rapporti finanzjarji, jekk l-awditu statutorju ġietx iddisinjata biex
tikxef frodi u, fil-każ ta’ opinjoni kwalifikata jew avversa jew rinunzja
ta’ opinjoni, ir-raġunijiet għal tali deċiżjoni.
Għandu jispjega wkoll il-varjazzjoni fl-ippeżar tal-ittestjar
sostantiv u ta’ konformità meta mqabbla mas-sena preċedenti.
Barra minn hekk, l-awditur għandu
jħejji wkoll rapport twil u aktar dettaljat għall-kumitat
tal-awditjar. Dan ir-rapport ikun jipprovdi informazzjoni aktar dettaljata dwar
l-awditjar imwettaq, fuq is-sitwazzjoni tal-impriża bħala tali
(eż. avvjament) u r-riżultati tal-awditjar ikkombinati mal-ispjegi
neċessarji. Dan ir-rapport addizzjonali għandu jippreżenta wkoll
(u jiġġustifika) ix-xogħol ta' awditjar imwettaq lill-kumitat
tal-awditjar. Dan ir-rapport itwal jiġi sottomess lill-kumitat
għall-awditjar u lill-maniġment tal-entità awditjata, iżda mhux
lill-pubbliku (minħabba li l-kontenut tiegħu jkun jinkludi sigrieti
kummerċjali u informazzjoni potenzjalment sensittiva dwar il-prezzijiet).
Madankollu, fuq talba, l-awditur għandu jagħmel dan ir-rapport
disponibbli għall-awtorità kompetenti.
F’ħafna mid-direttivi dwar is-servizzi
finanzjarji, l-awditur huwa diġà meħtieġ li jirrapporta
lill-awtoritajiet kompetenti li jissorveljaw il-PIE dwar kwalunkwe fatt jew
deċiżjoni dwar il-PIE. Dan l-obbligu issa huwa estiż
għall-PIEs kollha. Barra minn hekk, l-awtoritajiet kompetenti li
jissorveljaw l-istituzzjonijiet ta' kreditu u l-impriżi tal-assigurazzjoni
għandhom jistabilixxu djalogu regolari mal-awdituri.
Kapitolu V (Rapportar tat-trasparenza
minn awdituri statutorji u ditti tal-awditjar u żamma ta' rekords)
L-awdituri sejrin ikunu meħtieġa
jiddivulgaw l-informazzjoni finanzjarja, li turi b’mod partikolari l-fatturat
totali tagħhom maqsum f'tariffi tal-awditjar imħallsa mill-PIEs,
tariffi tal-awditjar imħallsa minn entitajiet oħrajn u tariffi
għal servizzi oħrajn. Għandhom jiddivulgaw ukoll informazzjoni
finanzjarja fil-livell tan-netwerk li jappartjenu għalih.
Ir-rapporti tat-trasparenza tal-awdituri
tal-PIEs għandu jkollhom magħhom dikjarazzjoni dwar il-governanza
korporattiva tad-ditta stess. Informazzjoni supplimentari addizzjonali fuq
it-tariffi tal-awditjar tiġi pprovduta lill-awtoritajiet kompetenti
bil-għan li jiġu ffaċilitati l-kompiti superviżorji
tagħhom.
L-awditur għandu jżomm ċerti
dokumenti u informazzjoni għal perjodu ta’ ħames snin.
3.3.3.     Titolu III (Il-ħatra
ta’ awdituri statutorji jew ditti tal-awditjar minn entitajiet ta’ interess
pubbliku)
Sabiex tissaħħaħ l-indipendenza
u l-kapaċità tal-kumitat tal-awditjar, dan għandu jkun magħmul
minn membri mhux eżekuttivi, għallinqas membru wieħed
għandu jkollu esperjenza u għarfien fl-awditjar u ieħor
fil-kontabilità u/jew l-awditjar.
Il-proposta għall-ħatra tal-awditur
għal-laqgħat tal-azzjonisti għandha tkun ibbażata fuq
rakkomandazzjoni tal-kumitat tal-awditjar. Ir-rakkomandazzjoni dejjem
għandu jkun fiha ġustifikazzjoni tad-deċiżjoni proposta.
Barra minn hekk, sakemm ma tolqotx it-tiġdid ta’ inkarigu tal-awditjarm,
ir-rakkomandazzjoni għandu jkun fiha żewġ għażliet
(għajr l-awditur eżistenti) u l-kumitat tal-awditjar għandu
jfisser preferenza ġġustifikata kif dovut għal waħda
minnhom. Ir-rakkomandazzjoni tal-kumitat tal-awditjar għandha ssir wara
t-tlestija tal-proċess dovut ta’ sejħiet għal offerti.
Fil-każ ta' istituzzjonijiet ta' kreditu u ta' impriżi
tal-assigurazzjoni, il-kumitat tal-awditjar għandu jibgħat
ir-rakkomandazzjoni tiegħu lill-awtorità superviżorja prudenzjali, li
għandu jkollha d-dritt għall-veto għall-għażla
proposta.
Klawsoli kuntrattwali ma’ partijiet terzi li
jillimitaw l-għażla tal-entità awditjata ta’ awditur jiġu
pprojbiti.
Bil-għan li tiġi indirizzata
t-theddida tal-familjarità li tirriżulta mid-ditta awditjata li spiss
taħtar u terġa’ taħtar lill-istess ditta tal-awditjar għal
deċenni, ir-regolament jintroduċi rotazzjoni obbligatorja ta’ ditti
ta’ awditjar għal perjodu massimu ta’ 6 snin, li f'ċerti
ċirkostanzi eċċezzjonali, jista' jiġi estiż għal
8 snin. Fejn entità ta’ interess pubbliku tkun ħatret żewġ
awdituri statutorji jew ditti tal-investiment jew aktar, id-durata massima
tal-inkariku tkun ta’ 9 snin; fuq bażi eċċezzjonali, tali durata
tista' tiġi estiża għal 12-il sena. Dan jipprovdi wkoll
għal żmien biex wieħed jerġa’ jaħsibha qabel ma
d-ditta tal-awditjar ikun jista’ jitwettaq l-awditu statutorju tal-istess
entità mill-ġdid. Sabiex tkun żgurata tranżizzjoni bla intoppi,
l-awditur preċedenti huwa meħtieġ li jittrasferixxi fajl ta'
trasferiment bl-informazzjoni relevanti lill-awditur il-ġdid.
Il-kumitat tal-awditjar, azzjonista
wieħed jew aktar, l-awtoritajiet kompetenti u l-awtoritajiet kompetenti
għas-superviżjoni tal-PIEs huma mogħtija s-setgħa li
jressqu talba quddiem qorti nazzjonali għat-tneħħija tal-awditur
fejn ikun hemm raġunijiet xierqa għal dan.
3.3.4.     Titolu IV (Sorveljanza
tal-attivitajiet tal-awdituri u tad-ditti tal-awditjar li jwettqu awditu
statutorju ta’ entitajiet ta’ interess pubbliku)
Kapitolu I (Awtoritajiet
pubbliċi)
Kull Stat Membru għandu jaħtar
awtorità kompetenti responsabbli mis-superviżjoni tal-awdituri u tad-ditti
tal-awditjar li jawditjaw lill-PIEs. Dawn l-awtoritajiet għandu jkollhom
persunal biżżejjed u għandhom ikunu indipendenti mill-awdituri.
L-obbligi tas-segretezza professjonali japplika għall-impjegati
tal-awtoritajiet kompetenti.
L-awtoritajiet kompetenti għandu jkollhom
is-setgħat superviżorji u investigattivi kollha li huma
meħtieġa għat-twettiq tal-funzjoni tagħhom iżda
m’għandhomx jintereferixxu mal-kontenut ta’ rapport tal-awditur.
L-awtoritajiet kompetenti għandhom
jikkooperaw fil-livell nazzjonali mal-awtorità responsabbli
għall-approvazzjoni u r-reġistrazzjoni tal-awdituri statutorji u
tad-ditti tal-awditjar (Direttiva 2006/43/KE) u ma’ superviżuri
oħrajn tal-PIEs eż. is-superviżur bankarju jew
tal-assigurazzjoni.
Kapitolu II (garanzija tal-kwalità,
investigazzjoni, monitoraġġ tas-suq, ippjanar ta’ kontinġenza u
trasparenza tal-awtoritajiet kompetenti)
Il-kompiti tal-awtoritajiet kompetenti
jinkludu:
·
it-twettiq ta' eżaminazzjonijiet tal-garanzija
tal-kwalità fuq l-awditu statutorju imwettaq. Dawn l-eżaminazzjonijiet
għandhom ikunu proporzjonati għall-iskala u d-dimensjoni tal-attività
tal-awditur eżaminat;
·
investigazzjoni bil-għan li jinkixef,
jiġi kkoreġut u pprevenut awditu statutorju inadegwat tal-PIEs;
·
il-monitoraġġ tal-iżvilupp fis-suq
għall-forniment ta' servizzi ta’ awditjar statutorju lill-PIEs;
·
monitoraġġ regolari tat-theddid possibbli
għall-kontinwità tal-operazzjonijiet tad-ditti tal-awditjar il-kbar,
inkluż ir-riskji li jirriżultaw minn konċentrazzjoni għolja
u l-ħtieġa li ditti tal-awditjar kbar jistabilixxu pjanijiet ta’
kontinġenza sabiex jiġi indirizzat theddid bħal dan;
·
li jkunu trasparenti dwar l-attivitajiet
tagħhom, inkluż il-pubblikazzjoni tar-rapporti ta’ eżaminazzjoni
tal-garanzija tal-kwalità individwali.
Kapitolu III (Kooperazzjoni bejn
awtoritajiet kompetenti u relazzjonijiet mal-awtoritajiet superviżorji
Ewropej)
Ir-regolament jeħtieġ li l-kooperazzjoni
mifruxa mal-UE kollha bejn l-awtoritajiet kompetenti sseħħ fi
ħdan l-AETS, b’hekk jieħu post il-mekkaniżmu ta’ kooperazzjoni
mifruxa mal-UE kollha attwali taħt il-patroċinju tal-Grupp Ewropew
tal-Korpi ta’ Sorveljaturi tal-Awdituri (EGAOB - European Group of Auditors'
Oversight Bodies), grupp espert ippresedut mill-Kummissjoni Ewropea. L-AETS diġà qed taħdem fil-qasam tal-awditjar (u
kontabilità) fir-rigward tal-PIEs u l-qafas ġuridiku jipprevedi
l-kooperazzjoni tal-AETS, l-Awtorità Bankarja Ewropea (ABE) u l-Awtorità
Ewropea tal-Assigurazzjoni u tal-Pensjonijiet Okkupazzjonali (AEAPX) fi
ħdan il-kumitat konġunt tagħhom fil-qasam tal-awditjar. L-AETS
hija meħtieġa toħloq kumitat intern permanenti li għandu jkun
magħmul għallinqas mill-awtoritajiet kompetenti nazzjonali.
L-AETS għandha
toħroġ gwida fuq bosta kwistjonijiet: eż. fuq il-kontenut u
l-preżentazzjoni tar-rapport tal-awditjar u r-rapport addizzjonali
lill-kumitat tal-awditjar, fuq l-attività ta’ superviżjoni tal-kumitat
tal-awditjar jew għat-twettiq ta’ eżaminazzjonijiet tal-garanzija
tal-kwalità.
Qiegħda tiġi introdotta
ċertifikazzjoni tal-kwalità tal-awditjar pan-Ewropea ‘volontarja’ sabiex
iżżid il-viżibilità, ir-rikonoxximent u r-reputazzjoni tad-ditti
tal-awditjar kollha li għandhom kapaċitajiet li jwettqu awditjar ta’
kwalità għolja tal-PIEs. L-AETS għandha tippubblika r-rekwiżiti
għall-ksib taċ-ċertifikat flimkien ma’ kwalunkwe
implikazzjonijiet amministrattivi u ta’ tariffi. L-awtoritajiet kompetenti
nazzjonali għandhom ikunu involuti fl-eżami tal-applikazzjoni
għaċ-ċertifikat. Fir-rigward tal-investigazzjoni u
l-ispezzjonijiet fiq is-sit, l-awtoritajiet kompetenti għandhom
jinnotifikaw lill-awtorità kompetenti tal-Istat Membru l-ieħor, jekk huma
jikkonkludu li qegħdin isiru jew saru attivitajiet kontrarji
għad-dispożizzjonijiet tar-Regolament. Barra minn hekk, awtorità
kompetenti ta’ Stat Membru tista’ titlob li ssir investigazzjoni mill-awtorità
kompetenti ta’ Stat Membru ieħor fit-territorju ta’ dan tal-aħħar.
Barra minn hekk, l-AETS tista’ tistabilixxi
kulleġġi ta’ awtoritajiet kompetenti fuq talba ta’ awtorità
kompetenti waħda jew iktar sabiex tiffaċilita l-eżerċizzju
ta’ ċerti kompiti.
Kapitolu IV (Kooperazzjoni ma’
awdituri ta’ pajjiż terz u ma’ organizzazzjonijiet u korpi internazzjonali)
L-awtoritajiet kompetenti u l-AETS
jistgħu jikkonkludu ftehimiet ta’ kooperazzjoni fuq l-iskambju ta’
informazzjoni mal-awtoritajiet kompetenti ta’ pajjiżi terzi biss jekk
l-informazzjoni żvelata tkun soġġetta għal garanziji
tas-segretezza professjonali u diment li r-regoli ta’ protezzjoni tad-dejta
jiġu rispettati.
3.3.5.     Titolu V (Provvedimenti
superviżorji u penali)
Sabiex ittejjeb il-konformità
mar-rekwiżiti ta’ dan ir-Regolament u wara l-Komunikazzjoni
tal-Kummissjoni tat-9 ta’ Diċembru 2010 intitolata
'Rinfurzar tar-reġimi tas-sanzjonar fis-settur tas-servizzi finanzjarji'[8], is-setgħat li jiġu adottati
miżuri superviżorji u s-setgħat ta' sanzjonar tal-awtoritajiet
kompetenti huma mtejba. Huma mbassra sanzjonijiet pekunarji Amministrattivi fuq
l-awdituri u l-PIEs għall-ksur identifikat. L-awtoritajiet għandhom
ikunu trasparenti dwar is-sanzjonijiet u l-miżuri li japplikaw.
3.3.6.     Titolu VI (Rapportar u
dispożizzjonijiet tranżizzjonali u finali)
Ġie introdott reġim
tranżizzjonali fir-rigward tad-dħul fis-seħħ tal-obbligu
tar-rotazzjoni tad-ditti tal-awditjar, l-obbligu li tiġi organizzata
proċedura tas-selezzjoni għall-għażla ta' ditta
tal-awditjar u l-istabiliment ta' ditti tal-awditjar li jipprovdu biss servizzi
tal-awditjar.
3.3.7.     Standards tekniċi
regolatorji u konformità mal-Artikolu 290 tat-TFE
Sabiex jiġu kkunsidrati l-iżviluppi
fl-awditjar u s-suq tal-awditjar, l-AETS hija mitluba tissottometti standards
tekniċi regolatorji lill-Kummissjoni sabiex tispeċifika
rekwiżiti tekniċi fuq il-kundizzjonijiet skont liema awditu
statutorju għandu jitwettaq b'mod konġunt mill-awdituri maħtura,
il-kontenut tal-fajl ta’ trasferiment li l-awditur il-ġdid għandu
jirċievi u l-istabiliment ta’ ċertifikat ta’ kwalità Ewropew
għall-awdituri li jwettqu awditi statutorju tal-PIEs. Il-Kummissjoni hija
mogħtija s-setgħa li tadotta dawn l-istandards tekniċi
bħala atti delegati.
Fit-23 ta’ Settembru 2009,
il-Kummissjoni adottat proposti għal Regolamenti li jistabilixxu l-ABE
(l-Awtorità Bankarja Ewropea), l-AEAPX (l-Awtorità Ewropea tal-Assigurazzjoni u
l-Pensjonijiet tax-Xogħol), u l-AETS (l-Awtorità Ewropea għat-Titoli
u s-Swieq)[9].
F'dan ir-rigward il-Kummissjoni tixtieq tfakkar fid-Dikjarazzjoni b'rabta
mal-Artikoli 290 u 291 tat-TFUE li kienet għamlet fl-adozzjoni
tar-Regolamenti li jistabilixxu l-Awtoritajiet Superviżorji Ewropej li
skont liema: "fir-rigward tal-proċess għall-adozzjoni ta'
standards regolatorji, il-Kummissjoni tenfasizza n-natura unika tas-settur
tas-servizzi finanzjarji, li jkompli mal-istruttura Lamfalussy u li kien
speċifikament rikonoxxut fid-Dikjarazzjoni 39 għat-TFUE. Madankollu,
il-Kummissjoni għandha dubji serji jekk ir-restrizzjonijiet fuq ir-rwol
tagħha meta tadotta atti delegati u miżuri ta' implimentazzjoni
humiex skont l-Artikoli 290 u 291 TFUE."
4.           IMPLIKAZZJONI BAĠITARJA
Il-proposta tal-Kummissjoni m’għandha
l-ebda impatt dirett jew indirett fuq il-baġit tal-Unjoni Ewropea. B’mod
partikolari, il-kompiti li jiġu fdati lil korpi superviżorji tal-UE
kif imsemmija fil-proposta ma jinvolvux iffinanzjar addizzjonali tal-UE.
2011/0359 (COD)
Proposta għal
REGOLAMENT TAL-PARLAMENT EWROPEW U
TAL-KUNSILL
dwar rekwiżiti speċifiċi dwar
l-awditjar statutorju ta’ entitajiet ta’ interess pubbliku
(Test b’relevanza għaż-ŻEE)
IL-PARLAMENT EWROPEW U L-KUNSILL
TAL-UNJONI EWROPEA,
Wara li kkunsidraw it-Trattat dwar
il-Funzjonament tal-Unjoni Ewropea, u b’mod partikolari l-Artikolu 114
tiegħu,
Wara li kkunsidraw il-proposta
mill-Kummissjoni Ewropea,
Wara t-trażmissjoni tal-abbozz tal-att
leġislattiv lill-Parlamenti nazzjonali,
Wara li kkunsidraw l-opinjoni tal-Kumitat
Ekonomiku u Soċjali Ewropew[10],
Wara li kkonsultaw lill-Kontrollur Ewropew
għall-Protezzjoni tad-Data[11],
Wara li aġixxew skont il-proċedura
leġiżlattiva ordinarja,
Billi:
(1)
L-awdituri statutorji u ditti tal-awditjar huma
fdati skont il-liġi li jwettqu awditi statutorji tal-entitajiet ta’
interess pubbliku bil-għan li jtejbu l-grad ta’ fiduċja tal-pubbliku
fir-rapporti finanzjarji annwali u konsolidati ta’ tali entitajiet. Il-funzjoni
ta’ interess pubbliku ta’ awditu statutorju tfisser li komunità wiesgħa
ta’ persuni u istituzzjonijiet tiddependi fuq il-kwalità tax-xogħol ta’
awditur statutorju. Kwalità tajba tal-awditjar tikkontribwixxi
għall-funzjonament kif jixraq tas-swieq billi ttejjeb l-integrità u
l-effiċjenza tar-rapporti finanzjarji. B'hekk, l-awdituri jissodisfaw rwol
fis-soċjetà li huwa partikolarment importanti.
(2)
Il-leġislazzjoni tal-Unjoni teħtieġ
li r-rapporti finanzjarji, inkluż kontijiet annwali jew kontijiet
konsolidati, ta' istituzzjonijiet ta' kreditu, impriżi tal-assigurazzjoni,
emittent tat-titoli ammessi għan-negozjar f’suq regolat, istituzzjonijiet
ta’ pagament, UCITS, istituzzjonijiet ta’ flus elettroniċi u fondi ta’
investiment alternattiv jiġu awditjati minn persuna waħda jew minn
aktar minn persuna waħda intitolata twettaq awditi bħal dawn skont
id-dritt tal-Unjoni, jiġifieri: l-Artikolu 1(1) tad-Direttiva
tal-Kunsill 86/635/KEE tat-8 ta’ Diċembru 1986 dwar
il-kontijiet annwali u l-kontijiet konsolidati ta’ banek u istituzzjonijiet
finanzjarji oħrajn[12],
l-Artikolu 1(1) tad-Direttiva tal-Kunsill 91/674/KEE
tad-19 ta’ Diċembru 1991 dwar il-kontijiet annwali u
l-kontijiet konsolidati ta’ intrapriżi tal-assigurazzjoni[13], l-Artikolu 4(4)
tad-Direttiva 2004/109/KE tal-Parlament Ewropew u tal-Kunsill
tal-15 ta’ Diċembru 2004 dwar l-armonizzazzjoni
tar-rekwiżiti ta' trasparenza f'dak li għandu x'jaqsam ma'
informazzjoni dwar emittenti li t-titoli tagħhom huma ammessi
għall-kummerċ f'suq regolat u li temenda d-Direttiva 2001/34/KE[14], l-Artikolu 15(2)
tad-Direttiva 2007/64/KE tal-Parlament Ewropew u tal-Kunsill tat-
13 ta’ Novembru 2007 dwar is-servizzi ta' ħlas fis-suq
intern li temenda d-Direttivi 97/7/KE, 2002/65/KE, 2005/60/KE u 2006/48/KE u li
tħassar id-Direttiva 97/5/KE[15],
l-Artikolu 73 tad-Direttiva 2009/65/KE tal-Parlament Ewropew u
tal-Kunsill tat-13 ta’ Lulju 2009 dwar il-koordinazzjoni ta’
liġijiet, regolamenti u dispożizzjonijiet amministrattivi fir-rigward
tal-impriżi ta’ investiment kollettiv f’titoli trasferibbli (UCITS)[16], Artikolu 3(1)
tad-Direttiva 2009/110/KE tal-Parlament Ewropew u tal-Kunsill tas-
16 ta’ Settembru 2009 dwar il-bidu, l-eżerċizzju u
s-superviżjoni prudenzjali tan-negozju tal-istituzzjonijiet tal-flus
elettroniċi li temenda d-Direttivi 2005/60/KE u 2006/48/KE u li
tħassar id-Direttiva 2000/46/KE[17],
u l-Artikolu 22(3) tad-Direttiva 2011/61/UE tal-Parlament Ewropew u
tal-Kunsill tat- 8 ta’ Ġunju 2011 dwar Maniġers ta’
Fondi ta’ Investiment Alternattivi u li temenda d-Direttivi 2003/41/KE u
2009/65/KE u r-Regolamenti (KE) Nru 1060/2009 u (UE) Nru 1095/2010[18]. Barra minn hekk, l-Artikolu 4(1)(1)
tad-Direttiva 2004/39/KE tal-Parlament Ewropew u tal-Kunsill
tal-21 ta’ April 2004 dwar is-swieq fl-istrumenti finanzjarji li
temenda d-Direttivi tal-Kunsill 85/611/KEE u 93/6/KEE u
d-Direttiva 2000/12/KE tal-Parlament Ewropew u tal-Kunsill u li tħassar
id-Direttiva tal-Kunsill 93/22/KEE[19]
jeħtieġ ukoll li r-rapporti finanzjarji annwali tad-ditti
tal-investiment, jiġu awditjati meta r-Raba’ Direttiva
tal-Kunsill 78/660/KEE tal-25 ta’ Lulju tal-1978 dwar
il-kontijiet annwali ta' ċerti tipi ta' kumpaniji[20] jew is-Seba’ Direttiva
tal-Kunsill 83/349/KEE tat-13 ta’ Ġunju tal-1983 dwar
il-kontijiet konsolidati[21]
mhumiex applikabbli.
(3)
Il-kundizzjonijiet għall-approvazzjoni
tal-persuni responsabbli għat-twettiq ta’ awditu statutorju kif ukoll
ir-rekwiżiti minimi għat-twettiq ta’ tali awditu statutorju huma
stabiliti fid-Direttiva 2006/43/KE tal-Parlament Ewropew u
tal-Kunsill tas-17 ta’ Mejju 2006 dwar il-verifiki [awditjar]
statutorji tal-kontijiet annwali u tal-kontijiet konsolidati, li temenda
d-Direttivi tal-Kunsill 78/660/KEE u 83/349/KEE u li tħassar id-Direttiva
tal-Kunsill 84/253/KEE[22].
(4)
Matul il-kriżi finanzjarja riċenti, bosta
banek żvelaw telf kbir mill-2007 sal-2009 fuq il-pożizzjoni li
kellhom kemm fuq il-karta bilanċjali kif ukoll li ma jidhrix fuq il-karta
bilanċjali. Dan qajjem mhux biss il-kwistjoni ta’ kif l-awdituri
jistgħu jagħtu rapporti tal-awditjar mhux kwalifikati lill-klijenti
tagħhom għal dawk il-perjodi, iżda wkoll fuq kemm huwa xieraq u
adegwat il-qafas leġiżlattiv attwali. Fit-13 ta’ Ottubru 2010,
il-Kummissjoni ppubblikat Ktiba Ħadra dawr Politika tal-Awditjar:
Lezzjonijiet mill-Kriżi[23],
li tat bidu għal konsultazzjoni pubblika wiesgħa, fuq il-kuntest
ġenerali tar-riforma regolatorja tas-suq finanzjarju, dwar ir-rwol u
l-ambitu tal-awditjar u dwar kif il-funzjoni tal-awditjar tista’ tittejjeb
sabiex tikkontribwixxi għal żieda fl-istabilità finanzjarja.
Mill-konsultazzjoni pubblika, irriżulta li r-regoli
tad-Direttiva 2006/43/KE dwar l-awditu statutorju tal-kontijiet annwali u
tal-kontijiet konsolidati ta’ entitajiet ta’ interess pubbliku, jistgħu
jittejbu sostanzjalment. Il-Parlament Ewropew ħareġ rapport fuq
inizjattiva tiegħu stess fuq il-Green Paper
fit-13 ta’ Settembru 2011. Il-Kumitat Ekonomiku u Soċjali
Ewropew adotta wkoll rapport fuq dik il-Green Paper
fis-16 ta’ Ġunju 2011.
(5)
Huwa importanti li jiġu stabiliti regoli
dettaljati bil-għan li jiġi żgurat li l-awditi statutorji ta’
entitajiet ta’ interess pubbliku jkunu ta’ kwalità adegwata u jitwettqu minn
awdituri statutorji u minn ditti tal-awditjar soġġetti għal
rekwiżiti stretti. Approċċ regolatorju komuni għandu
jtejjeb l-integrità, l-indipendenza, l-oġġettività,
ir-responsabilità, it-trasparenza u l-affidabilità tal-awdituri statutorji u
tad-ditti tal-awditjar li jwettqu awditjar statutorju ta' entitajiet ta'
interess pubbliku, billi jikkontribwixxu għall-kwalità tal-awditjar
statutorju fl-Unjoni, b'hekk jikkontribwixxu għall-funzjonament bla
intoppi tas-suq intern, filwaqt li jilħqu livell għoli ta' protezzjoni
tal-konsumaturi u tal-investituri. L-iżvilupp ta' att separat għal
entitajiet ta’ interess pubbliku għandu jiżgura wkoll armonizzazzjoni
konsistenti u applikazzjoni uniformi u b’hekk jikkontribwixxi għal
funzjonament aktar effikaċi tas-suq intern.
(6)
Is-settur finanzjarju qiegħed jevolvi u
qegħdin jinħolqu kategoriji ġodda ta’ istituzzjonijiet
finanzjarji bid-dritt tal-Unjoni. L-importanza ta’ entitajiet u attivitajiet
ġodda barra mis-sistema bankarja regolari qiegħda tikber u l-impatt
tagħhom fuq l-istabilità finanzjarja saret ikbar. Għaldaqstant, huwa
xieraq li d-definizzjoni ta' entità ta' interess pubbliku tkun tinkludi wkoll
istituzzjonijiet u entitajiet finanzjarji oħrajn bħal ditti
tal-investiment, istituzzjonijiet ta’ pagamenti, impriżi tal-investimenti
kollettivi f’titoli trasferibbli (UCITS), istituzzjonijiet ta’ flus
elettroniċi u fondi ta’ investiment alternattiv.
(7)
L-awditjar ta’ rapporti finanzjarji annwali u
konsolidati huwa maħsub bħala salvagwardja statutorja għal
investituri, mutwanti u kontropartijiet fin-negozju li għandhom sehem jew
interess kummerċjali f’entitajiet ta’ interess pubbliku.
Għaldaqstant, l-awdituri statutorji u d-ditti tal-awditjar għandhom
ikunu indipendenti għal kollox meta jwettqu awditu statutorju ta’ tali
entitajiet u l-kunflitti ta’ interess jiġu evitati. Sabiex tiġi
ddeterminata l-indipendenza tal-awdituri u tad-ditti tal-awditjar, irid jitqies
il-kunċett ta’ netwerk li fih jaħdmu l-awdituri u d-ditti.
(8)
Organizzazzjoni interna adegwata tal-awdituri
statutorji u tad-ditti tal-awditjar għandha tikkontribwixxi
għall-prevenzjoni ta’ kwalunkwe theddid għall-indipendenza
tagħhom. B’hekk, is-sidien jew l-azzjonisti ta' ditta tal-awditjar, kif
ukoll dawk li jimmaniġġjawha, m’għandhomx jintervjenu
fit-twettiq ta' awditu statutorju b’xi mod li jista’ jfixkel l-indipendenza u
l-oġġettività tal-awditur li jwettaq l-awditu statutorju f’isem
id-ditta tal-awditjar. Barra minn hekk, awdituri statutorji u ditti
tal-awditjar għandhom jistabilixxu politiki u proċeduri interni
xierqa fir-rigward tal-impjegati u persuni oħrajn involuti fl-attività ta’
awditu statutorju fi ħdan l-organizzazzjonijiet tagħhom sabiex tkun
żgurata l-konformità mal-obbligi statutorji tagħhom. B’mod
partikolari, dawk il-politiki u proċeduri għandhom ifittxu li
jipprevjenu u jindirizzaw kwalunkwe theddid għall-indipendenza u
jiżguraw il-kwalità, l-integrità u r-reqqa tal-awditu statutorju. Dawk
il-politiki u proċeduri għandhom ikunu proporzjonali minħabba
l-iskala u l-kumplessità tan-negozju tal-awditur statutorju jew tad-ditta
tal-awditjar.
(9)
Awdituri, ditti tal-awditjar u l-impjegati
tagħhom għandhom b’mod partikolari jibqgħu lura milli jwettqu
l-awditu statutorju ta’ entità jekk għandhom interess kummerċjali jew
interess finanzjarju fiha u milli jinvolvu ruħhom fin-negozjar ta’
strumenti finanzjarji maħruġin, iggarantiti jew inkella
appoġġati minn entità awditjata, għajr parteċipazzjonijiet
fi skemi ta’ investiment kollettiv diversifikat. L-awditur statutorju jew
id-ditta tal-awditjar għandhom jibqgħu lura mill-proċessi
interni ta’ teħid ta’ deċiżjonijiet tal-entità awditjata.
Awdituri statutorji jew l-impjegati tagħhom m’għandhomx
jitħallew jassumu dmirijiet fl-entità awditjata fuq livell
maniġerjali jew ta’ bord, sakemm ikun għadda perjodu ta’ żmien xieraq
sa minn tmiem l-inkarigu fl-awditjar.
(10)
Il-livell ta’ tariffi rċevuti minn entità
awditjata waħda u l-istruttura tat-tariffi jistgħu jheddu wkoll
l-indipendenza ta’ awditur statutorju jew ditta tal-awditjar. B’hekk, huwa
importanti li jiġi żgurat li t-tariffi tal-awditjar ma jkunux
ibbażati fuq xi forma ta’ kontinġenza u li, meta t-tariffi
tal-awditjar minn klijent waħdieni jkunu sinifikanti, tiġi stabilita
proċedura speċifika sabiex tiżgura l-kwalità tal-awditjar. Jekk
id-dipendenza fuq klijent wieħed tkun eċċessiva, l-awditur
statutorju jew id-ditta tal-awditjar għandhom jibqgħu lura milli
jwettqu l-awditu statutorju msemmi.
(11)
Il-forniment ta' servizzi għajr awditjar
statutorju lil entitajiet awditjati minn awdituri, ditti tal-awditjar
statutorji jew membri tan-netwerks tagħhom jistgħu jikkompromettu
l-indipendenza tagħhom. Għaldaqstant, huwa xieraq li l-awditur, ditta
tal-awditjar statutorji jew membri tan-netwerk tagħhom ma jipprovdux
servizzi mhux ta’ awditjar lill-entitajiet awditjati tagħhom. L-għoti
ta' servizzi mhux ta' awditjar minn ditta tal-awditjar jimpedixxi lill dik
id-ditta tal-awditjar milli twettaq awditjar statutorju ta' dik il-kumpanija,
b'hekk jirriżulta fi tnaqqis tad-ditti tal-awditjar disponibbli sabiex
jipprovdu awditjar statutorju, b’mod partikolari fir-rigward tal-awditjar ta’
entitajiet ta’ interess pubbliku kbar fejn is-suq huwa kkonċentrat.
Bħala riżultat ta’ dan, sabiex jiġi żgurat li jkun hemm
disponibbli numru minimu ta’ ditti tal-awditjar sabiex jipprovdu servizzi ta’
awditjar lil entitajiet ta’ interess pubbliku kbar, huwa xieraq li jintalab li
d-ditti tal-awditjar ta’ dimensjoni sinifikanti jiffokaw l-attività
professjonali tagħhom fuq it-twettiq tal-awditjar statutorju u ma jkunux
permessi jwettqu servizzi oħrajn mhux relatati mal-funzjoni tal-awditjar
statutorju bħal servizzi ta’ konsulenza jew ta’ għoti ta’ pariri.
(12)
Bil-għan li jiġu evitati l-kunflitti ta’
interess, huwa importanti li l-awditur jew id-ditta tal-awditjar statutorji,
qabel jaċċettaw jew ikomplu inkarigu f’awditjar statutorju ta’ entità
ta’ interess pubbliku, jivvaluta jekk ġewx sodisfatti r-rekwiżiti ta’
indipendenza, u b’mod partikolari jekk jirriżultax xi theddid
għall-indipendenza bħala riżultat tar-relazzjoni ma’ dik
l-entità. Sabiex tinżamm din l-indipendenza, huwa importanti wkoll li
jqisu t-theddid kollu għall-indipendenza tagħhom u għal dik
tal-impjegati tagħhom u ta' persuni oħrajn involuti fil-proċess
tal-awditjar statutorju, kif ukoll is-salvagwardji applikati sabiex jittaffa
dak it-theddid. Barra minn hekk, fejn it-theddid għall-indipendenza
tagħhom, anki wara li jkunu ġew applikati dawk is-salvagwardji sabiex
jittaffa dak it-theddid, ikun sinifikanti wisq, għandhom jirriżenjaw
jew jastjenu mill-inkarigu tagħhom fl-awditjar. L-awditur jew id-ditta
tal-awditjar statutorji għandhom jikkonfermaw annwalment lil tali kumitat
kwalunwke theddid għall-indipendenza tagħhom kif ukoll
is-salvagwardji applikati sabiex jiġi mmitigat dak it-theddid.
(13)
Id-Direttiva tal-Parlament Ewropew u tal-Kunsill
95/46/KE tal-24 ta’ Ottubru 1995 dwar il-protezzjoni ta’ individwi
fir-rigward tal-ipproċessar ta’ data personali u dwar il-moviment liberu
ta’ dik id-data[24]
tirregola l-ipproċessar tad-dejta personali imwettaq fl-Istati Membri
fil-kuntest ta’ dan ir-Regolament u taħt is-superviżjoni
tal-awtoritajiet kompetenti tal-Istati Membri, b’mod partikolari l-awtoritajiet
indipendenti pubbliċi innominati mill-Istati Membri. Ir-Regolament (KE)
Nru 45/2001 tal-Parlament Ewropew u tal-Kunsill
tat-18 ta’ Diċembru 2000 dwar il-protezzjoni ta' individwu
fir-rigward ta' l-ipproċessar ta' data personali mill-istituzzjonijiet u
l-korpi tal-Komunità u dwar il-movement liberu ta' dak id-data[25], jirregola l-ipproċessar ta’ dejta
personali mwettaq mill-AETS fi ħdan il-qafas ta’ dan ir-Reglament u skont
is-superviżjoni tal-Kontrollur Ewropew tal-Protezzjoni tad-Dejta.
Kwalunkwe skambju jew trażmissjoni ta’ informazzjoni minn awtoritajiet
kompetenti isir skont ir-regoli dwar it-trasferiment ta’ dejta personali kif
stabilit fid-Direttiva 95/46/KE u kwalunkwe skambju jew trażmissjoni
ta’ informazzjoni mill-ATES isir skont ir-regoli dwar it-trasferiment ta’ dejta
personali kif stabilit fir-Regolament (KE) Nru 45/2001.
(14)
Huwa importanti li l-awdituri u ditti tal-awditjar
statutorji, jirrispettaw id-drittijiet għall-ħajja privata u
għall-protezzjoni tad-dejta tal-klijenti tagħhom. Għaldaqstant,
għandhom ikunu marbutin b’regoli stretti dwar il-kunfidenzjalità u
s-segretezza professjonali li, madankollu, din ma għandhiex timpedixxi
l-infurzar xieraq ta’ dan ir-Regolament jew il-kooperazzjoni mal-awditur
tal-grupp matul it-twettiq tal-awditu tar-rapporti finanzjarji konsolidati meta
l-impriża prinċipali tkun f’pajjiż terz, diment li jkun hemm
konformità mad-Direttiva 95/46/KE. Madankollu, tali regoli ma
għandhomx jippermettu awditur jew ditta tal-awditjar statutorji sabiex
tikkoopera ma’ awtoritajiet ta’ pajjiżi terzi barra mill-kanali ta’
kooperazzjoni previsti fil-Kapitolu XI tad-Direttiva 2006/43/KE. Dawk
ir-regoli ta’ kunfidenzjalità għandhom japplikaw ukoll għal kwalunkwe
awditur jew ditta tal-awditjar statutorja li tkun waqfet milli tibqa’ involuta
f’kompitu ta’ awditjar speċifiku.
(15)
L-awditjar statutorju jirriżulta f’opinjoni
fuq il-verità u l-ġustizzja tar-rapporti finanzjarji tal-entitajiet
awditjati. Madankollu, il-partijiet interessati jistgħu ma jkunux konxji
tal-limitazzjonijiet ta’ awditu (materjalità, tekniki ta’ kampjunar, rwol
tal-awditur fil-qbid tal-frodi u r-responsabilità tal-maniġers), li jista’
jwassal għal diskrepanza fl-istenniji. Sabiex titnaqqas tali diskrepanza,
huwa importanti li tkun ipprovduta aktar ċarezza dwar x’inhu l-ambitu
tal-awditu statutorju.
(16)
Filwaqt li r-responsabilità primarja
għall-għoti ta’ informazzjoni finanzjarja għandha tibqa’ f’idejn
il-maniġment tal-entitajiet awditjati, l-awdituri għandhom ir-rwol li
jikkontestaw attivament lill-maniġment minn perspettiva ta’ utent.
Għalhekk, biex itejbu l-kwalità tal-awditu, huwa importanti li
x-xettiċiżmu professjonali eżerċitat minn awdituri vis à
vis l-entità awditjata tiġi rinforzata. L-awdituri għandhom
jirrikonoxxu li jista’ jkun hemm il-possibilità li dikjarazzjoni skorretta
materjalment dovuta għal frodi jew żball, minkejja l-esperjenza
tal-passat li kellu l-awditur dwar l-onestà u l-integrità tal-amministrazzjoni
tal-entità awditjata. L-iżgurar tal-kwalità tal-awditu għandu jkun
il-kriterju ewlieni sabiex jiġi organizzat ix-xogħol tal-awditu u
sabiex jiġu allokati r-riżorsi neċessarji għall-kompiti.
L-integrità tal-awditur, ditta tal-awditjar statutorji u tal-persunal
tagħhom hija essenzjali biex tkun żgurata l-fiduċja pubblika
f’awditi statutorji u swieq finanzjarji. Għaldaqstant, kull inċident
li jista’ jkollu konsegwenzi serji għall-integrità tal-attivitajiet ta’
awditu statutorju jiġi mmaniġjat bix-xieraq. L-awditur jew id-ditta
tal-awditjar statutorji għandhom jiddokumentaw b’mod xieraq ix-xogħol
tal-awditjar.
(17)
Fil-każ tar-rapporti finanzjarji konsolidati,
huwa importanti li jkun hemm definizzjoni ċara tar-responsabilitajiet
tal-awdituri statutorji li jawditjaw entitajiet differenti tal-grupp. Għal
dan il-għan, l-awditur tal-grupp għandu jassumi responsabilità
sħiħa għar-rapport tal-awditjar.
(18)
Reviżjoni tajba tal-kontroll tal-kwalità
intern tax-xogħol imwettaq f’kull involviment ta’ awditu statutorju
għandha twassal għal kwalità għolja tal-awditu.
Għaldaqstant, l-awditur statutorju jew id-ditta tal-awditu ma
għandhomx joħorġu r-rapport tal-awditjar tagħhom sakemm
tkun tlestiet ir-reviżjoni interna tal-kontroll tal-kwalità.
(19)
Ir-riżultati tal-awditu statutorju jiġu
ppreżentati lill-partijiet b'interess fir-rapport tal-awditjar. Sabiex
tiżdied il-fiduċja tal-partijiet b'interess fir-rapporti finanzjarji
tal-entità awditjata, huwa partikolarment importanti li r-rapport tal-awditjar
jkun ibbażat sew u sostanzjat tajjeb u li l-kontenut tiegħu jiġi
mwessa' sabiex jinkludi informazzjoni addizzjonali speċifika
għall-awditu mwettaq. Ir-rapport tal-awditjar għandu, b’mod
partikolari, jinkludi informazzjoni biżżejjed dwar
il-metodoloġija użata fl-awditu, b’mod speċjali kemm mill-karta
bilanċjali ġie awditjat b’mod dirett u kemm kien ibbażat fuq
ittestjar tas-sistema u tal-konformità, fuq il-livelli ta’ materjalità
applikati għat-twettiq tal-awditu, fuq l-oqsma ta’ riskju ewlenin ta’
dikjarazzjonijiet skorretti materjali tar-rapporti finanzjarji annwali u
konsolidati, fuq jekk l-awditjar statutorju ġiex imfassal biex jaqbad
frodi u, fil-każ ta’ opinjoni kwalifikata jew avversa jew rinunzja ta’
opinjoni, fuq ir-raġunijiet ta’ tali deċiżjoni.
(20)
Il-valur tal-awditjar statutorju għall-entità
awditjata jittejjeb partikolarment jekk il-komunikazzjoni bejn l-awditur jew
id-ditta tal-awditjar statutorji, fuq naħa u l-kumitat tal-awditjar fuq
in-naħa l-oħra, tissaħħaħ. Wara d-djalogu regolari
mwettaq matul it-twettiq tal-awditu statutorju, huwa importanti li l-awditur jew
id-ditti tal-awditjar statutorji jissottomettu lill-kumitat tal-awditjar,
rapport addizzjonali u aktar dettaljat dwar ir-riżultati tal-awditu
statutorju. Għandu jkun possibbli li tali rapporti dettaljati addizzjonali
jkunu magħmulin disponibbli lis-superviżuri ta’ entitajiet ta’ interess
pubbliku, iżda mhux lill-pubbliku.
(21)
Awdituri statutorji jew ditti tal-awditjar
diġà jipprovdu lis-superviżuri ta’ entitajiet ta’ interess pubbliku
b’informazzjoni dwar fatti u deċiżjonijiet li jistgħu
jikkostitwixxu ksur tar-regoli li jirregolaw l-attivitajiet tal-entità
awditjata jew l-indeboliment tal-funzjonament kontinwu tal-entità awditjata.
Il-kompiti superviżorji jiġu ffaċilitati wkoll li kieku
s-superviżuri ta’ istituzzjonijiet ta’ kreditu u finanzjarji jkunu
meħtieġa jistabilixxu djalogu regolari mal-awdituri statutorji u
mad-ditti tal-awditjar tagħhom.
(22)
Sabiex tiżdied il-fiduċja fl-awdituri u
r-responsabilità tagħhom u tad-ditti tal-awditjar statutorji li jwettqu
l-awditu statutorju ta’ entitajiet ta’ interess pubbliku, huwa importanti li
r-rapportar tat-trasparenza minn awdituri u ditti tal-awditu statutorju
jiżdied. Għaldaqstant, awdituri u ditti tal-awditu statutorju
għandhom ikunu meħtieġa jiddivulgaw informazzjoni finanzjarja
awditjata, li turi b’mod partikolari, il-fatturat totali tagħhom maqsum
skont it-tariffi tal-awditjar mħallsa minn entitajiet ta’ interess
pubbliku, tariffi tal-awditjar mħallsa minn entitajiet oħrajn u
drittijiet għal servizzi oħrajn. Għandhom jiddivulgaw ukoll
informazzjoni finanzjarja fil-livell tan-netwerk li jappartjenu għalih.
Ir-rapporti ta’ trasparenza tad-ditti tal-awditjar għandhom jinkludu
dikjarazzjoni fuq il-governanza korporattiva bil-għan li jintwera jekk
id-ditta tal-awditjar iżżommx arranġamenti għal governanza
korporattiva b’saħħitha. Informazzjoni supplimentari addizzjonali fuq
it-tariffi tal-awditjar tiġi pprovduta lill-awtoritajiet kompetenti
bil-għan li jiġu ffaċilitati l-kompiti superviżorji
tagħhom.
(23)
Il-kumitati tal-awditjar, jew korpi li jwettqu
funzjoni ekwivalenti fi ħdan entità awditjata, għandhom rwol
deċiżiv x'jikkontribwixxu għal awditu statutorju ta' kwalità
għolja. Huwa partikolarment importanti li l-indipendenza u l-kompetenza
teknika tal-kumitat tal-awditjar jissaħħu billi jkun
meħtieġ li maġġoranza tal-membri tiegħu tkun
indipendenti u li għallinqas membru wieħed tal-kumitat ikollu
kompetenza fl-awditjar u wieħed fl-awditjar u/jew kontabilità.
Ir-Rakkomandazzjoni tal-Kummissjoni tal-15 ta’ Frar 2005 dwar
ir-rwol ta’ diretturi jew diretturi superviżorji ta' kumpaniji elenkati u
fuq il-kumitat tal-bord (superviżorju)[26]
tistabilixxi kif jiġu stabiliti u kif għandhom jaħdmu l-kumitati
tal-awditjar. Madankollu, jekk wieħed jikkunsidra d-dimensjoni
tal-bordijiet fil-kumpaniji b’kapitalizzazzjoni tas-suq imnaqqsa u f’entitajiet
ta’ interess pubbliku żgħar u medji, ikun xieraq li l-funzjonijiet
assenjati lill-kumitat tal-awditjar għal dawk l-entitajiet, jew lil korp
li jwettaq funzjonijiet ekwivalenti fi ħdan entità awditjata, jistgħu
jitwettqu mill-korp amministrattiv jew superviżorju b’mod ġenerali. Entitajiet
ta’ interess pubbliku li huma UCITS jew fondi ta’ investiment alternattiv
għandhom ikunu eżentati wkoll mill-obbligu li jkun hemm kumitat
tal-awditjar. Din l-eżenzjoni tqis il-fatt li fejn dawk il-fondi
jiffunzjonaw sempliċiment għall-finijiet ta’ ppuljar ta’ assi,
l-użu ta’ kumitat tal-awditjar mhuwiex adegwat. Il-UCITS u fondi ta’
investimenti alternattiv, kif ukoll il-kumpaniji maniġerjali tagħhom,
jaħdmu f’ambjent regolatorju ddefinit b’mod strett u huma
soġġetti għal mekkaniżmi ta’ governanza speċifiċi
bħal kontrolli eżerċitati mid-depożitarji tagħhom.
(24)
Huwa importanti li jissaħħaħ ir-rwol
tal-kumitat tal-awditjar fl-għażla ta’ awditur statutorju ġdid
jew ditta tal-awditjar, għall-benefiċċju ta' deċiżjoni
aktar informata tal-laqgħa ġenerali tal-azzjonisti jew membri
tal-entità awditjata. Għaldaqstant, meta jressaq proposta fil-laqgħa
ġenerali, il-bord għandu jispjega jekk din tkunx qed issegwi
r-rakkomandazzjoni tal-kumitat tal-awditjar u, jekk le, għalfejn.
Ir-rakkomandazzjoni tal-kumitat tal-awditjar għandha tinkludi
għallinqas żewġ għażliet possibbli għall-inkarigu
tal-awditjar u preferenza ġġustifikata kif dovut għal waħda
minnhom, sabiex il-laqgħa ġenerali tkun tista’ tagħmel
għażla reali. Sabiex tkun ipprovduta ġustifikazzjoni ġusta
u xierqa fir-rakkomandazzjoni tiegħu, il-kumitat tal-awditjar għandu
juża r-riżultati ta’ proċedura tas-selezzjoni mandatorja
organizzata mill-entità awditjata, taħt ir-responsabilità tal-kumitat
tal-awditjar. F’din il-proċedura tas-selezzjoni, l-entità awditjata
għandha tistieden lil awdituri statutorji jew ditti tal-awditjar,
inklużi dawk iżgħar, sabiex jippreżentaw proposti
għall-inkarigu tal-awditjar. Dokumenti ta’ sejħiet għall-offerti
għandu jkun fihom kriterji tal-għażla trasparenti u mhux
diskriminatorji sabiex jintużaw għall-evalwazzjoni tal-proposti.
Madankollu, jekk wieħed jikkunsidra li din il-proċedura
tas-selezzjoni tista’ tinvolvi spejjeż sproporzjonati għall-kumpaniji
b’kapitalizzazzjoni tas-suq imnaqqsa jew entitajiet ta’ interess pubbliku
żgħar jew medji wara li tiġi kkunsidrata d-dimensjoni
tagħhom, huwa xieraq li dawn l-entitajiet jinħelsu minn dan
l-obbligu.
(25)
Id-dritt tal-laqgħa ġenerali
tal-azzjonisti jew tal-membri tal-entità awditjata sabiex jagħżlu
l-awditur jew id-ditta tal-awditjar statutorja ma jkollu l-ebda valur li kieku
l-entità awditjata kellha tidħol f’kuntratt ma’ parti terza li tipprovdi
restrizzjoni ta’ għażla bħal din. Għaldaqstant, kull
klawsola kuntrattwali li tidħol għaliha entità awditjata ma’ parti
terza rigward il-ħatra jew ir-restrizzjoni tal-għażla ta’
awditur jew ta’ ditta tal-awdituri partikolari tiġi kkunsidrata nulla u
bla effett.
(26)
Il-ħatra ta’ aktar minn awditur statutorju
wieħed jew ditta tal-awditjar waħda minn ċerti entitajiet ta’
interess pubbliku tinforza x-xettiċiżmu professjonali u
tikkontribwixxi għaż-żieda fil-kwalità tal-awditjar. Barra minn
hekk, din il-miżura flimkien mal-preżenza ta’ ditti tal-awditjar
iżgħar tiffaċilita l-iżvilupp tal-kapaċità ta’ tali
ditti, b'hekk jikkontribwixxu għal żieda fl-għażla tal-awtdituri
statutorji u ditti tal-awditjar għal entitajiet ta’ interess pubbliku.
Għaldaqstant, jiġi promoss u inċentivizzat dan
tal-aħħar biex jinħatru aktar minn awditur statutorju
wieħed jew ditta tal-awditjar waħda sabiex iwettqu l-awditu
statutorju.
(27)
Sabiex tiġi indirizzata t-theddida
tal-familjarità u għaldaqstant, sabiex tissaħħaħ
l-indipendenza tal-awdituri u tad-ditti tal-awditjar, huwa importanti li
tiġi stabilita durata massima tal-inkarigu tal-awditjar ta’ awditur statutorju
jew ta’ ditta tal-awditjar f’entità awditjata partikolari. Jiġi stabilit
mekkaniżmu ta’ rotazzjoni gradwali xieraq fir-rigward tal-aktar persunal
anzjan involut fl-awditjar statutorju, inklużi s-sħab ewlenin
tal-awditjar li jwettqu l-awditjar statutorju f’isem id-ditta tal-awditjar.
Huwa importanti wkoll li jitfassal perjodu xieraq li fih it-tali awditur
statutorju jew ditta tal-awditjar ma jistgħux iwettqu l-awditu statutorju
tal-istess entità. Sabiex tkun żgurata tranżizzjoni mingħajr
intoppi, l-ex awditur għandu jittrasferixxi fajl ta' trasferiment
bl-informazzjoni rilevanti lill-awditur ta’ warajh.
(28)
Sabiex tkun imħarsa l-indipendenza
tal-awditur, huwa importanti li t-terminazzjoni għandha tkun possibbli
biss fejn ikun hemm raġunijiet xierqa u jekk dawk ir-raġunijiet ikunu
kkomunikati lill-awtorità jew lill-awtoritajiet responsabbli
mis-superviżjoni. Fejn ikun hemm raġunijiet xierqa, iżda
l-entità awditjata ma taġixxix, il-kumitat tal-awditjar, l-azzjonisti,
l-awtoritajiet kompetenti responsabbli mis-superviżjoni ta’ awdituri u
ditti tal-awditjar jew l-awtoritajiet kompetenti responsabbli
mis-superviżjoni tal-entità ta’ interess pubbliku għandhom
jingħataw is-setgħa li jressqu każ quddiem qorti nazzjonali
rigward it-tkeċċija tal-awditur.
(29)
Sabiex ikun żgurat livell għoli ta’ kunfidenza
tal-investitur u tal-konsumatur fis-suq intern billi jiġu evitati
kunflitti ta’ interess, l-awdituri statutorji u d-ditti tal-awditjar
għandhom ikunu soġġetti għal superviżjoni xierqa
mill-awtoritajiet kompetenti li jkunu indipendenti mill-professjoni
tal-awditjar u li għandhom kapaċità, kompetenzi u riżorsi
adegwati. L-awtoritajiet kompetenti nazzjonali għandu jkollhom
is-setgħat neċessarji sabiex iwettqu l-kompiti superviżorji
tagħhom, inkluża l-kapaċità li jaċċedu għal
dokumenti, jitolbu informazzjoni minn kwalunkwe persuna u jwettqu
spezzjonijiet. Għandhom jispeċjalizzaw fis-superviżjoni
tas-swieq finanzjarji, ta’ konformità mal-obbligi ta’ rapportar finanzjarju jew
fis-sorveljar tal-awditjar statutorju. Madanakollu, għandu jkun possibbli
li s-superviżjoni tal-konformità mal-obbligi imposti fuq l-entitajiet ta’
interess pubbliku titwettaq mill-awtoritajiet kompetenti responsabbli
mis-superviżjoni ta’ dawk l-entitajiet. L-iffinanzjar tal-awtoritajiet
kompetenti għandu jkun ħieles minn kwalunkwe influwenza żejda
minn awdituri statutorji jew ditti tal-awditjar.
(30)
Il-kwalità tas-superviżjoni għandha
titjieb jekk ikun hemm kooperazzjoni effikaċi bejn l-awtoritajiet
inkarigati b’kompiti differenti f’livell nazzjonali. Għaldaqstant, sabiex
l-awtoritajiet kompetenti jissupervizzaw il-konformità mal-obbligi dwar
l-awditjar statutorju ta’ entitajiet ta’ interess pubbliku, dawn għandhom
jikkooperaw mal-awtoritajiet responsabbli mill-approvazzjoni u
r-reġistrazzjoni ta’ awdituri statutorji u ditti tal-awditjar, ma’ dawk
l-entitajiet ta’ interess pubbliku li jissupervizzaw u mal-unitajiet
tal-intelligence finanzjarja (Financial Intelligence Units) imsemmija
fid-Direttiva 2005/60/KE tal-Parlament Ewropew u tal-Kunsill
tas-26 ta’ Ottubru 2006 dwar il-prevenzjoni tal-użu
tas-sistema finanzjarja għall-iskop tal-ħasil tal-flus u
l-finanzjament tat-terroriżmu[27].
(31)
Garanzija tal-kwalità esterna għall-awditu
statutorju hija fundamentali għal awditjar ta’ kwalità għolja.
Iżżid il-kredibilità għal informazzjoni finanzjarja ppubblikata
u tipprovdi protezzjoni aħjar tal-azzjonisti, l-investituri, il-kredituri
u ta’ partijiet interessati oħra. Għaldaqstant, l-awdituri statutorji
u d-ditti tal-awditjar għandhom ikunu soġġetti għal sistema
ta’ garanzija tal-kwalità taħt ir-responsabilità tal-awtoritajiet
kompetenti, u b’hekk jiżguraw oġġettività u indipendenza
mill-professjoni tal-awditjar. L-eżamijiet tal-garanzija tal-kwalità jiġu
organizzati b’tali mod li kull awditur statutorju jew ditta tal-awditjar li
jwettqu awditjar ta’ entitajiet ta’ interess pubbliku jkunu soġġetti
għal eżami tal-garanzija tal-kwalità tal-inqas kull tliet snin.
Ir-Rakkomandazzjoni tal-Kummissjoni tas-6 ta’ Mejju 2008 dwar
l-assigurazzjoni esterna tal-kwalità għall-awdituri u l-kumpaniji
tal-verifika [ditti tal-awditjar] statutorji li jivverifikaw [jawditjaw]
entitajiet ta’ interess pubbliku[28]
tipprovdi informazzjoni dwar kif għandhom jitwettqu l-ispezzjonijiet.
L-eżaminijiet tal-garanzija tal-kwalità għandhom ikunu proporzjonati
rigward l-iskala u l-kumplessità tan-negozju tad-ditta tal-awditjar jew
tal-awditur statutorju eżaminati.
(32)
L-investigazzjonijiet jgħinu fid-detezzjoni,
il-prevenzjoni u l-korrezjoni ta’ twettiq inadegwat tal-awditjar statutorju ta’
entitajiet ta’ interess pubbliku. Għaldaqstant, l-awtoritajiet kompetenti
għandhom jingħataw is-setgħa li jwettqu investigazzjonijiet ta’
awdituri statutorji u ditti tal-awditjar.
(33)
Is-suq għall-forniment ta’ servizzi
tal-awditjar statutorju lil entitajiet ta’ interess pubbliku jevolvi
maż-żmien. Għaldaqstant, huwa neċessarju li l-awtoritajiet
kompetenti jimmonitorjaw l-iżviluppi fis-suq, b’mod partikolari
fir-rigward tal-għażla limitata possibbli ta’ awdituri u r-riskji li
jirriżultaw minn konċentrazzjoni għolja fis-suq.
(34)
L-għeluq ta’ ditti importanti tal-awditjar jista’
jfixkel il-forniment ta’ servizzi tal-awditjar fis-suq u jista’ jirriżulta
f’akkumulazzjoni strutturali ulterjuri ta’ riskju fis-suq. Għaldaqstant,
bħala azzjoni preventiva, l-awtoritajiet kompetenti għandhom jitolbu
lill-akbar ditti tal-awditjar f’kull Stat Membru sabiex jistabilixxu pjanijiet
ta’ kontinġenza li jindirizzaw avveniment possibbli li jhedded
il-kontinwità tal-operazzjonijiet tad-ditti konċernati. Pjanijiet
bħal dawn jistgħu jidentifikaw miżuri sabiex issir tħejjija
għal falliment b’mod ordinat tad-ditta konċernata.
(35)
It-trasparenza tal-attivitajiet tal-awtoritajiet
kompetenti għandha tikkontribwixxi sabiex iżżid il-kunfidenza
tal-investituri u tal-konsumaturi fis-suq intern. Għaldaqstant,
l-awtoritajiet kompetenti għandhom ikunu obbligati jirrapportaw b’mod
regolari dwar l-attivitajiet tagħhom u jippubblikaw rapporti ta’
spezzjonijiet individwali.
(36)
Il-kooperazzjoni bejn l-awtoritajiet kompetenti
tal-Istati Membri tista’ tagħmel kontribuzzjoni importanti
għall-iżgurar ta’ kwalità għolja fl-awditjar statutorju
fl-Unjoni. Għaldaqstant, l-awtoritajiet kompetenti tal-Istati Membri
għandhom jikkooperaw flimkien, fejn dan ikun meħtieġ,
għall-finijiet ta’ twettiq tad-doveri superviżorji tagħhom
rigward l-awditjar statutorju. Għandhom jirrispettaw il-prinċipju
tar-regolament tal-pajjiż domiċiljari u s-sorveljar mill-Istat Membru
li fih huma approvati l-awditur statutorju jew id-ditta tal-awditjar u fejn
l-entità awditjata għandha l-uffiċċju reġistrat
tagħha. Il-kooperazzjoni bejn l-awtoritajiet kompetenti tittejjeb b’mod
partikolari jekk din tkun organizzata fi ħdan il-qafas tal-Kumitat
Konġunt tal-Awtoritajiet Superviżorji Ewropej (ASE), taħt
il-gwida tal-Awtorità Ewropea tat-Titoli u s-Swieq (AETS) stabilita
mir-Regolament (UE) Nru 1095/2010 tal-Parlament Ewropew u tal-Kunsill
tal-24 ta’ Novembru 2010 li jistabilixxi Awtorità
Superviżorja Ewropea (Awtorità Ewropea tat-Titoli u s-Swieq)[29]. L-AETS, bl-assistenza tal-Awtorità
Bankarja Ewropea (ABE) stabilita mir-Regolament (UE) Nru 1093/2010
tal-Parlament Ewropew u tal-Kunsill tal-24 ta’ Novembru 2010 li
jistabilixxi Awtorità Superviżorja Ewropea (Awtorità Bankarja Ewropea)[30] u l-Awtorità Ewropea tal-Assigurazzjoni u
l-Pensjonijiet tax-Xogħol (AEAPX) stabilita mir-Regolament (UE)
Nru 1094/2010 tal-Parlament Ewropew u tal-Kunsill
tal-24 ta’ Novembru 2010 li jistabilixxi Awtorità
Superviżorja Ewropea (Awtorità Ewropea tal-Assigurazzjoni u l-Pensjonijiet
tax-Xogħol)[31],
għandha tikkontribwixxi għal dik il-kooperazzjoni billi tipprovdi
pariri u linji gwida lill-awtoritajiet kompetenti nazzjonali.
(37)
L-ambitu tal-kooperazzjoni bejn l-awtoritajiet
kompetenti tal-Istati Membri għandu jinkludi l-iskambju ta’ informazzjoni,
kooperazzjoni fir-rigward tal-eżamijiet tal-garanzija tal-kwalità,
assistenza għal investigazzjonijiet relatati mat-twettiq ta’ awditi
statutorji ta’ entitajiet ta’ interess pubbliku, anki f’każijiet fejn
il-kondotta taħt investigazzjoni ma tikkostitwixxix ksur tal-ebda
dispożizzjoni leġiżlattiva jew regolatorja fis-seħħ
fl-Istati Membri konċernati u ppjanar ta’ kontinġenza.
Il-modalitajiet ta’ kooperazzjoni bejn l-awtoritajiet kompetenti tal-Istati
Membri jistgħu jinkludu l-ħolqien ta’ kulleġġi ta’
awtoritajiet kompetenti u d-delega ta’ kompiti bejniethom. Il-kunċett ta’
netwerk li fih joperaw l-awdituri u d-ditti jiġi kkunsidrat
f’kooperazzjoni bħal din. L-awtoritajiet kompetenti u l-Awtoritajiet
Superviżorji Ewropej għandhom jirrispettaw ir-regoli applikabbli ta’
kunfidenzjalità u segretezza professjonali.
(38)
Ir-rikonoxximent tal-aptitudni tal-awdituri statutorji
u tad-ditti tal-awditjar sabiex iwettqu l-awditi statutorju ta’ entitajiet ta’
interess pubbliku għandu jiffaċilita l-aċċess tal-awdituri
u tad-ditti għal klijenti oħra. Għaldaqstant, huwa importanti li
jiġi pprovdut Ċertifikat tal-Kwalità ta’ dimensjoni Ewropea li jiġi
żviluppat mill-AETS. L-awtoritajiet kompetenti nazzjonali għandhom
ikunu involuti fl-eżaminazzjoni tal-applikazzjonijiet
għaċ-ċertifikat.
(39)
L-interrelazzjoni tas-swieq kapitali ssejjaħ
għall-għoti tas-setgħa lill-awtoritajiet kompetenti nazzjonali u
lill-Awtoritajiet Superviżorji Ewropej sabiex jikkooperaw mal-awtoritajiet
u korpi superviżorji ta’ pajjiżi terzi rigward l-iskambju ta’
informazzjoni jew l-eżamijiet tal-garanzija tal-kwalità. Madanakollu, fejn
il-kooperazzjoni mal-awtoritajiet ta’ pajjiżi terzi hija relatata ma’
dokumentazzjoni tal-awditjar jew dokumenti oħra li jinstabu għand
awdituri statutorji jew ditti tal-awditjar, għandhom japplikaw
il-proċeduri tad-Direttiva 2006/43/KE.
(40)
Kapaċità sostenibbli tal-awditjar u suq
kompetittiv għas-servizzi tal-awditjar statutorju li fihom ikun hemm
biżżejjed għażla ta’ ditti tal-awditjar li kapaċi
jwettqu awditi statutorji fuq entitajiet ta’ interess pubbliku jkunu
meħtieġa sabiex jiġi żgurat funzjonament bla ħarir
tas-swieq kapitali. L-AETS għandha tirrapporta dwar il-bidliet
fl-istruttura tas-suq tal-awditjar miġjuba minn dan ir-Regolament. Meta
twettaq tali analiżi, l-AETS għandha tqis l-impatt tar-regoli
nazzjonali tal-obbligazzjoni ċivili għall-awdituri statutorji fuq
l-istruttura tas-suq tal-awditjar. Abbażi ta’ tali rapport u evidenza
oħra xierqa, il-Kummissjoni għandha tippreżenta rapport dwar
l-impatt tar-regoli nazzjonali dwar l-obbligazzjonijiet tal-awdituri statutorji
fl-istruttura tas-suq tal-awditjar u għandha tiegħu l-passi li tqis
xierqa skont ir-riżultat tas-sejbiet tagħha.
(41)
Sabiex titjieb il-konformità mar-rekwiżiti ta’
dan ir-Regolament u skont il-Komunikazzjoni tal-Kummissjoni
tad-9 ta’ Diċembru 2010 intitolata ‘Rinfurzar
tar-reġimi tas-sanzjonar fis-settur tas-servizzi finanzjarji’[32], għandhom jittejbu s-setgħa
tal-awtoritajiet kompetenti li jadottaw miżuri ta’ sorveljanza u
s-setgħat tagħhom ta’ sanzjonar. Jiġu previsti sanzjonijiet
pekunarji amministrattivi fuq awdituri statutorji, ditti tal-awditjar u
entitajiet ta’ interess pubbliku għal vjolazzjonijiet identifikati.
L-awtoritajiet kompetenti għandhom ikunu trasparenti dwar is-sanzjonijiet
u l-miżuri li japplikaw. L-adozzjoni u l-pubblikazzjoni ta’ sanzjonijiet
għandhom jirrispettaw id-drittijiet fundamentali kif stabiliti fil-Karta
tad-Drittijiet Fundamentali tal-unjoni Ewropea, b’mod partikolari d-dritt
għar-rispett tal-ħajja privata u tal-familja (l-Artikolu 7),
id-dritt għall-protezzjoni tad-data personali (l-Artikolu 8) u
d-dritt għal rimedju effikaċi u għal proċess imparzjali
(l-Artikolu 47).
(42)
L-informaturi (whistleblowers) jistgħu
jiġdbu l-attenzjoni tal-awtoritajiet kompetenti lejn informazzjoni
ġdida li tassistihom fl-identifikazzjoni u s-sanzjonar ta’
irregolaritajiet, inkluż frodi. Madankollu, l-informaturi jistgħu jiġu
skuraġġiti milli jagħmlu hekk minħabba li jibżgħu
minn ritaljazzjoni, jew jista' ma jkollhomx biżżejjed inċentivi
biex jagħmlu hekk. Għaldaqstant, l-Istati Membri għandhom
jiżguraw li jkun hemm arranġamenti adegwati fis-seħħ sabiex
jinkoraġġixxu lill-informaturi sabiex javżawhom bi ksur
possibbli ta’ dan ir-Regolament u sabiex jipproteġuhom minn ritaljazzjoni.
L-Istati Membri jistgħu jipprovdulhom ukoll inċentivi sabiex
jagħmlu dan; madanakollu, l-informaturi għandhom ikunu eliġibbli
għal dawn l-inċentivi meta dawn jixħtu dawl fuq informazzjoni
ġdida li mhumiex diġà obbligati jinnotifikaw mil-liġi u fejn din
l-informazzjoni tirriżulta f’sanzjoni għal ksur ta’ dan ir-Regolament
biss. L-Istati Membri għandhom jiżguraw ukoll li l-iskemi ta’ kxif
ta’ informazzjoni mistura li jimplimentaw jinkludu mekkaniżmi li jipprovdu
protezzjoni xierqa ta’ persuna rrapportata, b’mod partikolari fir-rigward
tad-dritt tal-protezzjoni tad-dejta personali tiegħu u li jiżguraw
id-dritt li l-persuna rrapportata tiddefendi ruħha u li tinstema’ qabel
l-adozzjoni ta’ deċiżjoni li tikkonċernaha kif ukoll id-dritt li
tfittex rimedju effikaċi quddiem tribunal kontra deċiżjoni li
tikkonċernaha.
(43)
Sabiex jitqiesu l-iżviluppi l-ġodda
fl-awditjar u fis-suq tal-awditjar, il-Kummissjoni għandha tingħata
s-setgħa li tispeċifika rekwiżiti tekniċi dwar il-kontenut
tal-fajl tat-trasferiment li l-awditur statutorju l-ġdid jew id-ditta
tal-awditjar il-ġdida għandhom jirċievu u fuq l-istabiliment ta’
ċertifikat Ewropew tal-kwalità għal awdituri statutorji u ditti
tal-awditjar li jwettqu awditi statutorji ta’ entitajiet ta’ interess pubbliku.
(44)
Sabiex jitqiesu l-iżviluppi tekniċi
fis-swieq finanzjarji, fl-awditjar u fil-professjoni tal-awditjar u sabiex
jiġu speċifikati r-rekwiżiti stabiliti f’dan ir-Regolament,
il-Kummissjoni għandha tingħata s-setgħa li tadotta atti
delegati skont l-Artikolu 290 tat-Trattat dwar il-Funzjonament tal-Unjoni
Ewropea. B’mod partikolari, l-użu tal-atti delegati huwa neċessarju
sabiex il-lista ta’ servizzi tal-awditjar relatati u ta’ servizzi mhux
tal-awditjar tiġi adattata kif ukoll sabiex jiġi stabilit il-livell
ta’ tariffi li l-AETS tkun tista’ titlob għall-għoti
taċ-ċertifikat Ewropew tal-kwalità lil awdituri statutorji u lil
ditti tal-awditjar. Huwa ta’ importanza partikolari li l-Kummissjoni twettaq
il-konsultazzjonijiet xierqa matul il-ħidma preparatorja tagħha,
inkluż fil-livell ta’ esperti. Il-Kummissjoni, meta tħejji u tfassal
atti delegati, għandha tiżgura trażmissjoni simultanja, f'waqtha
u xierqa tad-dokumenti rilevanti lill-Parlament Ewropew u lill-Kunsill.
(45)
Sabiex tiżgura ċertezza legali u
t-tranżizzjoni mingħajr intoppi lir-reġim varat b'dan
ir-Regolament, huwa importanti li jitnieda reġim tranżitorju rigward
id-dħul fis-seħħ tal-obbligu ta’ rotazzjoni tad-ditti tal-awditjar,
l-obbligu ta’ organizzazzjoni ta’ proċedura tas-selezzjoni
għall-għażla tad-ditta tal-awditjar u l-konverżjoni
tad-ditti tal-awditjar f’ditti li jipprovdu servizzi tal-awditjar biss.
(46)
Peress li l-objettivi ta’ dan ir-Regolament,
l-aktar iċ-ċarezza u d-definizzjoni aħjar tar-rwol tal-awditu
statutorju rigward entitajiet ta’ interess pubbliku, it-titjib
tal-informazzjoni li l-awditur statutorju jew id-ditta tal-awditjar jipprovdu
lill-entità awditjata, lill-investituri u lil azzjonisti oħra, it-titjib
tal-kanali ta’ komunikazzjoni bejn l-awdituri u s-superviżuri ta’
entitajiet ta’ interess pubbliku, il-prevenzjoni ta’ kull kunflitt ta’ interess
li jirriżulta mill-forniment ta’ servizzi mhux tal-awditjar lil entitajiet
ta’ interess pubbliku, il-mitigazzjoni tar-riskju ta’ kull kunflitt ta’
interess potenzjali dovut għas-sistema eżistenti ta’ “l-awditjat
jagħżel u jħallas lill-awditur” jew għat-theddida ta’
familjarità, l-iffaċilitar tal-bidla tal-awditur statutorju jew tad-ditta
tal-awditjar u l-għażla ta’ fornitur tal-awditjar għal
entitajiet ta’ interess pubbliku, iż-żieda fl-għażla ta’
fornituri tal-awditjar għal entitajiet ta’ interess pubbliku u t-titjib
fl-effikaċja, l-indipendenza u l-konsistenza tar-regolamentazzjoni u
s-superviżjoni tal-awdituri statutorji u tad-ditti tal-awditjar li
jipprovdu awditjar statutorju lil entitajiet ta’ interess pubbliku anki
fir-rigward tal-kooperazzjoni fil-livell tal-Unjoni, ma jistgħux jinkisbu
b’mod suffiċjenti mill-Istati Membri u għaldaqstant, minħabba
l-iskala tagħhom, jistgħu jintlaħqu aħjar fil-livell
tal-Unjoni, l-Unjoni tista’ tadotta miżuri, b’konformità
mal-prinċipju ta’ sussidjarjetà kif stabilit fl-Artikolu 5
tat-Trattat dwar l-Unjoni Ewropea. B’konformità mal-prinċipju ta’
konformità, kif stabilit f’dak l-Artikolu, dan ir-Regolament ma jmurx lil hinn
minn dak li huwa neċessarju sabiex jikseb dawk l-objettivi.
(47)
Dan ir-Regolament jirrispetta d-drittijiet
fundamentali u josserva l-prinċipji rikonoxxuti b’mod partikolari
mill-Karta tad-Drittijiet Fundamentali tal-Unjoni Ewropea, l-aktar id-dritt
għar-rispett tal-ħajja privata u tal-familja (l-Artikolu 7),
id-dritt għall-protezzjoni tad-dejta personali (l-Artikolu 8),
il-libertà ta’ intrapriża (l-Artikolu 16), id-dritt għal rimedju
effettiv u għal proċess imparzjali (l-Artikolu 47),
il-preżunzjoni ta’ innoċenza u dritt għad-difiża
(l-Artikolu 48), il-prinċipji ta’ legalità u proporzjonalità ta’
reati u penali (l-Artikolu 49), id-dritt li wieħed ma jiġix iġġudikat
jew jingħata piena darbtejn għall-istess reat (l-Artikolu 50), u
jiġi applikat b’konformità ma’ dawn id-drittijiet u l-prinċipji,
ADOTTAW DAN IR-REGOLAMENT:
Titolu I
Suġġett, kamp ta’ applikazzjoni u
definizzjonijiet
Artikolu 1
Suġġett
Dan ir-Regolament jistabilixxi rekwiżiti
għat-twettiq tal-awditjar statutorju ta’ rapporti finanzjarji annwali u
konsolidati ta’ entitajiet ta’ interess pubbliku, regoli dwar l-organizzazzjoni
u l-għażla ta’ awdituri u ditti tal-awditjar statutorji minn
entitajiet ta’ interess pubbliku għall-promozzjoni tal-indipendenza
tagħhom u għall-evitar tal-kunflitti ta’ interess u regoli dwar
is-superviżjoni tal-konformità minn awdituri u ditti tal-awditjar
statutorji ma' dawk ir-rekwiżiti.
Artikolu 2
Ambitu
1.           Dan ir-Regolament japplika
għal dawn li ġejjin:
(a)     awdituri u ditti tal-awditjar statutorji
li wettqu awditi statutorji ta’ entitajiet ta’ interess pubbliku;
(b)     entitajiet ta’ interess pubbliku.
2.           Dan ir-Regolament japplika
mingħajr preġudizzju għad-Direttiva 2006/43/KE.
Artikolu 3
Definizzjonijiet
Għall-finijiet ta’ dan ir-Regolament, japplikaw
id-definizzjonijiet stabiliti fl-Artikolu 2 tad-Direttiva 2006/43/KE,
għajr għad-definizzjonijiet ta' 'rapport tal-awditjar' u ta'
'awtorità kompetenti'.
Artikolu 4
Entitajiet ta’ interess pubbliku kbar
Għall-finijiet ta’ dan ir-regolament,
'entitajiet ta’ interess pubbliku kbar' tkopri dawn li ġejjin
(a)          fir-rigward ta’ entitajiet
iddefiniti fil-punt 13(a) tal-Artikolu 2
tad-Direttiva 2006/43/KE, l-akbar 10 emittenti ta’ ishma f’kull Stat
Membru imkejla mill-kapitalizzazzjoni tas-suq fuq il-bażi tal-kwoti ta’
tmiem is-sena u fi kwalunkwe każ, l-emittenti tal-ishma kollha li kellhom
kapitalizzazzjoni tas-suq medja ta’ aktar minn
EUR 1 000 000 000 fuq il-bażi ta’ kwoti ta’ tmiem
is-sena għat-tliet snin kalendarji preċedenti;
(b)          fir-rigward ta' entitajiet
iddefiniti fil-punti 13(b) sa (f) tal-Artikolu 2
tad-Direttiva 2006/43/KE, kwalunkwe entità li fuq il-karta bilanċjali
tagħha jkollha total fuq il-karta bilanċjali ta’ iktar minn
EUR 1 000 000 000;
(c)          fir-rigward ta' entitajiet iddefiniti
fil-punti 13(g) u (h) tal-Artikolu 2 tad-Direttiva 2006/43/KE,
kwalunkwe entità li fuq il-karta bilanċjali tagħha jkollha assi
totali taħt amministrazzjoni ta' aktar minn
EUR 1 000 000 000.
Titolu II
Kundizzjonijiet għat-twettiq ta’ awditu statutorju
ta’ entitajiet ta’ interess pubbliku
KAPITOLU I
INDIPENDENZA U EVITAR TA’ KUNFLITTI TA’
INTERESS
Artikolu 5
Indipendenza u oġġettività
Awditur statutorju jew ditta tal-awditjar
jieħdu l-passi kollha meħtieġa sabiex jiżguraw li t-twettiq
ta’ awditu statutorju ta’ entità ta’ interess pubbliku ma jkunx affettwat minn
xi kunflitt ta’ interess eżistenti jew potenzjali jew relazzjoni ta’
negozju jew ta’ xorta oħra li tinvolvi lill-awditur statutorju jew ditta
tal-awditjar li jkunu qegħdin iwettqu l-awditu statutorju u, fejn xieraq,
in-netwerk, il-maniġers, l-awdituri, l-impjegati u kwalunkwe persuna
fiżika oħra li s-servizzi tagħhom jitpoġġew
għad-dispożizzjoni jew taħt il-kontroll tal-awditur statutorju
jew ditta tal-awditjar, jew kwalunkwe persuna b’konnessjoni diretta jew
indiretta mal-awditur statutorju jew ditta tal-awditjar b’kontroll.
Artikolu 6
Organizzazzjoni interna ta’ awdituri u
ditti tal-awditjar
1.
Awditur statutorju jew ditta tal-awditjar
jikkonformaw mar-rekwiżiti organizzazzjonali li ġejjin:
(a)     id-ditta tal-awditjar tistabilixxi
politiki u proċeduri adegwati sabiex tiżgura li s-sidien u
l-azzjonisti tagħha kif ukoll il-membri tal-korpi amministrattivi,
maniġerjali u superviżorji tad-ditta, jew ta’ ditta affiljata, ma jintervjenux
fit-twettiq ta’ awditu statutorju b’xi mod li jippreġudika l-indipendenza
u l-oġġettività tal-awditur statutorju li jwettaq l-awditu statutorju
f’isem id-ditta tal-awditjar;
(b)     l-awditur statutorju jew id-ditta
tal-awditjar ikollhom proċeduri amministrattivi u kontabilistiċi
sodi, mekkaniżmi ta’ kontroll intern, proċeduri effikaċi
għall-valutazzjoni tar-riskju, u arranġamenti effikaċi ta’
kontroll u salvagwardja għal sistemi tal-ipproċessar
tal-informazzjoni.
Dawk il-mekkaniżmi ta’ kontroll intern ikunu
ddisinnjati biex jiżguraw konformità ma’ deċiżjonijiet u
proċeduri f’kull livell tad-ditta tal-awditjar jew tal-istruttura ta’
ħidma tal-awditur statutorju.
Awditur statutorju jew ditta tal-awditjar
jimplimentaw u jżommu proċeduri għat-teħid ta’
deċiżjonijiet u strutturi organizzattivi li b’mod ċar u
dokumentat jispeċifikaw linji ta’ rapportar u jallokaw funzjonijiet u
responsabilitajiet;
(c)     awditur statutorju jew ditta tal-awditjar
jistabilixxu politiki u proċeduri adegwati biex jiżguraw li
l-impjegati tagħhom u kwalunkwe persuna fiżika oħra li
s-servizzi tagħhom jitpoġġew għad-dispożizzjoni
tagħhom jew taħt il-kontroll tagħhom u li huma involuti
direttament fl-attivitajiet ta’ awditu statutorju jkollhom għarfien u esperjenza
xierqa għad-dmirijiet assenjati;
(d)     awditur statutorju jew ditta tal-awditjar
jistabilixxu politiki u proċeduri biex jiżguraw li
l-esternalizzazzjoni ta’ funzjonijiet importanti tal-awditjar ma ssirx b’tali
mod li tiddebolixxi l-kwalità tal-kontroll intern tal-awditur statutorju jew
tad-ditta tal-awditjar u l-abilità tal-awtoritajiet kompetenti li
jissupervizzaw il-konformità tal-awditur statutorju jew tad-ditta tal-awditjar
mal-obbligi stipulati f’dan ir-Regolament;
(e)     awditur statutorju jew ditta tal-awditjar
jistabilixxu arranġamenti organizzattivi u amministrattivi xierqa u
effettivi biex jipprevjenu, jidentifikaw, jeliminaw jew jiġġestixxu u
jiddivulgaw kwalunkwe theddida għall-indipendenza msemmija
fl-Artikolu 11(2);
(f)      awditur statutorju jew ditta
tal-awditjar jistabilixxu proċeduri u standards xierqa għat-twettiq
ta’ awditi statutorji ta’ entitajiet ta’ interess pubbliku, ikkowċjar,
superviżjoni u eżaminazzjoni ta’ attivitajiet ta’ impjegati u
l-organizzazzjoni tal-istruttura tal-fajl tal-awditjar imsemmi
fl-Artikolu 15(5);
(g)     awditur statutorju jew ditta tal-awditjar
jistabilixxu sistema interna ta’ kontroll tal-kwalità sabiex jiżguraw
il-kwalità tal-awditu statutorju ta’ entitajiet ta’ interess pubbliku.
Is-sistema ta’ kontroll tal-kwalità mill-inqas tkopri l-proċeduri u
l-istandards deskritti fil-punt (f). Fil-każ ta’ ditta tal-awditjar,
ir-responsabilità tas-sistema interna ta’ kontroll tal-kwalità taqa’ fuq
persuna li tikkwalifika bħala awditur statutorju;
(h)     awditur statutorju jew ditta tal-awditjar
jużaw sistemi, riżorsi u proċeduri xierqa sabiex jiżguraw
kontinwità u regolarità fit-twettiq tal-attivitajiet tagħhom ta’ awditu
statutorju;
(i)      awditur statutorju jew ditta
tal-awditjar jistabilixxu politika biex jipprekludu l-involviment tagħhom
u dak tal-impjegati tagħhom fi kwalunkwe reat kriminali jew ksur
tal-liġi fit-twettiq ta’ ħidmiethom. L-awditur statutorju jew
id-ditta tal-awditjar jistabilixxu wkoll arranġamenti organizzazzjonali u
amministrattivi xierqa u effikaċi għat-trattament u
r-reġistrazzjoni ta’ inċidenti li jew jista’ jkollhom konsegwenzi
serji għall-integrità tal-attivitajiet tagħhom ta’ awditu statutorju;
(j)      awditur statutorju jew ditta
tal-awditjar jkollhom politiki adegwati ta’ rimunerazzjoni li jipprovdu
inċentivi suffiċjenti ta’ prestazzjoni sabiex jiżguraw il-kwalità
tal-awditu. B’mod partikolari, il-kumpens u l-evalwazzjoni tal-prestazzjoni
tal-impjegati ma jiddependux fuq l-ammont ta’ dħul li l-awditur statutorju
jew id-ditta tal-awditjar jiksbu mill-entità li jiġu awdijati;
(k)     awditur statutorju jew ditta tal-awditjar
jimmonitorjaw u jevalwaw l-adegwatezza u l-effikaċja tas-sistemi,
il-kontroll intern u l-mekkaniżmi u arranġamenti interni ta’ kontroll
tal-kwalità stabiliti b'konformità ma’ dan ir-Regolament u jieħdu
miżuri xierqa biex jindirizzaw kwalunkwe defiċenza. Awditur
statutorju jew ditta tal-awditjar b’mod partikolari jwettqu evalwazzjoni
annwali tas-sistema interna ta’ kontroll tal-kwalità msemmija fil-punt (g).
Awditur statutorju jew ditta tal-awditjar iżommu rekords tas-sejbiet ta’
dik l-evalwazzjoni u kwalunkwe miżura proposta biex tiġi mmodifikata
s-sistema interna ta’ kontroll tal-kwalità.
Il-politiki u l-proċeduri msemmija fl-ewwel
subparagrafu jkunu ddokumentati u kkomunikati lill-impjegati tal-awditur
statutorju jew ditta tal-awditjar.
Kwalunkwe esternalizzazzjoni ta’ funzjoni
tal-awditjar kif imsemmi fil-punt (d) ma taffettwax ir-responsabilità
tal-awditur statutorju jew ditta tal-awditjar lejn l-entità awditjata.
2.
L-awditur statutorju jew ditta tal-awditjar
jieħdu f’kunsiderazzjoni d-daqs tagħhom u l-kumplessità
tal-attivitajiet meta jikkonformaw mar-rekwiżiti tal-paragrafu 1 ta’
dan l-Artikolu.
L-awditur statutorju jew ditta tal-awditjar ikunu
jistgħu juru lill-awtorità kompetenti msemmija fl-Artikolu 35(1) li
tali konformità hija proporzjonata mad-daqs u l-kumplessità tal-attivitajiet
tal-awditur statutorju jew ditta tal-awditjar.
Artikolu 7
Indipendenza mill-entità awditjata
1.           Awditur statutorju jew ditta
tal-awditjar u kwalunkwe detentur ta’ drittijiet ta’ votazzjoni f’ditta
tal-awditjar ikunu indipendenti mill-entità awditjata u ma jkunux involuti
fit-teħid ta’ deċiżjonijiet tal-entità awditjata.
2.           Awditur statutorju, ditta
tal-awditjar, is-sħab ewlenin tagħhom tal-awditjar, l-impjegati
tagħhom kif ukoll kwalunkwe persuna fiżika oħra li s-servizzi
tagħha jitpoġġew għad-dispożizzjoni jew taħt
il-kontroll ta’ tali awditur jew ditta u li tkun involuta direttament
fl-attivitajiet tal-awditu statutorju, u persuni assoċjati magħhom
mill-qrib fi ħdan it-tifsira tal-Artikolu 1(2) tad-Direttiva
tal-Kummissjoni 2004/72/KE[33] ma
jixtrux jew ibiegħux jew jidħlux f’xi tranżazzjoni għal xi
strument finanzjarju maħruġ, iggarantit jew b’xi mod ieħor
appoġġat minn entità li tkun ġiet awditjata fil-qasam
tal-attivitajiet tagħhom ta’ awditu statutorju minbarra parteċipazzjonijiet
fi skemi diversifikati ta’ investiment kollettiv, inklużi fondi
mmaniġjati bħal fondi tal-pensjoni jew assigurazzjoni tal-ħajja.
3.           Il-persuni jew ditti li ssir
referenza għalihom fil-paragrafu 2 ma jipparteċipawx jew b’xi
mod ieħor jinfluwenzaw id-determinazzjoni ta’ awditu statutorju ta’ xi
entità partikolari li jkun sarilha awditu jekk huma:
(a)     ikunu sidien ta’ strumenti finanzjarji
tal-entità awditjata, minbarra parteċipazzjonijiet fi skemi diversifikati
ta’ investiment kollettiv;
(b)     ikunu sidien ta’ strumenti finanzjarji
ta’ xi entità relatata ma’ entità li tkun ġiet awditjata, li s-sjieda
tagħha tista’ tikkawża ġew ġeneralment tiġi
pperċepita bħala li tikkawża kunflitt ta’ interess, minbarra
parteċipazzjonijiet fi skemi diversifikati ta’ investiment kollettiv;
(c)     kellhom impjieg reċenti, negozju jew
relazzjoni oħra mal-entità li ġiet awditjata li tista’ tikkawża
ġew ġeneralment tiġi pperċepita bħala li tikkawża
kunflitt ta’ interess.
4.           Il-persuni jew ditti li ssir
referenza għalihom fil-paragrafu 2 ma jitolbux jew
jaċċettaw flus, rigali jew favuri mingħand xi ħadd li
miegħu l-awditur statutorju jew ditta tal-awditjar ikollhom relazzjoni
kuntrattwali.
5.           Il-provvedimenti nazzjonali
dwar l-etika professjonali adottati taħt l-Artikolu 21(1)
tad-Direttiva 2006/43/KE li ma jkunux kumpatibbli mal-paragrafi 2, 3 u 4 ma
japplikawx.
Artikolu 8
Impjieg minn entitajiet ta’ interess
pubbliku ta’ ex awdituri statutorji jew ta’ impjegati ta’ awdituri statutorji
jew ditti tal-awditjar
1            Awditur statutorju jew
sieħeb prinċipali tal-awditjar li jwettaq awditu statutorju ta’
entità ta’ interess pubbliku f’isem ditta tal-awditjar, qabel ma jkun
għadda perjodu ta’ mill-inqas sentejn minn meta jkun irriżenja
mill-kariga ta’ awditur statutorju jew sieħeb prinċipali tal-awditjar
mill-inkarigu tal-awditjar, ma jassumix xi wieħed minn dawn id-dmirijiet:
(a)     it-teħid ta’ pożizzjoni
maniġerjali prinċipali fi ħdan l-entità awditjata;
(b)     isir membru tal-kumitat tal-awditjar
tal-entità awditjata jew, fejn dan il-kumitat ma jkunx jeżisti, tal-korp
li jwettaq funzjonijiet ekwivalenti għal kumitat tal-awditjar;
(c)     isir membru mhux eżekuttiv tal-korp
amministrattiv jew membru tal-korp superviżorju tal-entità awditjata.
2.           L-impjegati ta’ awditur
statutorju jew ditta tal-awditjar li jwettqu awditu statutorju ta’ entità ta’
interess pubbliku kif ukoll kwalunkwe persuna fiżika oħra li
s-servizzi tagħha jitpoġġew għad-dispożizzjoni jew
taħt il-kontroll ta’ tali awditur jew ditta, meta dawn l-impjegati jew
persuni fiżiċi oħra jiġu approvati bħala awdituri
statutorji, qabel ma jkun skada perjodu ta’ mill-inqas sena minn meta jkunu
direttament involuti fl-attivitajiet tal-awditjar statutorju, ma jassumux xi
wieħed mid-dmirijiet li għalihom issir referenza fil-punti (a), b) u
(c) tal-paragrafu 1.
Artikolu 9
Tariffi tal-awditjar
1.           It-tariffi
għall-forniment ta’ awditi statutorji lil entitajiet ta’ interess pubbliku
ma ikunux tariffi kontinġenti.
Għall-finijiet tal-ewwel subparagrafu,
tariffi kontinġenti tfisser tariffi għal inkarigi tal-awditjar
ikkalkulati fuq bażi predeterminata relatata mal-eżitu jew
ir-riżultat ta’ tranżazzjoni jew ir-riżultat tax-xogħol
imwettaq. It-tariffi ma jitqiesux bħala kontinġenti jekk dawn ikunu
ġew stabiliti minn qorti jew awtorità kompetenti.
2.           Meta l-awditur statutorju jew
ditta tal-awditjar jipprovdu lill-entità awditjata b’servizzi ta’ awditjar
finanzjarju relatati, kif imsemmi fl-Artikolu 10(2), it-tariffi għal
tali servizzi jkunu limitati għal mhux aktar minn 10 % tat-tariffi
mħallsa mill-entità awditjata għall-awditu statutorju.
3.           Meta t-tariffi totali
riċevuti minn entità ta’ interess pubbliku soġġetta
għall-awditu statutorju jkunu jirrappreżentaw jew aktar minn 20 %
jew, għal sentejn konsekuttivi, aktar minn 15 % tat-tariffi totali annwali
riċevuti mill-awditur statutorju jew mid-ditta tal-awditjar li jwettqu
l-awditjar statutorju, tali awditur jew ditta jiddivulgaw lill-kumitat
tal-awditjar il-fatt li t-total ta’ tali tariffi jirrappreżenta aktar minn
20 % jew 15 %, kif xieraq, tat-tariffi totali riċevuti mid-ditta u jsiru
d-diskussjonijiet msemmija fl-Artikolu 11(4)(d). Il-kumitat tal-awditjar
jikkunsidra jekk l-inkarigu tal-awditjar ikunx soġġett għal
reviżjoni tal-kontroll tal-kwalità minn awditur statutorju ieħor jew
ditta tal-awditjar oħra qabel il-ħruġ tar-rapport tal-awditjar.
Meta t-tariffi totali riċevuti minn entità
ta’ interess pubbliku soġġetta għall-awditu statutorju jkunu
jirrappreżentaw, għal sentejn konsekuttivi, 15 % jew aktar
tat-tariffi annwali totali riċevuti mill-awditur statutorju jew ditta
tal-awditjar li jwettqu l-awditu statutorju, l-awditur jew ditta jinformaw
lill-awtorità kompetenti msemmija fl-Artikolu 35(1) b'tali sitwazzjoni.
L-awtorità kompetenti msemmija fl-Artikolu 35(1) tiddeċiedi dwar
il-bażi tal-motivazzjonijiet oġġettivi pprovduti mill-awditur
statutorju jew id-ditta tal-awditjar, jekk l-awditur statorju jew id-ditta
tal-awditjar ta’ tali entità tistax tkompli twettaq l-awditu statutorju
għal perjodu addizzjonali li fi kwalunkwe każ ma jkunx itwal minn
sentejn.
Meta l-entità awditjata tkun eżentata mill-obbligu
li jkollha kumitat tal-awditjar, l-entità awditjata tiddeċiedi dwar liema
korp jew organu tal-entità jaħdem mal-awditur statutorju jew ditta
tal-awditjar għall-finijiet tal-obbligi stipulati f’dan il-paragrafu.
Artikolu 10
Projbizzjoni tal-forniment ta’ servizzi
mhux ta’ awditjar
1.           Awditur statutorju jew ditta
tal-awditjar li jwettqu awditu statutorju ta’ entitajiet ta’ interess pubbliku
jistgħu jipprovdu lill-entità awditjata, lill-impriża azzjonarja
tagħha u lill-impriżi kontrollati tagħha servizzi tal-awditjar u
servitti tal-awditjar finanzjaru relatati.
Meta l-awditur statutorju jkun jappartjeni
għal netwerk, membru ta’ tali netwerk jista' jipprovdi lill-entità
awditjata, lill-impriża holding tagħha u lill-impriżi
kontrollati tagħha fi ħdan l-Unjoni servizzi ta’ awditjar statutorju
u servizzi ta’ awditjar finanzjarju relatati.
2.           Għall-finijiet ta’ dan
l-Artikolu, servizzi ta’ awditjar finanzjarju relatati ifissru:
(a)     l-awditjar jew l-eżaminazzjoni ta’
rapporti finanzjarji interim;
(b)     l-għoti ta’ garanzija dwar
dikjarazzjonijiet ta’ governanza korporattiva;
(c)     l-għoti ta’ garanzija dwar
kwistjonijiet ta’ responsabilità soċjali korporattiva;
(d)     l-għoti ta’ garanzija dwar jew
l-attestazzjoni ta’ rapportar regolatorju lil regolaturi ta’ istituzzjonijiet
finanzjarji lil hinn mill-ambitu tal-awditjar statutorju u ddisinnjati biex
jassistu lir-regolaturi biex iwettqu r-rwol tagħhom, bħal dwar
ir-rekwiżiti kapitali jew razzjonijiet speċifiċi ta’ solvenza li
jiddeterminaw kemm hu probabbli li impriża ser tkun tista’ tkompli
tissodisfa l-obbligi tagħha ta’ dejn;
(e)     l-għoti ta’ ċertifikazzjoni
dwar il-konformità mar-rekwiżiti tat-taxxa fejn tali attestazzjoni tkun
meħtieġa mid-dritt nazzjonali
(f)      kwalunkwe dmir statutorju ieħor
relatat ma’ xogħol ta’ awditjar impost mil-leġiżlazzjoni
tal-Unjoni lill-awditur statutorju jew ditta tal-awditjar.
3.           Awditur statutorju jew ditta
tal-awditjar li jwettqu awditu statutorju ta’ entitajiet ta’ interess pubbliku
ma jistgħux direttament jew indirettament jipprovdu lill-entità awditjata,
lill-impriża azzjonarja tagħha u lill-impriżi kontrollati
tagħha servizzi mhux tal-awditjar.
Meta l-awditur statutorju jkun jappartjeni
għal netwerk, ebda membru ta’ tali netwerk ma jipprovdi lill-entità
awditjata, lill-impriża holding tagħha u lill-impriżi
kkontrollati tagħha fi ħdan l-Unjoni xi servizz ieħor mhux
tal-awditjar.
Għall-finijiet ta’ dan l-Artikolu, servizzi
mhux ta’ awditjar tfisser:
(a) servizzi li jinvolvu konflitt ta’ interess
fil-każijiet kollha:
(i) servizzi esperti mhux relatati mal-awditjar;
konsulenza dwar it-taxxa, maniġment ġenerali, u servizzi oħra
ta’ pariri;
(ii) żamma tal-kotba u tħejjija
tar-rekords kontabilistiċi u r-rapporti finanzjarji;
(iii) disinn u
implimentazzjoni ta’ proċedura ta’ kontroll intern jew immaniġjar
tar-riskju relatat mat-tħejjija u/jew kontroll ta’ informazzjoni
finanzjarja inkluża fir-rapporti finanzjarji u pariri dwar ir-riskju;
(iv) servizzi ta’
valwazzjoni, il-forniment ta’ opinjonijiet dwar ġustizzja jew rapporti
dwar kontribuzzjoni in natura;
(v) servizzi attwarjali
u ġudizzjali, inkluż ir-reżoluzzjoni tat-tilwim;
(vi) tfassil u implimentazzjoni tas-sistemi
informatiċi finanzjarji għal entitajiet ta’ interess pubbliku kif
imsemmi fl-Artikolu 2(13)(b) sa (j) tad-Direttiva 2006/43/KE;
(vii) parteċipazzjoni fl-awditu intern
tal-klijent tal-awditjar u l-forniment ta’ servizzi relatati mal-funzjoni ta’
awditjar intern;
(viii) servizzi ta’ sensar jew negozjar, ta’
konsulenza dwar l-investiment, jew servizzi bankarji ta’ investiment.
(b) servizzi li jkunu jistgħu jinvolvu
konflitt ta’ interess:
(i) servizzi ta’
riżorsi umani, inkluż ir-reklutaġġ ta’ maniġment
superjuri;
(ii) forniment ta’
ittri ta’ garanzija (comfort letters) għal investituri fil-kuntest
tal-ħruġ tat-titoli ta’ impriża;
(iii) tfassil u implimentazzjoni tas-sistemi
informatiċi finanzjarji għal entitajiet ta’ interess pubbliku kif
imsemmi fl-Artikolu 2(13)(a) tad-Direttiva 2006/43/KE;
(iv) servizzi ta’
diliġenza dovuta lill-venditur jew l-akwirent f'fużjonijiet jew
akkwiżizzjonijiet potenzjali u l-għoti ta’ aċċertament dwar
l-entità awditjata lil partijiet oħrajn fi tranżazzjoni finanzjarja
jew korporattiva.
Permezz ta’ deroga mill-ewwel u t-tieni
subparagrafu, is-servizzi msemmija fil-punt (b)(iii) u (iv) jistgħu jkunu
pprovduti mill-awditur statutorju jew id-ditta tal-awditjar, prevja
l-approvazzjoni mill-awtorità kompetenti msemmija fl-Artikolu 35(1).
Permezz ta’ deroga mill-ewwel u t-tieni
subparagrafu, is-servizzi msemmija fil-punt (b)(i) u (ii) jistgħu
jkunu pprovduti mill-awditur statutorju jew id-ditta tal-awditjar, prevja
l-approvazzjoni mill-kumitat tal-awditjar msemmi fl-Artikolu 31.
4.           Meta membru tan-netwerk li
għalih ikunu jappartjenu l-awditur statutorju jew id-ditta tal-awditjar li
jwettqu awditu statutorju ta’ entità ta’ interess pubbliku jkun jipprovdi
servizzi mhux tal-awditjar lil impriża inkorporata f’pajjiż terz
ikkontrollata mill-entità ta’ interess pubbliku awditjata, l-awditur statutorju
jew ditta tal-awditjar konċernati jivvalutaw jekk l-indipendenza tagħhom
tkunx kompromessa minn tali forniment ta’ servizzi mill-membru tan-netwerk.
Jekk l-indipendenza tagħhom tkun affettwata,
l-awditur statutorju jew id-ditta tal-awditjar japplikaw salvagwardji sabiex
jimmitigaw it-theddid ikkawżat minn tali forniment ta’ servizzi
f’pajjiż terz. L-awditur statutorju jew id-ditta tal-awditjar jistgħu
jkomplu jwettqu l-awditu statutorju tal-entità ta’ interess pubbliku biss jekk
huma jistgħu jiġġustifikaw, b’mod konformi mal-Artikolu 11,
li tali forniment ta’ servizzi ma jaffettwax il-ġudizzju professjonali
tagħhom u r-rapport tal-awditjar.
L-involviment fit-teħid ta’
deċiżjonijiet tal-entità awditjata u l-forniment tas-servizzi li
għalihom issir referenza fil-punti (ii) u (iii) tal-paragrafu 3(a)
jitqiesu li jaffettwaw tali indipendenza fil-każijiet kollha.
Il-forniment tas-servizzi li għalihom issir
referenza fil-punti (i) u (iv) sa (viii) tal-paragrafu 3(a) ikunu
preżunti li jaffettwaw tali indipendenza.
L-awditur statutorju jew id-ditta tal-awditjar
jistgħu jikkonsultaw lill-awtorità kompetenti għal opinjoni dwar din
il-kwistjoni.
5.           Meta ditta tal-awditjar
tiġġenera aktar minn terz tad-dħul annwali tagħha
tal-awditjar minn entitajiet kbar ta’ interess pubbliku u tkun tappartjeni
għal netwerk li l-membri tagħha għandhom dħul ikkombinat
annwali mill-awditjar li jkun jaqbeż EUR 1 500 miljun fi
ħdan l-Unjoni Ewropea, hija teħtieġ tikkonforma
mal-kundizzjonijiet li ġejjin:
(a)     ma tipprovdix direttament jew
indirettament lil xi entità ta’ interess pubbliku servizzi mhux tal-awditjar;
(b)     ma tkunx tappartjeni għal netwerk li
jipprovdi servizzi mhux tal-awditjar statutorju fl-Unjoni;
(c)     kwalunkwe entità li tipprovdi s-servizzi
elenkati fil-paragrafu 3 ma jkollhiex, direttament jew indirettament,
aktar minn 5 % tal-kapital jew tad-drittijiet ta’ votazzjoni fid-ditta
tal-awditjar;
(d)     l-entitajiet li jipprovdu s-servizzi
elenkati fil-paragrafu 3 ma jippossjedux flimkien, direttament jew
indirettament, aktar minn 10 % tal-kapital jew tad-drittijiet ta’
votazzjoni fid-ditta tal-awditjar;
(e)     tali ditta tal-awditjar ma jkollhiex
direttament jew indirettament aktar minn 5 % tal-kapital jew tad-drittijiet ta’
votazzjoni fi kwalunkwe entità li tipprovdi s-servizzi elenkati
fil-paragrafu 3.
6.           Il-Kummissjoni għandha
s-setgħa li tadotta atti delegati skont l-Artikolu 68
għall-finijiet li tadatta l-lista ta’ servizzi ta’ awditjar finanzjarju
relatati li għalihom issir referenza fil-paragrafu 2 u l-lista ta’
servizzi mhux ta’ awditjar li għalihom issir referenza fil-paragrafu 3
ta’ dan l-Artikolu. Meta tuża dawk is-setgħat, il-Kummissjoni tikkunsidra
żviluppi fl-awditjar u fil-professjoni tal-awditjar.
Artikolu 11
Tħejjija għall-awditu statutorju
u valutazzjoni tat-theddid għall-indipendenza
1.           Qabel ma jaċċettaw jew
jissoktaw b’inkarigu għal awditu statutorju ta’ entità ta’ interess
pubbliku, awditur statutorju jew ditta tal-awditjar jivvalutaw u jiddokumentaw
dan li ġej:
–
jekk jikkonformawx mar-rekwiżiti ta’
organizzazzjoni interna tal-Artikolu 6;
–
jekk jikkonformawx mar-rekwiżiti
tal-Artikoli 7, 9 and 10;
–
jekk ikollhomx impjegati kompetenti, ħin u
riżorsi biex iwettqu l-awditu b’mod xieraq;
–
jekk, fil-każ ta’ ditta tal-awditjar,
is-sieħeb prinċipali tal-awditjar huwiex approvat bħala awditur
statutorju fl-Istat Membru li jkun jeħtieġ l-awditu statutorju;
–
jekk hemmx konformità mal-kundizzjonijiet
tal-Artikolu 33;
–
mingħajr preġudizzju
għad-Direttiva 2005/60//KE, l-integrità tal-entità ta’ interess
pubbliku.
2.           L-awditur statutorju jew
ditta tal-awditjar jivvalutaw ukoll jekk hemmx theddid għall-indipendenza
tagħhom.
L-awditur statutorju jew ditta tal-awditjar ma jwettqux
awditu statutorju jekk ikun hemm relazzjoni diretta jew indiretta ta’ natura
finanzjarja, ta’ negozju, ta’ impjieg jew ta’ xorta oħra bejn l-awditur
statutorju, id-ditta tal-awditjar, jew in-netwerk u l-entità awditjata li
minnha terza persuna oġġettiva, raġonevoli u infurmata
tikkonkludi li l-indipendenza tal-awditur statutorju jew ditta tal-awditjar
hija kompromessa.
Jekk l-indipendenza tal-awditur statutorju jew
tad-ditta tal-awditjar tkun affettwata b’theddid ta’ awtoreviżjoni jew
interess personali, l-awditur statutorju jew ditta tal-awditjar ma jwettqux
l-awditu statutorju.
Jekk l-indipendenza tal-awditur statutorju jew
tad-ditta tal-awditjar tkun affettwata b’theddid ta’ avukatura, familjarità jew
fiduċja jew intimidazzjoni, l-awditur statutorju jew ditta tal-awditjar
japplikaw salvagwardji sabiex jimmitigaw dak it-theddid. Jekk is-sinifikat
tat-theddid meta mqabbel mas-salvagwardji applikati jkun tali li l-indipendenza
tagħhom tkun kompromessa, l-awditur statutorju jew ditta tal-awditjar ma jwettqux
l-awditu statutorju.
3.           Awditur statutorju jew ditta
tal-awditjar iżommu rekords tal-valutazzjonijiet li għalihom issir
referenza fil-paragrafu 1 u 2 u jiddokumentaw fid-dokumenti ta’ ħidma
tal-awditu t-theddid sinifikanti kollu għall-indipendenza tagħhom kif
ukoll is-salvagwardji applikati sabiex jiġi mmitigat dak it-theddid.
4            Awditur statutorju jew ditta
tal-awditjar:
(a)     jikkonfermaw annwalment bil-miktub
lill-kumitat tal-awditjar l-indipendenza tagħhom mill-entità awditjata;
(b)     jikkonfermaw annwalment bil-miktub
lill-kumitat tal-awditjar l-ismijiet tas-sħab tal-awditjar,
il-maniġer superjuri u l-maniġer tat-tim ċentrali li jwettqu
l-awditu statutorju, waqt li jiċċertifikaw li m’hemm l-ebda kunflitt
ta’ interess;
(c)     jitolbu permess mill-kumitat tal-awditjar
sabiex jipprovdu s-servizz mhux tal-awditjar imsemmija
fl-Artikolu 10(3)(b)(i) u (ii) lill-entità awditjata;
(d)     jitolbu permess mill-awtorità kompetenti
msemmija fl-Artikolu 35(1) sabiex jipprovdu s-servizz mhux tal-awditjar
imsemmija fl-Artikolu 10(3)(b)(iii) u (iv) lill-entità awditjata;
(e)     jiddiskutu mal-kumitat tal-awditjar
it-theddid għall-indipendenza tagħhom u s-salvagwardji applikati biex
jiġi mmitigat dak it-theddid, kif iddokumentat minnhom skont
il-paragrafu 3.
Meta l-entità awditjata tkun eżentata
mill-obbligu li jkollha kumitat tal-awditjar, l-entità awditjata
tiddeċiedi liema korp jew organu tal-entità jwettaq il-funzjonijiet assenjati
lill-kumitat tal-awditjar f’dan il-paragrafu.
KAPITOLU II
KUNFIDENZJALITÀ U SEGRETEZZA PROFESSJONALI
Artikolu 12
Kunfidenzjalità u segretezza professjonali
L-awdituri statutorji jew id-ditti
tal-awditjar, inklużi dawk li waqfu jwettqu ħidma partikolari ta’
awditjar u ex awdituri statutorji jew ditti tal-awditjar, ma jinvokawx
ir-regoli dwar il-kunfidenzjalità u s-segretezza professjonali msemmija
fl-Artikolu 23(1) tad-Direttiva 2006/43/KE sabiex jipprevjenu
l-applikazzjoni tad-dispożizzjonijiet ta’ dan ir-Regolament.
Artikolu 13
Divulgazzjoni lil awdituri ta’ pajjiżi
terzi u lil awtoritajiet ta’ pajjiżi terzi
1.           Meta awditur statutorju jew
ditta tal-awditjar iwettqu awditu statutorju ta’ entità ta’ interess pubbliku
li hija parti minn grupp ta’ impriżi li l-impriża prinċipali
tagħhom tinsab f’pajjiż terz, ir-regoli dwar il-kunfidenzjalità u
s-segretezza professjonali msemmija fl-Artikolu 23(1)
tad-Direttiva 2006/43/KE ma jwaqqfux it-trasferiment mill-awditur
statutorju jew mid-ditta tal-awditjar tad-dokumentazzjoni rilevanti
tal-ħidma tal-awditjar imwettqa għall-awditur tal-grupp li jinsab
f’pajjiż terz jekk it-tali dokumentazzjoni tkun esklussivament
meħtieġa għat-tħejjija tal-awditjar tar-rapporti
finanzjarji konsolidati tal-impriża prinċipali.
It-trasferiment tal-informazzjoni lill-awditur
tal-grupp li jinsab pajjiż terz isir b’konformità mal-Kapitolu IV
tad-Direttiva 95/46/KE u mar-regoli nazzjonali applikabbli dwar
il-protezzjoni tad-dejta personali.
2.           L-awditur statutorju jew
id-ditta tal-awditjar li jwettqu awditu statutorju ta’ entità ta’ interess
pubbliku li tkun ħarġet titoli f’pajjiż terz jew li tagħmel
parti minn grupp li joħroġ rapporti finanzjarji konsolidati
statutorji f’pajjiż terz jistgħu jittrasferixxu biss dik
id-dokumentazzjoni tal-awditjar jew dokumenti oħra relatati mal-awditjar
ta’ dik l-entità li hu jew hi jżommu għall-awtoritajiet kompetenti
fil-pajjiżi terzi rilevanti taħt il-kundizzjonijiet stabiliti
fl-Artikolu 47 tad-Direttiva 2006/43/KE.
KAPITOLU III
TWETTIQ TAL-AWDITU STATUTORJU
Artikolu 14
Ambitu tal-awditu statutorju
1.           Meta jwettqu l-awditjar
statutorju ta’ entità ta’ interess pubbliku, l-awditur statutorju jew id-ditta
tal-awditjar jieħdu l-passi meħtieġa bil-għan li jifformaw
opinjoni dwar jekk ir-rapporti finanzjarji annwali jew konsolidati tal-entità
ta’ interess pubbliku jirrappreżentawx il-qagħda vera u ġusta
skont il-qafas tar-rapportar finanzjarju relevanti u, fejn dan ikun xieraq,
jekk it-tali rapporti finanzjarji annwali jew konsolidati jikkonformawx
mar-rekwiżiti statutorji kif imsemmija fl-Artikolu 22.
Tal-inqas, passi bħal dawn jinkludu r-rekwiżiti
stabiliti fl-Artikoli 15 sa 20.
L-opinjoni tal-awditur statutorju jew tad-ditta
tal-awditjar tingħata b’konformità mal-Artikoli 21 sa 25.
2.           Mingħajr ħsara
għar-rekwiżiti ta’ rapportar kif imsemmija fl-Artikoli 22 u 23,
l-ambitu tal-awditu statutorju ma jinkludix l-garanzija dwar il-vijabilità
fil-ġejjieni tal-entità awditjata u l-anqas dwar l-effiċjenza jew
l-effikaċja li biha l-korp maniġerjali jew dak amministrattiv
jamministra jew se jamministra l-entità.
Artikolu 15
Xettiċiżmu professjonali
Meta jwettqu awditu statutorju ta’ entità ta’
interess pubbliku, l-awditur statutorju jew id-ditta tal-awditjar jibqgħu
jħaddnu x-xettiċiżmu professjonali matul l-awditjar, billi
jirrikonoxxu l-possibilità li tista’ teżisti dikjarazzjoni skorretta
materjali minħabba fatti jew imġiba li jindikaw irregolaritajiet,
inklużi frodi jew żbalji minkejja l-esperjenza fil-passat tal-awditur
jew tad-ditta tal-onestà u l-integrità tal-maniġment tal-entità awditjata
u tal-persuni inkarigati mill-governanza tagħha.
L-awditur statutorju jew id-ditta tal-awditjar
iħaddnu x-xettiċiżmu professjonali b’mod partikolari meta
jirrevedu stimi tal-maniġment relatati mal-valuri ġusti u
l-indebboliment tal-avvjament u flussi tal-fluss oħra intanġibbli jew
tal-ġejjieni relevanti għall-konsiderazzjoni tan-negozju avvjat.
Għall-finijiet ta’ dan l-Artikolu,
‘xettiċiżmu professjonali’ tfisser attitudni li tinkludi rieda li
persuna tistaqsi, tkun konxja mill-kundizzjonijiet li jistgħu jindikaw
possibilità ta’ dikjarazzjoni skorretta minħabba żball jew frodi u
valutazzjoni kritika tal-evidenza tal-awditjar.
Artikolu 16
Organizzazzjoni tal-ħidma
1.           Meta l-awditu statutorju ta’
entità ta’ interess pubbliku jitwettaq minn ditta tal-awditjar, dik id-ditta
tal-awditjar taħtar tal-inqas sieħeb ewlieni tal-awditjar
wieħed. Id-ditta tal-awditjar tipprovdi lis-sieħeb/is-sħab
tal-awditjar maħtur(a) b’biżżejjed riżorsi sabiex iwettaq
jew iwettqu d-doveri tiegħu/tagħhom kif inhu xieraq.
Il-garanzija tal-kwalità, l-indipendenza u
l-kompetenza tal-awditjar tkun il-kriterju ewlieni għad-ditta tal-awditjar
fl-għażla tas-sieħeb/tas-sħab ewlieni/ewlenin tal-awditjar
li jeħtieġ jinħatru.
Is-sieħeb/is-sħab tal-awditjar
maħtur(a) ikunu involuti b’mod attiv fit-twettiq tal-awditu statutorju.
2.           Meta l-awditu statutorju ta’
entità ta’ interess pubbliku jitwettaq minn awditur statutorju, dan jalloka
ħin biżżejjed għall-inkarigu u jassenja biżżejjed
riżorsi għall-impjegati tiegħu sabiex iwettqu d-doveri
tiegħu kif inhu xieraq.
3.           L-awditur statutorju jew
id-ditta tal-awditjar iżommu rekords tal-każijiet li fihom
l-impjegati tagħhom ma jirrispettawx dan ir-Regolament. Iżommu
r-rekords ta’ kwalunkwe konsegwenza li tirriżulta wkoll, inklużi
l-miżuri meħuda rigward dawn l-impjegati u l-miżuri meħuda
sabiex tiġi modifikata s-sistema ta’ kontroll tal-kwalità intern.
L-awditur statutorju jew id-ditta tal-awditjar iħejju rapport annwali li
jagħti ħarsa ġenerali lejn kull miżura meħuda
bħal din u tikkomunikah lill-impjegati.
Meta l-awditur statutorju jew id-ditta
tal-awditjar jitolbu parir minn esperti esterni, dawn jiddokumentaw it-talba li
saret u l-parir irċivut.
4.           Awditur statutorju jew ditta
tal-awditjar iżommu rekord ta’ kont tal-klijent. Rekord bħal dan
jinkludi d-dejta li ġejja għal kull klijent tal-awditjar:
(a)     l-isem, l-indirizz u s-sede tan-negozju;
(b)     fil-każ ta’ ditta tal-awditjar,
is-sieħeb/is-sħab ewlieni/ewlenin tal-awditjar;
(c)     it-tariffi mitluba għall-awditu
statutorju u t-tariffi mitluba għal servizzi oħra fi kwalunkwe sena
finanzjarja.
5.           Awditur statutorju jew ditta
tal-awditjar joħolqu fajl tal-awditjar għal kull awditu statutorju
mwettaq. Tal-inqas, il-fajl tal-awditjar ikun fih id-dejta u d-dokumenti li
ġejjin, jew fuq karta jew f’forma elettronika:
(a)     il-kuntratt bejn l-awditur statutorju jew
id-ditta tal-awditjar u l-entità awditjata, u kwalunkwe emenda fih;
(b)     il-korrispondenza mal-entità awditjata
relatata mal-awditu statutorju;
(c)     pjan tal-awditjar li jistabilixxi
l-ambitu u l-metodu probabbli tal-awditu statutorju;
(d)     deskrizzjoni dwar in-natura u l-firxa
tal-attivitajiet tal-awditjar imwettqa;
(e)     id-dati ta’ bidu u tmiem
tal-fażijiet tal-proċeduri tal-awditjar stabiliti fil-pjan
tal-awditjar;
(f)      is-sejbiet ewlenin tal-proċeduri
tal-awditjar imwettqa;
(g)     il-konklużjonijiet mis-sejbiet
imsemmija fil-punt (f);
(h)     l-opinjoni tal-awditur statutorju jew
tas-sieħeb ewlieni tal-awditjar kif evidenzjata mill-abbozzi tar-rapporti
msemmija fl-Artikoli 22 u 23;
(i)      id-dejta rrikordjata skont
l-Artikolu 11(3), l-Artikolu 16(3), l-Artikoli 17 u 18 u 19(6);
(j)      dejta u dokumenti rilevanti oħra li
huma importanti għas-sostenn tar-rapporti msemmija fl-Artikoli 22 u
23 u għall-monitoraġġ tal-konformità ma’ dan ir-Regolament u
rekwiżiti legali applikabbli oħrajn.
Il-fajl tal-awditjar jingħalaq mhux aktar
tard minn xahrejn wara d-data tal-firma tar-rapport tal-awditjar imsemmi
fl-Artikolu 22.
6.           L-awditur statutorju jew
id-ditta tal-awditjar iżommu rekords ta’ kwalunkwe lment dwar it-twettiq
tal-awditu statutorju.
Artikolu 17
Integrità tas-suq
1.           Meta jseħħ
inċident li għandu jew li jista’ jkollu konsegwenzi serji fuq
l-integrità tal-attivitajiet ta’ awditu statutorju ta’ awditur statutorju jew
ta’ ditta tal-awditjar, l-awditur statutorju jew id-ditta tal-awditjar:
(a)     iżommu rekord tal-inċident;
(b)     jieħdu l-miżuri xierqa
bil-għan li jikkontrollaw il-konsegwenzi tal-inċident u jipprevjenu
r-ripetizzjoni tiegħu;
(c)     jinformaw lill-awtorità kompetenti
msemmija fl-Artikolu 35(1) tal-inċident.
Ir-rekord imsemmi fil-punt (a) tal-ewwel
subparagrafu jinkludi l-fatti u ċ-ċirkostanzi tal-inċident,
l-informazzjoni dwar il-persuna jew il-persuni involuti u d-dettalji
tal-miżuri li ttieħdu skont il-punt (b) ta’ dak is-subparagrafu.
2.           Mingħajr ħsara
għad-Direttiva 2005/60/KE, meta awditur statutorju jew ditta
tal-awditjar li twettaq l-awditu statutorju ta’ entità ta’ interess pubbliku
jissuspettaw jew għandhom raġunijiet validi għalfejn
jissuspettaw li qed jitwettqu jew li twettqu jew li qed isiru jew li saru
tentattivi għal fatti jew imġiba li jindikaw irregolaritajiet,
inkluż frodi fir-rigward tar-rapporti finanzjarji tal-entità awditjata,
dawn jinfurmaw lill-entità awditjata u jitolbuha tinvestiga l-kwistjoni u
tieħu l-miżuri xierqa sabiex tindirizza dawn l-irregolaritajiet u
sabiex tipprevjeni r-ripetizzjoni ta’ irregolaritajiet simili
fil-ġejjieni.
Meta l-entità awditjata ma tinvestigax
il-kwistjoni jew ma tieħu l-ebda miżura, jew meta l-awditur
statutorju jew id-ditta tal-awditjar jemmnu li l-miżuri meħuda
mill-entità awditjata mhumiex adegwati sabiex jindirizzaw dawn
l-irregolaritajiet, l-awditur statutorju jew id-ditta tal-awditjar tinforma
lill-awtoritajiet kompetenti li jissupervizzaw lill-entitajiet ta’ interess
pubbliku b’dawn l-irregolaritajiet.
Id-divulgazzjoni b'buona fede lill-awtoritajiet
kompetenti, mill-awditur statutorju jew mid-ditta tal-awditjar, ta’ kwalunkwe
fatt imsemmi fl-ewwel subparagrafu ma tikkostitwixxix ksur tal-ebda
restrizzjoni kuntrattwali jew legali dwar id-divulgazzjoni tal-informazzjoni u ma
tinvolvix lil dawn il-persuni f’xi responsabilità ta’ kwalunkwe tip.
Artikolu 18
Awditjar ta’ rapporti finanzjarji
konsolidati
1            Fil-każ ta’ awditu
statutorju tar-rapporti finanzjarji konsolidati ta’ grupp ta’ impriżi fejn
l-impriża prinċipali tkun entità ta’ interess pubbliku, l-awditur
tal-grupp:
(a)     iġorr ir-responsabilità
sħiħa għar-rapport tal-awditjar imsemmi fl-Artikolu 22 u
r-rapport addizzjonali għall-kumitat tal-awditjar imsemmi
fl-Artikolu 23 fir-rigward tar-rapporti finanzjarji konsolidati;
(b)     jiddokumenta liema ħidma tal-awditjar
titwettaq minn awditur(i) ta’ pajjiż terz, awditur(i) statutorju/i,
entità(jiet) tal-awditjar ta’ pajjiż terz jew ditta/i tal-awditjar
għall-finijiet tal-grupp tal-awditjar;
(c)     iwettaq eżami u jżomm
id-dokumentazzjoni tal-eżami tiegħu tal-ħidma tal-awditjar
imwettqa minn awditur(i) ta’ pajjiż terz, awditur(i) statutorju/i,
entità(jiet) tal-awditjar ta’ pajjiż terz jew ditta/i tal-awditjar
għall-finijiet tal-grupp tal-awditjar. Id-dokumentazzjoni miżmuma
mill-awditur tal-grupp tippermetti lill-awtorità kompetenti rilevanti sabiex
tirrevedi l-ħidma tal-awditur tal-grupp kif inhu xieraq.
Għall-finijiet tal-punt (c) tal-ewwel
subparagrafu, l-awditur tal-grupp jiżgura l-ftehim tal-awditur(i) ta’
pajjiż terz, l-awditur(i) statutorju/i, l-entità(jiet) tal-awditjar ta’
pajjiż terz jew tad-ditta/i tal-awditjar għat-trasferiment
tad-dokumentazzjoni rilevanti matul it-twettiq tal-awditjar tar-rapporti
finanzjarji konsolidati, bħala kondizzjoni tal-affidabilità mill-awditur
tal-grupp dwar il-ħidma ta’ dak/dawk l-awditur(i) ta’ pajjiż terz,
l-awditur(i) statutorju/i, l-entità(jiet) tal-awditjar ta’ pajjiż terz jew
tad-ditta/i tal-awditjar.
2.           Fejn l-awditur tal-grupp ma
jkunx f’pożizzjoni li jikkonforma mal-punt (c) tal-ewwel
subparagrafu tal-paragrafu 1, jieħu l-miżuri xierqa u
jinforma lill-awtorità kompetenti msemmija fl-Artikolu 35(1) dwar dan.
Miżuri bħal dawn jistgħu jinkludu
t-twettiq ta’ ħidma addizzjonali ta’ awditjar statutorju, jew direttament
jew permezz ta’ esternalizzazzjoni ta’ dawn il-kompiti, fis-sussidjarja
rilevanti tal-entità ta’ interess pubbliku.
3.           Meta l-awditur tal-grupp ikun
soġġett għal eżami tal-garanzija tal-kwalità jew
investigazzjoni rigward l-awditu statutorju tar-rapporti finanzjarji
konsolidati ta’ grupp ta’ impriżi fejn l-impriża prinċipali tkun
entità ta’ interess pubbliku, l-awditur tal-grupp, meta jintalab jagħmel
dan, iqiegħed għad-dispożizzjoni tal-awtorità kompetenti dik
id-dokumentazzjoni rilevanti li hu jżomm rigward il-ħidma
tal-awditjar imwettqa minn awditur(i) ta’ pajjiż terz, awditur(i)
statutorju/i, entità(jiet) tal-awditjar ta’ pajjiż terz jew ditta/i
tal-awditjar għall-finijiet tal-grupp tal-awditjar, inklużi
d-dokumenti ta’ ħidma rilevanti għall-grupp tal-awditjar.
L-awtorità kompetenti titlob dokumentazzjoni
addizzjonali dwar il-ħidma tal-awditjar imwettqa mill-awditur(i)
statutorju/i jew mid-ditta/i tal-awditjar għall-finijiet tal-grupp
tal-awditjar għall-awtoritajiet kompetenti rilevanti skont il-Kapitolu III
tat-Titolu IV ta’ dan ir-Regolament.
Meta komponent ta’ grupp ta’ impriżi
jiġi awditjat minn awditur(i) jew entità(jiet) tal-awditjar minn
pajjiż terz, l-awtorità kompetenti titlob dokumentazzjoni addizzjonali
dwar il-ħidma tal-awditjar imwettqa mill-awditur(i) ta’ pajjiż terz
jew mill-entità(jiet) tal-awditjar ta’ pajjiż terz għall-awtoritajiet
kompetenti rilevanti minn pajjiżi terzi permezz tal-arranġamenti ta’
xogħol imsemmija fl-Artikolu 47 tad-Direttiva 2006/43/KE.
Permezz ta’ deroga mit-tielet subparagrafu, meta
komponent ta’ grupp ta’ impriżi jiġi awditjat minn awditur(i) jew
entità(jiet) tal-awditjar minn pajjiż terz li ma jkollux arranġament
ta’ xogħol kif imsemmi fl-Artikolu 47 tad-Direttiva 2006/43/KE,
l-awditur tal-grupp, meta jintalab dan, ikun responsabbli wkoll
mill-iżgurar ta’ twassil xieraq tad-dokumentazzjoni addizzjonali
tal-ħidma tal-awditjar imwettqa minn awditur(i) ta’ pajjiż terz or
entità(jiet) tal-awditjar, inklużi d-dokumenti ta’ ħidma relevanti
għall-grupp tal-awditjar. Sabiex jiġi żgurat twassil xierqa
bħal dan, l-awditur tal-grupp iżomm kopja ta’ din id-dokumentazzjoni,
jew inkella jiftiehem mal-awditur(i) ta’ pajjiż terz jew mal-entità(jiet)
tal-awditjar sabiex ikun jista’ jaċċedi b’mod xieraq u mhux ristrett
kull meta jitlob li jagħmel dan, jew jieħu kwalunwke azzjoni xierqa
oħra. Meta d-dokumentazzjoni tal-awditjar ma jistgħux jgħaddu
minn pajjiż terz għall-awditur tal-grupp minħabba
raġunijiet legali jew raġunijiet oħra, id-dokumentazzjoni
miżmuma mill-awditur tal-grupp tinkludi provi li hu ħa
l-proċeduri xierqa sabiex ikollu aċċess għad-dokumentazzjoni
tal-awditjar, u fil-każ ta’ impedimenti li mhumiex legali li
jirriżultaw mil-leġiżlazzjoni tal-pajjiż terz, il-provi li
jsostnu dan l-impediment.
Artikolu 19
Eżami tal-kontroll tal-kwalità intern
1.           Qabel ma jinħarġu
r-rapporti msemmija fl-Artikoli 22 u 23, isir eżami tal-kontroll
tal-kwalità intern sabiex jiġi valutat jekk l-awditur statutorju jew
is-sieħeb ewlieni tal-awditjar setax wasal b’mod raġonevoli
għall-opinjoni u l-konklużjonijiet espressi fl-abbozz ta’ dawn
ir-rapporti.
2.           L-eżami tal-kontroll
tal-kwalità intern isir permezz ta’ eżaminatur tal-kontroll tal-kwalità
intern. Dan l-eżaminatur ikun awditur statutorju li mhuwiex involut
fit-twettiq tal-awditu statutorju li miegħu huwa relatat l-eżami
tal-kwalità interna.
3.           Meta jeżamina l-kontroll
tal-kwalità intern, l-eżaminatur iżomm tal-inqas waħda milli
ġejjin:
(a)     l-informazzjoni mogħtija bil-fomm u
bil-miktub mogħtija mill-awditur statutorju jew mis-sieħeb ewlieni
tal-awditjar li tappoġġja s-sejbiet ewlenin tal-proċeduri
tal-awditjar imwettqa u l-konklużjonijiet li jinħarġu minn dawn
is-sejbiet, kemm jekk fuq talba jew le tal-eżaminatur tal-kontroll
tal-kwalità intern;
(b)     ir-rapporti finanzjarji awditjati;
(c)     is-sejbiet ewlenin tal-proċeduri
tal-awditjar imwettqa u l-konklużjonijiet li jinħarġu minn dawn
is-sejbiet;
(d)     l-opinjonijiet tal-awditur statutorju jew
tas-sieħeb ewlieni tal-awditjar, kif mogħtija fl-abbozz tar-rapporti
msemmija fl-Artikoli 22 u 23;
4.           Tal-inqas, l-eżami
tal-kontroll tal-kwalità intern jeżamina l-elementi li ġejjin:
(a)     l-indipendenza tal-awditur statutorju jew
tad-ditta tal-awditjar mill-entità awditjata;
(b)     ir-riskji sinifikanti li l-awditur
statutorju jew is-sieħeb ewlieni tal-awditjar identifika matul it-twettiq
tal-awditu statutorju u l-miżuri li ħa sabiex jikkontrolla b’mod
adegwat dawk ir-riskji;
(c)     ir-raġunar tal-awditur statutorju
jew tas-sieħeb ewlieni tal-awditjar, b’mod partikolari fir-rigward
tal-materjalità u r-riskji sinifikanti msemmija fil-punt (b);
(d)     kwalunkwe talba għal parir ta’
esperti esterni u l-implimentazzjoni ta’ dawn il-pariri;
(e)     in-natura u l-ambitu
tad-dikjarazzjonijiet skorretti ikkoreġuti jew mhux ikkoreġuti
fir-rapporti finanzjarji li ġew identifikati matul it-twettiq
tal-awditjar;
(f)      is-suġġetti diskussi
mal-kumitat tal-awditjar u l-maniġment u/jew il-korpi superviżorji
tal-entità awditjata;
(g)     is-suġġetti diskussi
mal-awtoritajiet kompetenti u, jekk applikabbli, ma’ partijiet terzi oħra;

(h)     jekk id-dokumenti u l-informazzjoni
magħżula mill-fajl jirriflettux b’mod sodisfaċenti
l-pożizzjonijiet meħuda mill-impjegati involuti fl-awditjar, u jekk
it-tali dokumenti u informazzjoni jsostnux l-opinjoni tal-awditur statutorju
jew tas-sieħeb ewlieni tal-awditjar kif espressa fl-abbozz tar-rapporti
msemmija fl-Artikoli 22 u 23.
5.           L-eżaminatur
tal-kontroll tal-kwalità intern jiddiskuti r-riżultati tal-eżami
tal-kontroll tal-kwalità intern mal-awditur statutorju jew mas-sieħeb
ewlieni tal-awditjar. L-awditur statutorju jew id-ditta tal-awditjar
jiddeterminaw il-proċedura li teħtieġ tiġi segwita meta
l-eżaminatur u l-awditur statutorju jew is-sieħeb ewlieni
tal-awditjar ma jaqblux dwar ir-riżultati tal-eżami.
6.           L-awditur statutorju jew
id-ditta tal-awditjar iżommu rekords tar-riżultati tal-eżami
tal-kontroll tal-kwalità intern, flimkien mal-kunsiderazzjonijiet li jmorru ma’
dawn ir-riżultati.
Artikolu 20
Użu tal-istandards internazzjonali
tal-awditjar
L-awditur(i) statutorju/i jew id-ditta/i
tal-awditjar jikkonformaw mal-istandards internazzjonali tal-awditjar imsemmija
fl-Artikolu 26 tad-Direttiva 2006/43/KE meta jwettqu l-awditu statutorju
tal-entitajiet ta’ interess pubbliku sakemm dawn l-istandards ikunu konformi
mar-rekwiżiti ta’ dan ir-Regolament.
KAPITOLU IV
RAPPORTAR TAL-AWDITJAR
Artikolu 21
Riżultati tal-awditu statutorju
L-awditur statutorju jew id-ditta tal-awditjar
jippreżentaw ir-riżultati tal-awditu statutorju fir-rapporti li
ġejjin:
–
rapport tal-awditjar b’konformità
mal-Artikolu 22;
–
rapport addizzjonali għall-kumitat
tal-awditjar b’konformità mal-Artikolu 23.
L-awditur statutorju jew id-ditta tal-awditjar
jippreżentaw ir-riżultati tal-awditu statutorju lill-kumitat
tal-awditjar tal-entità awditjata b’konformità mal-Artikolu 24 u
lis-superviżuri tal-entitajiet ta’ interess pubbliku b’konformità
mal-Artikolu 25.
Artikolu 22
Rapport tal-awditjar
1.           L-awditur statutorju jew
id-ditta tal-awditjar jippreżentaw ir-riżultati tal-awditu statutorju
tal-entità ta’ interess pubbliku f’rapport tal-awditjar.
2.           Ir-rapport tal-awditjar jsir
bil-miktub. Tal-inqas:
(a)     jidentifika l-entità li ġew
awditjati r-rapporti finanzjarji annwali jew konsolidati tagħha;
(b)     jispeċifika r-rapporti finanzjarji
annwali jew konsolidati u d-data u l-perjodu li jkopru;
(c)     jispjega, meta jkunu ġew
eżaminati rapporti addizzjonali, l-ambitu ta’ din l-eżaminazzjoni;
(d)     jidentifika liema korp fi ħdan
l-entità awditjata ħatar l-awditur(i) statutorju/i jew id-ditta/i
tal-awditjar;
(e)     jindika d-data tal-ħatra u l-perjodu
totali mingħajr waqfien tal-inkarigu inklużi tiġdid u
ħatriet mill-ġdid preċedenti;
(f)      jindika li l-awditu statutorju twettaq
skont l-istandards internazzjonali tal-awditjar imsemmija fl-Artikolu 20;
(g)     jidentifika l-qafas tar-rapportar
finanzjarju li ġie applikat fit-tħejjija tar-rapporti finanzjarji;
(h)     jiddeskrivi l-metodoliġija
użata, inkluż kemm ġie awditjat direttament mill-karta
bilanċjali u kemm ġie bbażat fuq l-ittestjar tas-sistema u
tal-konformità;
(i)      jispjega kull varjazzjoni
fl-ippeżar tal-ittestjar sostantiv u tal-konformità meta mqabbel mas-sena
ta’ qabel, anki jekk l-awditu statutorju tas-sena ta’ qabel twettaq minn
awditur(i) statutorju/i jew ditta/i tal-awditjar differenti;
(j)      jippreżenta d-dettalji tal-livell
ta’ materjalità applikat għat-twettiq tal-awditu statutorju;
(k)     jidentifika l-oqsma ewlenin ta’ riskju
tad-dikjarazzjoni skorretta materjali tar-rapporti finanzjarji annwali jew
konsolidati, inklużi stimi kontabilistiċi kritiċi jew oqsma ta’
inċertezza tal-kejl;
(l)      jipprovdi dikjarazzjoni dwar
is-sitwazzjoni tal-entità awditjata jew, f’każ tal-awditu statutorju
tar-rapporti finanzjarji konsolidati, tal-impriża prinċipali u
l-grupp, b’mod partikolari valutazzjoni tal-abilità tal-entità jew
tal-impriża prinċipali u tal-grupp sabiex tilħaq/jilħqu
l-obbligi tagħha/tagħhom fil-ġejjieni prevedibbli u għaldaqstant,
tkompli/ikomplu bħala negozju avvjat;
(m)    jivvaluta s-sistema ta’ kontroll intern
tal-entità jew, f’każ ta’ rapporti finanzjarji konsolidati,
tal-impriża prinċipali inklużi nuqqasijiet sinifikanti
fil-kontroll intern identifikati matul l-awditu statutorju, kif ukoll
is-sistema ta’ żamma tal-kotba u s-sistema kontabilistika;
(n)     jispjega sa liema punt l-awditu
statutorju tfassal sabiex jidentifika irregolaritajiet, inkluż frodi;
(o)     jindika u jispjega kull vjolazzjoni
tar-regoli kontabilistiċi jew vjolazzjoni tal-liġijiet jew
l-Artikoli ta’ inkorporazzjonijiet, deċiżjonijiet tal-politika
kontabilistika u kwistjonijiet oħra li huma sinifikanti
għall-governanza tal-entità;
(p)     jikkonferma li l-opinjoni tal-awditjar
hija konsistenti mar-rapport addizzjonali lill-kumitat tal-awditjar imsemmi
fl-Artikolu 23;
(q)     jiddikkjara li s-servizzi mhux
tal-awditjar imsemmija fl-Artikolu 10(3) ma ġewx ipprovduti u li
l-awditur(i) statutorju/i jew id-ditta/i tal-awditjar baqgħu kompletament
indipendenti fit-twettiq tal-awditjar. Fejn l-awditu statutorju jkun twettaq
minn ditta tal-awditjar, ir-rapport jidentifika lil kull membru tat-tim
tal-inkarigu tal-awditjar u jiddikkjara li l-membri kollha baqgħu
kompletament indipendenti u li ma kellhom l-ebda interess dirett jew indirett
fl-entità awditjata;
(r)      jindika s-servizzi mhux tal-awditjar
imsemmija fl-Artikolu 10(3)(b)(i) u (ii) li l-kumitat tal-awditjar ikun
ippermetta lill-awditur statutorju jew id-ditta tal-awditjar jipprovdu
lill-entità awditjata;
(s)     jindika s-servizzi mhux tal-awditjar
imsemmija fl-Artikolu 10(3)(b)(iii) u (iv) li l-awtorità kompetenti
msemmija fl-Artikolu 35(1) tkun ippermettiet lill-awditur statutorju jew
lid-ditta tal-awditjar jipprovdu lill-entità awditjata;
(t)      jagħti opinjoni li tistabilixxi
b’mod ċar l-opinjoni tal-awditur(i) statutorju/i jew tad-ditta/i
tal-awditjar dwar jekk ir-rapporti finanzjarji annwali jew konsolidati
jirrappreżentawx il-qagħda vera u ġusta u jekk tħejjewx
b’konformità mal-qafas tar-rapportar finanzjarju relevanti u, fejn dan ikun
xieraq, jekk ir-rapporti finanzjarji annwali jew konsolidati jikkonformawx
mar-rekwiżiti statutorji; l-opinjoni tal-awditjar tkun jew mhux
ikkwalifikata, kwalifikata, opinjoni avversa jew, jekk l-awditur(i)
statutorju/i jew id-ditta/i tal-awditjar ma jistgħux jesprimu opinjoni
tal-awditjar, ċaħda tal-opinjoni. Fil-każ ta’ opinjoni
kwalifikata jew avversa jew ċaħda tal-opinjoni, ir-rapport jispjega
r-raġunijiet għal din id-deċiżjoni;
(u)     jirreferi għal kull kwistjoni li
l-awditur(i) statutorju/i jew id-ditta/i tal-awditjar xeħtu dawl fuqha
permezz ta’ enfasi mingħajr ma kkwalifikaw l-opinjoni tal-awditjar;
(v)     jagħti opinjoni rigward
il-konsistenza jew in-nuqqas ta’ din tar-rapport annwali mar-rapporti
finanzjarji annwali għall-istess sena fiskali;
(w)    jidentifika fejn ikunu stabiliti
l-awditur(i) statutorju/i jew id-ditta/i tal-awditjar.
3.           Fejn inħatru aktar minn
awditur statutorju wieħed jew ditta tal-awditjar waħda sabiex iwettqu
l-awditu statutorju tal-entità ta’ interess pubbliku, dawn jeħtieġu jaqblu
dwar ir-riżultati tal-awditu statutorju u jissottomettu rapport u opinjoni
konġunti. F’każ ta’ nuqqas ta’ qbil, kull awditur statutorju jew
ditta tal-awditjar jissottomettu l-opinjoni tagħhom b’mod separat. Jekk
awditur statutorju wieħed jew ditta tal-awditjar waħda
jikkwalifika/tikkwalifika l-opinjoni proprja, jissottometti/tissottometti
opinjoni avversa jew ċaħda tal-opinjoni, l-opinjoni ġenerali
titqies bħala kwalifikata, opinjoni avversa jew ċaħda tal-opinjoni.
F’paragrafu separat, kull awditur statutorju jew ditta tal-awditjar
jiddikkjaraw ir-raġunijiet għan-nuqqas ta’ qbil.
4.           Ir-rapport tal-awditjar ma jkunx
itwal minn erba' paġni jew 10000 karattru (mingħajr spazji). Ma
jagħmilx kontroreferenzi għar-rapport addizzjonali lill-kumitat tal-awditjar
imsemmi fl-Artikolu 23.
5.           Ir-rapport tal-awditjar
jiġi ffirmat u datat mill-awditur(i) statutorju/i jew mid-ditta/i
tal-awditjar. Fejn ditta tal-awditjar twettaq l-awditu statutorju, tal-inqas,
ir-rapport tal-awditjar jiġi ffirmat mil-awditur(i) statutorju/i li wettaq
l-awditu statutorju f’isem id-ditta tal-awditjar.
6.           L-Artikolu 35
tad-Direttiva [XXX] dwar ir-rapporti finanzjarji annwali u r-rapporti
finanzjarji konsolidati u rapporti relatati ta’ ċerti tipi ta’
impriżi ma japplikax għar-rapporti tal-awditjar ta’ entitajiet ta’
interess pubbliku.
7.           L-awditur statutorju jew
id-ditta tal-awditjar ma jużawx l-isem tal-ebda awtorità kompetenti b’mod
li jkun jindika jew jissuġġerixxi approvazzjoni minn dik l-awtorità
tar-rapport tal-awditjar.
Artikolu 23
Rapport addizzjonali għall-kumitat
tal-awditjar
1.           L-awditur(i) statutorju/i jew
id-ditta/i tal-awditjar li jwettqu l-awditjar statutorju ta’ entitajiet ta’
interess pubbliku jissottomettu rapport addizzjonali lill-kumitat tal-awditjar
tal-entità awditjata.
Jekk l-entità awditjata ma jkollhiex kumitat
tal-awditjar, ir-rapport addizzjonali jiġi sottomess lill-korp li jwettaq
funzjonijiet ekwivalenti fi ħdan l-entità awditjata.
Il-kumitat tal-awditjar jew il-korp li jwettaq
funzjonijiet ekwivalenti jitħalla jittrażmetti r-rapport addizzjonali
lill-maniġment, lill-korp amministrattiv jew superviżorju tal-entità
awditjata.
Ir-rapport addizzjonali jiġi ddivulgat
fil-laqgħa ġenerali tal-entità awditjata jekk il-maniġment jew
il-korp ta’ amministrazzjoni tal-entità awditjata jiddeċiedi hekk.
2.           Ir-rapport addizzjonali
għall-kumitat tal-awditjar isir bil-miktub. Jeħtieġ jispjega
fid-dettall u b’mod espliċitu r-riżultati tal-awditu statutorju
mwettaq u tal-inqas:
(a)     jinkludi dikjarazzjoni ta’ indipendenza
kif speċifikat fil-punt (q) tal-Artikolu 22(2);
(b)     jidentifika d-dati tal-laqgħat
mal-kumitat tal-awditjar jew mal-korp li jwettaq funzjonijiet ekwivalenti fi
ħdan l-entità awditjata;
(c)     jidentifika d-dati tal-laqgħat, jekk
saru, mal-maniġment, mal-korp amministrattiv jew superviżorju
tal-entità awditjata;
(d)     jiddeskrivi l-proċedura ta’
ħatra;
(e)     jiddeskrivi t-tqassim tal-kompiti fost
l-awditur(i) statutorju/i u/jew id-ditta/i tal-awditjar;
(f)      jindika u jispjega
deċiżjonijiet dwar inċertezza materjali li jistgħu
jixħtu dubju rigward l-abilità tal-entità sabiex tkompli bħala
negozju avvjat;
(g)     jiddetermina fid-dettall jekk
iż-żamma tal-kotba, il-kontabilità, id-dokumenti awditjati kollha,
ir-rapporti finanzjarji annwali jew konsolidati u rapporti addizzjonali
possibbli jixhdux adegwatezza;
(h)     jindika u jispjega fid-dettall
is-sitwazzjonijiet kollha ta’ nuqqas ta’ konformità, inklużi
sitwazzjonijiet mhux materjali jekk ikunu meqjusa importanti għall-kumitat
tal-awditjar sabiex iwettaq il-kompiti tiegħu;
(i)      jeżamina l-metodi ta’ valwazzjoni
applikati għad-diversi elementi fir-rapporti finanzjarji annwali jew
konsolidati inkluż kull impatt ta’ bidliet fihom;
(j)      jipprovdi d-dettalji sħaħ
tal-garanziji, l-ittri ta’ konfort, it-twettiq ta’ interventi pubbliċi u
miżuri oħra ta’ appoġġ kollha li ġie bbażat
fuqhom sabiex saret valutazzjoni tan-negozju avvjat;
(k)     jikkonferma l-attendenza fil-verifiki
tal-inventarji kif ukoll f’mumenti oħra ta’ verifika fiżika,
f’każ li seħħew verifiki tal-inventarji jew verifiki oħra
bħal dawn;
(l)      jindika u jispjega l-prinċipji ta’
konslidazzjoni fil-każ ta’ awditu statutorju ta’ rapporti finanzjarji
konsolidati;
(m)    jindika liema ħidma tal-awditjar
titwettaq minn awditur(i) ta’ pajjiż terz, awditur(i) statutorju/i,
entità(jiet) tal-awditjar ta’ pajjiż terz jew ditta/i tal-awditjar
f’każ ta’ awditu statutorju tar-rapporti finanzjarji konsolidati;
(n)     jindika jekk ġewx ipprovduti
l-ispjegazzjonijiet u d-dokumenti mitluba kollha mill-entità awditjata.
3.           F’każ ta’ nuqqas ta’
qbil bejn l-awdituri statutorji jew bejn id-ditti tal-awditjar maħtura
dwar il-proċeduri ta’ awditjar, ir-regoli kontabilistiċi jew
kwalunkwe kwistjoni oħra rigward it-twettiq tal-awditu statutorju,
ir-raġunijiet għal dan in-nuqqas ta’ qbil jiġu spjegati fir-rapport
addizzjonali għall-kumitat tal-awditjar.
4.           Ir-rapport addizzjonali
għall-kumitat tal-awditjar jiġi ffirmat u ddatat mill-awditur(i)
statutorju/i jew mid-ditta/i tal-awditjar. F’każijiet fejn id-ditta
tal-awditjar twettaq l-awditu statutorju, tal-inqas, ir-rapport addizzjonali
għall-kumitat tal-awditjar jiġi ffirmat mill-awditur(i) statutorju/i
li wettaq l-awditu statutorju f’isem id-ditta tal-awditjar.
5.           Jekk jintalbu jagħmlu
dan, l-awditur(i) statutorju/i jew id-ditta/i tal-awditjar iqiegħdu r-rapport
addizzjonali għad-dispożizzjoni tal-awtoritajiet kompetenti
mingħajr dewmien.
Artikolu 24
Sorveljar tal-awditu statutorju
mill-kumitat tal-awditjar
Il-kumitat tal-awditjar tal-entità ta’
interess pubbliku jimmonitorja x-xogħol tal-awditur(i) statutorju/i jew
tad-ditta/i tal-awditjar li jwettqu l-awditu statutorju.
L-awditur(i) statutorju/i jew id-ditta/i
tal-awditjar jirrapportaw lill-kumitat tal-awditjar dwar il-kwistjonijiet
ewlenin li jirriżultaw mill-awditu statutorju, u b’mod partikolari dwar
id-dgħufijiet materjali fil-kontroll intern fir-rigward tal-proċess
tar-rapportar finanzjarju. Fuq talba minn kwalunkwe waħda mill-partijiet,
l-awditur(i) statutorju/i jew id-ditta/i tal-awditjar jiddiskutu dawn
il-kwistjonijiet mal-kumitat tal-awditjar.
Il-kumitat tal-awditjar jinforma lill-korp
amministrattiv jew superviżorju tal-entità awditjata bir-riżultat
tal-awditu statutorju. Il-kumitat tal-awditjar jispjega kif l-awditu statutorju
kkontribwixxa għall-integrità tar-rapportar finanzjarju u x’kien ir-rwol
tiegħu f’dan il-proċess.
F’każ li l-entità awditjata tkun
eżenti mill-obbligu li jkollha kumitat tal-awditjar, l-entità awditjata
tiddeċiedi liema korp jew dipartiment tal-entità jaħdem mal-awditur
statutorju jew mad-ditta tal-awditjar għall-finijiet tal-obbligi stabiliti
f’dan l-Artikolu.
Artikolu 25
Rapportar lis-superviżuri ta’
entitajiet ta’ interess pubbliku
1.           Mingħajr ħsara
għall-Artikolu 55 tad-Direttiva 2004/39/KE, l-Artikolu 53
tad-Direttiva 2006/48/KE tal-Parlament Ewropew u tal-Kunsill[34], l-Artikolu 15(4)
tad-Direttiva 2007/64/KE, l-Artikolu 106
tad-Direttiva 2009/65/KE, l-ewwel paragrafu tal-Artikolu 3
tad-Direttiva 2009/110/KE u l-Artikolu 72
tad-Direttiva 2009/138/KE tal-Parlament Ewropew u tal-Kunsill[35], l-awditur statutorju jew id-ditta tal-awditjar
li jwettqu l-awditu statutorju ta’ entità ta’ interess pubbliku jkollhom
id-dover li jirrapportaw minnufih lill-awtoritajiet kompetenti li
jissupervizzaw lill-entitajiet ta’ interess pubbliku dwar kwalunkwe fatt jew
deċiżjoni li jikkonċerna/ tikkonċerna lil dik l-entità ta’
interess pubbliku li saru jafu bih(a) matul it-twettiq ta’ dak l-awditu
statutorju u li jirriskjaw li jikkawżaw waħda minn dawn li
ġejjin:
(a)     ksur materjali tal-liġijiet,
regolamenti jew dispożizzjonijiet amministrattivi li jistabilixxu, fejn
xieraq, il-kundizzjonijiet li jirregolaw l-awtorizzazzjoni jew li
speċifikament jirregolaw it-twettiq tal-attivitajiet ta’ dik l-entità ta’
interess pubbliku;
(b)     l-indeboliment tal-funzjonament kontinwu
tal-entità ta’ interess pubbliku;
(c)     ċaħda milli jiġu
ċeritifikati r-rapporti finanzjarji jew l-espressjoni ta’
riżervazzjonijiet.
L-awditur statutorju jew id-ditta tal-awditjar ikollhom
id-dover wkoll li jirrapportaw kwalunkwe fatti jew deċiżjonijiet li
huma saru jafu bihom matul it-twettiq tal-awditu statutorju ta’ impriżi li
jkollha rabtiet mill-viċin mal-entità ta’ interess pubbliku li
għaliha wkoll ikunu qed iwettqu l-awditu statutorju.
2.           L-awtoritajiet kompetenti li
jissupervizzaw l-istituzzjonijiet ta’ kreditu u l-impriżi tal-assigurazzjoni
jistabilixxu djalogu regolari mal-awdituri statutorji u mad-ditti tal-awditjar
li jwettqu l-awditu statutorju ta’ dawk l-istituzzjonijiet u impriżi.
Sabiex ikun faċilitat l-eżerċizzju
tal-kompiti msemmija fl-ewwel subparagrafu, l-ABE u l-AEAPX joħorġu
linji gwida indirizzati għall-awtoritajiet kompetenti li jissupervizzaw
lill-istituzzjonijiet ta’ kreditu u lill-impriżi tal-assigurazzjoni,
b’konformità mal-Artikolu 16 tar-Regolament (UE) Nru 1093/2010 u
tar-Regolament (UE) Nru 1094/2010, rispettivament.
3.           Id-divulgazzjoni b'buona fede
lill-awtoritajiet kompetenti, mill-awditur statutorju jew mid-ditta
tal-awditjar, ta’ kwalunkwe fatt jew deċiżjoni msemmija
fil-paragrafu 1 jew ta’ kwalunkwe fatt matul id-djalogu previst
fil-paragrafu 2 ma tikkostitwixxix ksur tal-ebda restrizzjoni kuntrattwali
jew legali dwar id-divulgazzjoni tal-informazzjoni u ma tinvolvix lil dawn
il-persuni f’xi obbligazzjoni ta’ kwalunkwe tip.
KAPITOLU V
RAPPORTAR TA’ TRASPARENZA MILL-AWDITURI
STATUTORJI U MID-DITTI TAL-AWDITJAR U Ż-ŻAMMA TAR-REKORDS
Artikolu 26
Divulgazzjoni tal-informazzjoni finanzjarja
1.           Ditta tal-awditjar li twettaq
awditu statutorju ta’ entitajiet ta’ interess pubbliku tippubblika r-rapport
finanzjarju annwali tagħha fis-sens tal-Artikolu 4(2) tad-Direttiva 2004/109/KE
sa mhux aktar tard minn erba’ xhur wara tmiem kull sena finanzjarja.
Awdituri statutorji li jwettqu awditu statutorju
ta’ entitajiet ta’ interess pubbliku jippubblikaw ir-rapporti tal-introjtu
annwali tagħhom.
2.           Ir-rapport finanzjarju annwali
u r-rapporti tal-introjtu annwali juru l-fatturat totali maqsum f’tariffi
mill-awditu statutorju tar-rapporti finanzjarji annwali u konsolidati
tal-entitajiet ta’ interess pubbliku u tal-entitajiet li jagħmlu parti
minn grupp ta’ impriżi li l-impriża prinċipali tagħhom hija
entità ta’ interess pubbliku, tariffi mill-awditu statutorju tar-rapporti
finanzjarji annwali u konsolidati ta’ entitajiet oħra u tariffi mitluba
għas-servizzi tal-awditu finanzjarju relatati kif iddefiniti fl-Artikolu 10(2).

Ir-rapport finanzjarju annwali jew ir-rapport
tal-introjtu annwali jiġu awditjati skont id-dispożizzjonijiet ta’
dan ir-Regolament.
3.           Fejn l-awditur statutorju jew
id-ditta tal-awditjar jappartjenu għal netwerk, l-awditur statutorju jew
id-ditta tal-awditjar jipprovdu l-informazzjoni addizzjonali li ġejja
fir-rapport finanzjarju annwali jew bħala anness għar-rapport
tal-introjtu annwali:
(a)     isem kull awditur statutorju jew ditta
tal-awditjar li jappartjenu għal netwerk;
(b)     il-pajjiż(i) li fihom kull awditur statutorju
jew ditta tal-awditjar jappartjenu għan-netwerk huma kkwalifikati
bħala awditur(i) statutorju/i jew fejn għandhom l-uffiċċju
reġistrat, amministrazzjoni ċentrali jew is-sede prinċipali;
(c)     il-fatturat totali ġġenerat
mill-awdituri statutorji u mid-ditti tal-awditjar li jappartjenu
għan-netwerk, li jirriżulta mill-awditu statutorju tar-rapporti
finanzjarji annwali u konsolidati;
(d)     ir-rapporti finanzjarji konsolidati
awditjati għan-netwerk u, fejn hemm entità ġuridika li tamministra
n-netwerk, ir-rapporti finanzjarji awditjati ta’ dik l-entità ġuridika
mħejjija b’konformità mal-Artikolu 4(3)
tad-Direttiva 2004/109/KE.
Permezz ta’ deroga mill-ewwel subparagrafu,
l-awditur statutorju jew id-ditta tal-awditjar jistgħu ma jipprovdux
l-informazzjoni addizzjonali fejn din tkun iddivulgata mill-entità
ġuridika li tamministra n-netwerk jew rappreżentant ieħor
tan-netwerk. F’dan il-każ, fl-anness għar-rapport tal-introjtu
annwali jew għar-rapport finanzjarju annwali, l-awditur statutorju jew
id-ditta tal-awditjar jindikaw fejn hija aċċessibbli dik
l-informazzjoni.
4.           Ir-rapport finanzjarju
annwali jew ir-rapport tal-introjtu annwali jiġu ppubblikati fuq is-sit
elettroniku tal-awditur statutorju jew tad-ditta tal-awditjar u jibqgħu
għad-dispożizzjoni fuq dak is-sit elettroniku għal tal-inqas
ħames snin.
              L-awdituri statutorji u
d-ditti tal-awditjar jikkomunikaw lill-awtoritajiet kompetenti li r-rapport
tal-introjtu annwali jew ir-rapport finanzjarju annwali ġew ippubblikati
fuq is-siti elettroniċi tal-awditur statutorju jew tad-ditta tal-awditjar.

Artikolu 27
Rapport ta’ Trasparenza
1.           Awditur statutorju jew ditta
tal-awditjar li jwettqu awditu statutorju ta’ entitajiet ta’ interess pubbliku
jippubblikaw ir-rapport annwali ta’ trasparenza sa mhux aktar tard minn tliet
xhur wara tmiem kull sena finanzjarja. Ir-rapport annwali ta’ trasparenza jiġi
ppubblikat fuq is-sit elettroniku tal-awditur statutorju jew id-ditta
tal-awditjar u jibqa’ għad-dispożizzjoni fuq dak is-sit elettroniku
għal tal-inqas ħames snin.
Awditur statutorju jew ditta tal-awditjar
jitħallew jaġġornaw ir-rapport annwali ta’ trasparenza
tagħhom. F’dan il-każ, l-awditur jew id-ditta jindikaw li din tkun
verżjoni aġġornata tar-rapport u l-verżjoni oriġinali
tar-rapport tibqa’ għad-dispożizzjoni fuq is-sit elettroniku.
L-awdituri statutorji u d-ditti tal-awditjar
jikkomunikaw lill-AETS u lill-awtoritajiet kompetenti li r-rapport ta’
trasparenza ġie ppubblikat fuq is-sit elettroniku tal-awditur statutorju
jew tad-ditta tal-awditjar jew, kif xieraq, li dan ġie aġġornat.
2.           Tal-inqas, ir-rapport annwali
ta’ trasparenza jinkludi li ġej:
(a)     deskrizzjoni tal-istruttura
ġuridiċi u s-sjieda tad-ditta tal-awditjar;
(b)     fejn l-awditur statutorju jew id-ditta
tal-awditjar jappartjenu għal netwerk, deskrizzjoni tan-netwerk u
tal-arranġamenti ġuridiku u strutturali fin-netwerk;
(c)     deskrizzjoni tal-istruttura
tal-governanza tad-ditta tal-awditjar;
(d)     deskrizzjoni tas-sistema ta’ kontroll
tal-kwalità intern tad-ditta tal-awditjar u dikjarazzjoni mill-korp amministrattiv
jew maniġerjali dwar l-effikaċja tal-funzjonament tagħha;
(e)     indikazzjoni dwar meta sar
l-aħħar eżami tal-garanzija tal-kwalità msemmi
fl-Artikolu 40;
(f)      lista ta’ entitajiet ta’ interess
pubbliku li l-awditur statutorju jew id-ditta tal-awditjar wettqu awditu
statutorju għalihom fis-sena finanzjarja ta’ qabel u lista tal-entitajiet
li l-awditur statutorju jew id-ditta tal-awditjar jirċievu minnhom aktar
minn 5 % tad-dħul annwali tagħhom;
(g)     dikjarazzjoni li tikkonċerna
l-prattiki ta’ indipendeza tal-awditur statutorju jew tad-ditta tal-awditjar li
tikkonferma wkoll li sar eżami intern tal-konformità dwar l-indipendenza;
(i)      dikjarazzjoni dwar il-politika segwita
mill-awditur statutorju jew mid-ditta tal-awditjar li tikkonċerna
l-edukazzjoni kontinwa tal-awdituri statutorji msemmija fl-Artikolu 13
tad-Direttiva 2006/43/KE;
(i)      informazzjoni li tikkonċerna
l-bażi għar-rimunerazzjoni tas-sħab fid-ditti tal-awditjar;
(j)      deskrizzjoni tal-politika tagħhom
rigward ir-rotazzjoni tas-sħab u l-persunal ewlenin tal-awditjar
b’konformità mal-Artikolu 33(5);
(k)     fejn xieraq, dikjarazzjoni tal-governanza
korporattiva.
F’ċirkostanzi eċċezzjonali,
l-awditur statutorju jew id-ditta tal-awditjar jistgħu jiddeċiedu li
ma jiddivulgawx l-informazzjoni meħtieġa fil-punt (f) tal-ewwel
subparagrafu sa fejn dan huwa neċessarju sabiex tiġi mitigata
theddida imminenti u sinifikanti għas-sigurtà persunali ta’ kwalunkwe
persuna. L-awditur statutorju jew id-ditta tal-awditjar ikunu jistgħu juru
lill-awtorità kompetenti l-eżistenza ta’ theddida bħal din.
3.           Ir-rapport ta’ trasparenza jiġi
ffirmat mill-awditur statutorju jew mid-ditta tal-awditjar.
Artikolu 28
Dikjarazzjoni tal-governanza korporattiva
1.           Fejn ditta tal-awditjar
tiġġenera aktar minn terz tad-dħul tal-awditjar annwali
tagħha minn entitajiet kbar ta’ interess pubbliku, tippubblika
dikjarazzjoni tal-governanza korporattiva. Dik id-dikjarazzjoni tiġi
inkluża bħala taqsima speċifika fir-Rapport ta’ Trasparenza.
2.           Tal-inqas, id-dikjarazzjoni
tal-governanza korporattiva tinkludi l-informazzjoni li ġejja:
(a)     referenza għal tal-inqas waħda
milli ġejjin:
(i)      il-kodiċi tal-governanza
korporattiva li hija soġġetta għalih id-ditta tal-awditjar,
(ii)      il-kodiċi tal-governanza
korporattiva li d-ditta tal-awditjar tista’ tiddeċiedi li tapplika b’mod
volontarju;
(iii)     l-informazzjoni relevanti kollha dwar
il-prattiki ta’ governanza korporattiva applikati li jmorru lil hinn
mir-rekwiżiti taħt id-dritt nazzjonali.
Fejn l-informazzjoni msemmija fil-punti (i) u (ii)
hija inkluża, id-ditta tal-awditjar tindika wkoll fejn it-testi relevanti
huma disponibbli pubblikament. Fejn l-informazzjoni msemmija fil-punt (iii)
tkun inkluża, id-ditta tal-awditjar trendi l-prattiki tagħha ta’
governanza korporattiva għad-dispożizzjoni b’mod pubbliku;
Jekk id-ditta tal-awditjar mhija
soġġetta għall-ebda kodiċi ta’ governanza korporattiva u
l-anqas ma tapplika wieħed b’mod volontarju, din tiddikjara dan.
(b)     sa fejn ditta tal-awditjar, skont
id-dritt nazzjonali, titbiegħed mill-kodiċi ta’ governanza
korporattiva msemmi fil-punti (a)(i) jew (ii), spjegazzjoni mid-ditta
tal-awditjar rigward mil-liema partijiet tal-kodiċi ta’ governanza
korporattiva hija tbiegħdet u r-raġunijiet għalfejn għamlet
dan. Fejn id-ditta tal-awditjar iddeċidiet li ma tapplika l-ebda
dispożizzjoni ta’ kodiċi ta’ governanza korporattiva msemmi fil-punti
(a)(i) jew (ii), din tispjega r-raġunijiet għalfejn għamlet
hekk;
(c)     deskrizzjoni tal-karatteristiċi
ewlenin tas-sistemi ta’ kontroll intern u ta’ mmaniġjar tar-riskji tal-impriża
fir-rigward tal-proċess ta’ rapportar finanzjarju;
(d)     l-informazzjoni li ġejja:
(i)      parteċipazzjonijiet diretti u
indiretti sinifikanti ta’ drittijiet tal-vot daqs jew li jaqbżu l-5 %
tad-drittijiet tal-vot totali fid-ditta tal-awditjar, inklużi
parteċipazzjonijiet indiretti ta’ drittijiet tal-vot permezz ta’ strutturi
f’forma ta’ piramida u parteċipazzjonijiet transversali ta’ drittijiet
tal-vot;
(ii)      l-identità tad-detenturi ta’ kull dritt
ta’ kontroll speċjali u deskrizzjoni ta’ dawn id-drittijiet, jekk
drittijiet bħal dawn jirriżultaw miż-żamma ta’ kwalunkwe
titoli, b’kuntratt jew b’mod ieħor;
(iii)     kwalunkwe restrizzjoni fuq
id-drittijiet tal-vot, inklużi limitazzjonijiet tad-drittijiet tal-vot ta’
detenturi ta’ perċentwal partikolari jew numru ta’ voti, dati ta’ skadenza
għall-eżerċitar tad-drittijiet tal-vot,
(iv)     ir-regoli li jirregolaw il-ħatra u
s-sostituzzjoni ta’ membri tal-bord u l-emenda tal-Artikoli ta’
assoċjazzjoni;
(v)     is-setgħat tal-membri tal-bord;
(e)     sakemm l-informazzjoni ma tkunx diġà
kompletament speċifikata fil-liġijiet jew regolamenti nazzjonali,
l-operazzjoni tal-laqgħa tal-azzjonisti jew ta’ detenturi ta’ drittijiet
tal-vot u s-setgħat ewlenin tagħha, u deskrizzjoni tad-drittijiet
tal-azzjonisti u tad-detenturi tad-drittijiet tal-vot u kif dawn jistgħu
jiġu eżerċitati;
(f)      il-kompożizzjoni u l-operazzjoni
tal-korpi amministrattivi, maniġerjali u superviżorji u l-kumitati
tagħhom.
Artikolu 29
Informazzjoni għall-awtoritajiet
kompetenti
Darba fis-sena, l-awditur statutorju jew
id-ditta tal-awditjar jipprovdu lista lill-awtorità kompetenti tagħhom
tal-entitajiet ta’ interess pubbliku awditjati skont id-dħul
iġġenerat minnhom.
Artikolu 30
Żamma tar-rekords
L-awdituri statutorji u d-ditti tal-awditjar
iżommu d-dokumenti u l-informazzjoni msemmija fl-Artikolu 6(1),
l-Artikolu 9(3), l-Artikolu 11(3) u (4), l-Artikolu 16(2) sa
(6), l-Artikolu 17(1) u (2), l-Artikolu 18(1) u (3),
l-Artikolu 19(3) sa (6), l-Artikoli 22, 23 u 24, l-Artikolu 25(1)
u (2), l-Artikolu 29, l-Artikolu 32(2), (3), (5) u (6),
l-Artikolu 33(6) u l-Artikolu 43(4) għal perjodu ta’ ħames
snin wara l-produzzjoni ta’ dawn id-dokumenti jew informazzjoni.
L-Istati Membri jistgħu jobbligaw
lill-awdituri statutorji u lid-ditti tal-awditjar sabiex iżommu
d-dokumenti u l-informazzjoni msemmija fl-ewwel subparagrafu għal
perjodu itwal b’konformità mar-regoli tagħhom dwar il-protezzjoni
tad-dejta personali u l-proċeduri amministrattivi u ġudizzjarji.
Titolu III
Il-ħatra ta’ awdituri statutorji jew ditti
tal-awditjar minn entitajiet ta’ interess pubbliku
Artikolu 31
Kumitat tal-awditjar
1.           Kull entità ta’ interess
pubbliku jkollha kumitat tal-awditjar. Il-kumitat tal-awditjar ikun iffurmat
minn membri mhux eżekuttivi tal-korp ta’ amministrazzjoni u/jew membri
tal-korp superviżorju tal-entità awditjata u/jew membri maħtura
mil-laqgħa ġenerali tal-azzjonisti tal-entità awditjata jew,
għal entitajiet mingħajr azzjonisti, minn korp ekwivalenti.
Tal-inqas membru wieħed tal-kumitat
tal-awditjar ikollu kompetenza fl-awditjar u membru ieħor fil-kontabilità
u/jew fl-awditjar. Il-membri tal-kumitat f’daqqa jkollhom kompetenza rilevanti
għas-settur li fih topera l-entità awditjata.
Il-maġġoranza tal-membri tal-kumitat
tal-awditjar tkun indipendenti. Il-president tal-kumitat tal-awditjar
jinħatar mill-membri tiegħu u jkun indipendenti.
2.           Permezz ta’ deroga
mill-paragrafu 1 ta’ dan l-Artikolu, f’entitajiet ta’ interess pubbliku li
jilħqu l-kriterji stabiliti fil-punti (f) u (t) tal-Artikolu 2(1)
tad-Direttiva 2003/71/KE tal-Parlament Ewropew u tal-Kunsill[36], il-funzjonijiet assenjati lill-kumitat
tal-awditjar jistgħu jitwettqu mill-korp amministrattiv jew
superviżorju sħiħ, dejjem jekk tal-inqas fejn il-president ta’
dan il-korp ikun membru eżekuttiv, dan ma jkunx il-president tal-kumitat
tal-awditjar.
3.           Permezz ta’ deroga
mill-paragrafu 1, l-entitajiet ta’ interess pubbliku li ġejjin
jistgħu jiddeċiedu li ma jkollhomx kumitat tal-awditjar:
(a)     kwalunkwe entità ta’ interess pubbliku li
hija impriża sussidjarja fis-sens tal-Artikolu 1 tad-Direttiva
83/349/KEE jekk l-entità tikkonforma mar-rekwiżiti fil-paragrafi 1 sa 4
ta’ dak l-Artikolu fil-livell tal-grupp;
(b)     kwalunkwe entità ta’ interess pubbliku li
hija impriża għal investiment kollettiv f’titoli trasferibbli (UCITS)
kif iddefiniti fl-Artikolu 1(2) tad-Direttiva 2009/65/KE jew fond ta’
investiment alternattiv (AIF – “Alternative Investment Fund”) kif iddefinit
fl-Artikolu 4(1)(a) tad-Direttiva 2011/61/UE;
(c)     kwalunkwe entità ta’ interess pubbliku li
l-uniku skop kummerċjali tagħha huwa li taġixxi bħala
emittent ta’ titoli abbażi ta’ assi kif iddefiniti fl-Artikolu 2(5)
tar-Regolament tal-Kummissjoni (KE) Nru 809/2004[37];
(d)     kwalunkwe istituzzjoni ta’ kreditu
fis-sens tal-Artikolu 1(1) tad-Direttiva 2006/48/KE li l-ishma
tagħha mhumiex ammessi għan-negozjar f’suq regolat tal-ebda Stat
Membru fis-sens tal-punt 14 tal-Artikolu 4(1)
tad-Direttiva 2004/39/KE u li, b’mod kontinwu jew ripetut,
ħarġet biss titoli ta’ dejn ammessi għan-negozjar f’suq regolat,
jekk l-ammont nominali totali ta’ dawn it-titoli ta’ dejn jibqa’ taħt
il-EUR 100 000 000 u jekk hi ma ppubblikatx prospett taħt id-
Direttiva 2003/71/KE.
L-entitajiet ta’ interess pubbliku msemmija
fil-punti (b) u (c) jispjegaw lill-pubbliku r-raġunijiet għalfejn
huma jqisu inadatt il-fatt li jkollok kumitat tal-awditjar jew inkella korp
amministrattiv jew superviżorju fdati bit-twettiq tal-funzjonijiet
tal-kumitat tal-awditjar.
4.           Permezz ta’ deroga
mill-paragrafu 1, entità ta’ interess pubbliku li korp li jwettaq
funzjonijiet ekwivalenti għall-kumitat tal-awditjar, stabilit u
funzjonanti skont id-dispożizzjonijiet fis-seħħ fl-Istat Membri
li fih tkun irreġistrata l-entità li se tiġi awditjata, tista’
tiddeċiedi li ma jkollhiex kumitat tal-awditjar. F’każ bħal dan,
l-entità tiddivulga liema korp iwettaq dawn il-funzjonijiet u kif inhu ffurmat
dak il-korp.
5.           Mingħajr ħsara
għar-responsabilità tal-membri tal-korpi amministrattivi, maniġerjali
jew superviżorji, jew ta’ membri oħra li huma maħtura
mil-laqgħa ġenerali tal-azzjonisti tal-entità awditjata, il-kumitat
tal-awditjar, fost l-oħrajn:
(a)     jimmonitorja l-proċess ta’ rapportar
finanzjarju u jissottometti rakkomandazzjonijiet jew proposti sabiex
jiżgura l-integrità tiegħu;
(b)     jimmonitorja l-effikaċja
tal-kontroll intern, l-awditu intern fejn dan ikun applikabbli, u s-sistemi ta’
ġestjoni tar-riskji tal-impriża;
(c)     jimmonitorja l-awditu statutorju
tar-rapporti finanzjarji annwali u konsolidati u jissupervizza l-kompletezza u
l-integrità tal-abbozz tar-rapporti tal-awditjar b’konformità mal-Artikoli 22
sa 23;
(d)     jeżamina u jimmonitorja
l-indipendenza tal-awdituri statutorji jew tad-ditti tal-awditjar b’konformità
mal-Artikoli 5 sa 11, u b’mod partikolari l-forniment ta’ servizzi
addizzjonali lill-entità awditjata b’konformità mal-Artikolu 10;
(e)     ikun responsabbli
għall-proċedura dwar l-għażla tal-awditur(i) statutorju/i
jew tad-ditta/i tal-awditjar u jirrakkomanda l-awditur(i) statutorju/i jew
id-ditta/i tal-awditjar li jinħatru b’konformità mal-Artikolu 32;
(f)      jawtorizza, abbażi ta’ każ każ,
il-forniment mill-awditur statutorju jew id-ditta tal-investiment tas-servizzi
msemmija fl-Artikolu 10(3)(b)(i) u (ii) ta’ dan ir-Regolament lill-entità
awditjata.
Artikolu 32
Ħatra tal-awdituri statutorji jew
tad-ditti tal-awditjar
1.           Għall-finijiet tal-applikazzjoni
tal-Artikolu 37 tad-Direttiva 2006/43/KE, għall-ħatra
tal-awdituri statutorji jew tad-ditti tal-awditjar minn entitajiet ta’ interess
pubbliku, japplikaw il-kundizzjonijiet stabiliti fil-paragrafi 2 sa 5 ta’ dan
l-Artikolu.
Fejn japplika l-Artikolu 37(2)
tad-Direttiva 2006/43/KE, l-entità ta’ interess pubbliku tinforma
lill-awtorità kompetenti dwar l-użu tas-sistemi jew modalitajiet
alternattivi msemmija f’dak l-Artikolu.
2.           Il-kumitat tal-awditjar
jissottometti rakkomandazzjoni għall-bord amministrattiv jew
superviżorju tal-entità awditjata għall-ħatra tal-awdituri
statutorji jew tad-ditti tal-awditjar. Il-kumitat tal-awditjar
jiġġustifika r-rakkomandazzjoni li saret.
Sakemm ma tikkonċernax it-tiġdid ta’
inkarigu tal-awditjar skont it-tieni subparagrafu tal-Artikolu 33(1),
ir-rakkomandazzjoni jkun fiha tal-inqas żewġ għażliet
għall-inkarigu tal-awditjar u l-kumitat tal-awditjar jesprimi preferenza
ġustifikata kif xieraq għal waħda minnhom.
Fejn huwa kkonċernat it-tiġdid
tal-inkarigu tal-awditjar skont it-tieni
paragrafu tal-Artikolu 33(1), il-kumitat tal-awditjar,
għat-tħejjija tar-rakkomandazzjoni tiegħu, jieħu
f’kunsiderazzjoni kull sejba u konklużjoni dwar l-awditur statutorju jew
id-ditta tal-awditjar rakkomandati msemmija fl-Artikolu 40(6) u
ppubblikati mill-awtorità kompetenti skont l-Artikolu 44(d).
Fir-rakkomandazzjoni tiegħu, il-kumitat
tal-awditjar jiddikkjara li r-rakkomandazzjoni tiegħu hija ħielsa
minn kull influwenza minn parti terza u li ma ġiet imposta fuqu l-ebda
klawżola kuntrattwali kif imsemmija fil-paragrafu 7.
3.           Sakemm ma tikkonċernax
it-tiġdid ta’ inkarigu tal-awditjar skont it-tieni
subparagrafu tal-Artikolu 33(1), ir-rakkomandazzjoni tal-kumitat
tal-awditjar imsemmija fil-paragrafu 2 ta’ dan l-Artikolu, titħejja wara
proċedura tas-selezzjoni organizzata mill-entità awditjata li tirrispetta
l-kriterji li ġejjin:
(a)     l-entità awditjata tkun libera li
tistieden kwalunkwe awditur statutorju jew ditta tal-awditjar sabiex
jissottomettu proposti għall-forniment tas-servizz tal-awditu statutorju
bil-kundizzjoni li jiġi rispettat l-Artikolu 33(2) u li tal-inqas
wieħed mill-awdituri jew waħda mid-ditti mistiedna ma huwiex/hijiex
wieħed/waħda li rċieva/rċiviet aktar minn 15% tat-tariffi
tal-awditjar totali minn entitajiet kbar ta’ interess pubbliku fl-Istat Membru
konċernat fis-sena kalendarja ta’ qabel;
(b)     l-entità awditjata tkun libera li
tagħżel il-metodu sabiex tikkuntattja lill-awditur(i) statutorju/i
jew lid-ditta/i tal-awditjar mistiedna u ma tkunx meħtieġa
tippubblika sejħa għall-offerti f’Il-Ġurnal Uffiċjali
tal-Unjoni Ewropea u/jew fil-gazzetti nazzjonali;
(c)     l-entità awditjata tħejji dokumenti
tal-offerta għall-ħsieb tal-awditur(i) statutorju/i jew tad-ditta/i
tal-awditjar mistiedna. Dawn id-dokumenti tal-offerti jippermettulhom jifhmu
n-negozju tal-entità awditjata u t-tip ta’ awditu statutorju li jitwettaq.
Id-dokumenti tal-offerta jkun fihom kriterji tal-għażla trasparenti u
mhux diskriminatorji li jintużaw mill-entità awditjata sabiex jiġu
evalwati l-proposti li jsiru mill-awdituri statutorji jew mid-ditti
tal-awditjar;
(d)     l-entità awditjata tkun libera li
tiddefinixxi l-proċedura tas-selezzjoni u tista’ twettaq negozjati diretti
mal-offerenti interessati matul il-proċedura;
(e)     fejn, skont id-dritt nazzjonali jew id-dritt tal-Unjoni, l-awtoritajiet
kompetenti msemmija fl-Artikolu 35, jeħtieġu li l-awdituri
statutorji u d-ditti tal-awditjar jikkonformaw ma’ ċerti standards
tal-kwalità, dawn l-istandards jiddaħħlu fid-dokumenti tal-offerta;
(f)      l-entità awditjata tevalwa l-proposti li
jsiru mill-awdituri statutorji jew mid-ditti tal-awditjar skont il-kriterji
tas-selezzjoni predefiniti fid-dokumenti tal-offerti. L-entità awditjata
tħejji rapport dwar il-konklużjonijiet tal-proċedura
tas-selezzjoni, li jiġu vvalidati mill-kumitat tal-awditjar. L-entità
awditjata u l-kumitat tal-awditjar jieħu f’kunsiderazzjoni kwalunkwe
rapport ta’ spezzjoni fuq l-awditur statutorju jew id-ditta tal-awditjar li qed
japplikaw imsemmi fl-Artikolu 40(6) u ppubblikat mill-awtorità kompetenti
skont l-Artikolu 44(d);
(g)     l-entità awditjata tkun tista’ turi
lill-awtorità kompetenti msemmija fl-Artikolu 35 li l-proċedura
tas-selezzjoni twettqet b’mod ġust.
Il-kumitat tal-awditjar jkun responsabbli
mill-proċedura tas-selezzjoni msemmija fl-ewwel subparagrafu.
Għall-finijiet tal-punt (a) tal-ewwel
subparagrafu, l-awtorità kompetenti msemmija fl-Artikolu 35(1) tippubblika
lista tal-awdituri jew tad-ditti tal-awditjar konċernati li tiġi
aġġornata fuq bażi annwali. L-awtorità kompetenti tuża l-informazzjoni
pprovduta mill-awdituri statutorji u mid-ditti tal-awditjar skont
l-Artikolu 28 sabiex tagħmel il-kalkoli rilevanti.
4.           Entitajiet ta’ interess
pubbliku li jilħqu l-kriterji stabiliti fil-punti (f) u (t)
tal-Artikolu 2(1) tad-Direttiva 2003/71/KE ma jkunux
meħtieġa japplikaw il-proċedura tas-selezzjoni msemmija
fil-paragrafu 4.
5.           Il-proposta tal-bord
amministrattiv jew superviżorju għal-laqgħa ġenerali
tal-azzjonisti jew tal-membri tal-entità awditjata għall-ħatra
tal-awdituri statutorji jew tad-ditti tal-awditjar tinkludi r-rakkomandazzjoni
li tkun saret mill-kumitat tal-awditjar.
Jekk il-proposta tal-bord amministrattiv jew
superviżorju titbiegħed mir-rakkomandazzjoni tal-kumitat
tal-awditjar, il-proposta tiġġustifika r-raġunijiet
għalfejn ma ġiet segwita r-rakkomandazzjoni tal-kumitat tal-awditjar.
6.           Fil-każ ta’ istituzzjoni
ta’ kreditu jew impriża tal-assigurazzjoni, il-bord amministrattiv jew
superviżorju jissottometti l-abbozz tal-proposta tiegħu lill-awtorità
kompetenti msemmija fl-Artikolu 35(2). L-awtorità kompetenti msemmija
fl-Artikolu 35(2) ikollha d-dritt li timponi veto fuq l-għażla
proposta fir-rakkomandazzjoni. Kull oppożizzjoni bħal din tiġi
ġustifikata kif xieraq.
In-nuqqas ta’ tweġiba mill-awtorità
kompetenti fi żmien il-limitu tal-perjodu preskritt wara s-sottomissjoni
tar-rakkomandazzjoni tal-kumitat tal-awditjar jitqies li jikkostitwixxi kunsens
implikat għar-rakkomandazzjoni.
7.           Kwalunkwe klawżola
kuntrattwali konluża bejn l-entità ta’ interess pubbliku u l-parti terza
li tillimita l-għażla tal-laqgħa ġenerali tal-azzjonisti
jew tal-memrbi ta’ dik l-entità skont l-Artikolu 37
tad-Direttiva 2006/43/KE għal ċerti kategoriji jew listi ta’
awdituri statutorji jew ditti tal-awditjar sabiex iwettqu l-awditu statutorju
ta’ dik l-entità tkun nulla u bla effett.
L-entità ta’ interess pubbliku tinforma
lill-awtoritajiet kompetenti msemmija fl-Artikolu 35 dwar kwalunkwe
tentattiv minn parti terza sabiex timponi klawżola kuntrattwali bħal
din jew sabiex tinfluwenza b’mod ieħor id-deċiżjoni
tal-laqgħa ġenerali tal-azzjonisti dwar l-għażla ta’
awditur statutorju jew ta’ ditta tal-awditjar.
8.           Fejn l-entità awditjata tkun
eżenti mill-obbligu li jkollha kumitat tal-awditjar, l-entità awditjata
tiddeċiedi liema korp jew dipartiment tal-entità jwettaq il-funzjonijiet
tagħha għall-finijiet tal-obbligi stabiliti f’dan l-Artikolu.
9.           L-Istati Membri jistgħu
jiddeċiedu li numru minimu ta’ awdituri statutorji jew ditti tal-awditjar
jinħatar mill-entitajiet ta’ interess pubbliku f’ċerti
ċirkostanzi u jistabilixxu l-kundizzjonijiet li jirregolaw
ir-relazzjonijiet bejn l-awdituri jew id-ditti maħtura.
Jekk Stat Membru jistabilixxi rekwiżit
bħal dan, jinforma lill-Kummissjoni u lill-AETS dwaru.
10.         Sabiex jiffaċilitaw
l-eżerċizzju tal-kompitu tal-entità awditjata fl-organizzar ta’
proċedura tas-selezzjoni għall-ħatra ta’ awditur statutorju jew
ta’ ditta tal-awditjar, l-ABE, l-AEAPX u l-AETS joħorġu linji gwida
indirizzati għall-entitajiet ta’ interess pubbliku dwar il-kriterji li
jirregolaw il-proċedura tas-selezzjoni msemmija fil-paragrafu 3,
b’konformità mal-Artikolu 16 tar-Regolament (UE) Nru 1093/2010,
tar-Regolament (UE) Nru 1094/2010 u tar-Regolament (UE)
Nru 1095/2010, rispettivament.
Artikolu 33
Durata tal-inkarigu tal-awditjar
1.           L-entità ta’ interess
pubbliku taħtar awditur statutorju jew ditta tal-awditjar għal
inkarigu inizjali li ma jkunx iqsar minn sentejn.
L-entità ta’ interess pubbliku tista’
ġġedded dan l-inkarigu darba biss.
Id-durata massima taż-żewġ inkarigi
f’daqqa ma taqbiżx is-sitt (6) snin.
Fejn matul inkarigu kontinwu ta’ 6 snin ikunu
nħatru żewġ awdituri statutorji jew ditti tal-awditjar,
id-durata massima tal-inkarigu għal kull awditur statutorju jew ditta
tal-awditjar ma taqbeż 9 snin.
2.           Wara l-iskadenza tad-durata
massima tal-inkarigu msemmi fil-paragrafu 1, l-awditur statutorju jew
id-ditta tal-awditjar jew kwalunkwe membru tan-netwerk tiegħu fl-Unjoni,
fejn applikabbli, ma jidħolx għall-awditu statutorju tal-entità ta’
interess pubbliku konċernat sa ma jgħaddi perjodu tal-anqas ta’ erba'
snin.
3.           Permezz ta’ deroga
mill-paragrafi 1 u 2, fuq bażi eċċezzjonali l-entità ta’
interess pubbliku għandha l-fakultà titlob lill-awtorità kompetenti
msemmija fl-Artikolu 35(1) biex tingħata estensjoni
għall-ħatra tal-awditur statutorju jew id-ditta tal-awditjar
għal inkarigu addizzjonali. Fil-każ ta’ ħatra ta’ żewġ
awdituri statutorji jew ditti tal-awditjar, dan it-tielet inkarigu ma
jaqbiżx it-tliet snin. Fil-każ ta’ ħatra ta’ żewġ
awdituri statutorji jew ditti tal-awditjar, dan it-tielet inkarigu ma
jaqbiżx is-sentejn.
4.           Is-sieħeb/is-sħab
ewlieni/ewlenin tal-awditjar responsabbli mit-twettiq ta’ awditu statutorju jtemmu
l-parteċipazzjoni tagħhom fl-awditu statutorju tal-entità awditjata
wara perjodu ta’ seba’ snin mid-data tal-ħatra. Jistgħu
jipparteċipaw mill-ġdid fl-awditu statutorju tal-entità awditjata
wara li tal-inqas ikunu għaddew tliet snin.
L-awditur statutorju jew id-ditta tal-awditjar
jistabilixxu mekkaniżmu ta’ rotazzjoni gradwali adatt fir-rigward
tal-persunal l-aktar anzjan involut fl-awditu statutorju, inklużi,
tal-inqas, il-persuni li huma rreġistrati bħala awdituri statutorji.
Il-mekkaniżmu ta’ rotazzjoni gradwali jintuża f’fażijiet fuq
il-bażi tal-individwi milli fuq il-bażi tat-tim sħiħ. Jeħtieġ
ikun proporzjonat fl-iskala u d-dimensjoni tal-attività tal-awditur statutorju
jew tad-ditta tal-awditjar.
L-awditur statutorju jew id-ditta tal-awditjar tkun
tista’ turi lill-awtorità kompetenti li mekkaniżmu bħal dan huwa
effettivament applikat u adattat għall-iskala u d-daqs tal-attività
tal-awditur statutorju jew tad-ditta tal-awditjar.
5.           Meta awditur statutorju jew
ditta tal-awditjar jittiħidlu postu minn awditur statutorju ieħor jew
ditta tal-awditjar oħra, l-ex awditur statutorju jew ditta tal-awditjar
jipprovdu lill-awditur statutorju jew lid-ditta tal-awditjar ta’ warajhom
b’fajl ta' trasferiment. Fajl bħal dan jinkludi l-informazzjoni rilevanti
li tikkonċerna lill-entità awditjata kif ikun raġonevolment
neċessarju għall-fehim tan-negozju u l-organizzazzjoni interna tal-entità
awditjata u sabiex tkun żgurata l-kontinwità tal-awditu statutorju u
l-kumparabilità mal-awditjar li twettaq fis-snin ta’ qabel.
Barra minn hekk, l-ex awditur statutorju jew ditta
tal-awditjar jagħtu aċċess lill-awditur statutorju jew lid-ditta
tal-awditjar ta’ warajhom għar-rapporti addizzjonali għall-kumitat
tal-awditjar imsemmi fl-Artikolu 23 tas-snin ta’ qabel u għal kull
informazzjoni trażmessa lill-awtoritajiet kompetenti skont
l-Artikoli 25 u 27.
L-ex awditur statutorju jew ditta tal-awditjar tkun
tista’ turi lill-awtorità kompetenti li informazzjoni bħal din ġiet
ipprovduta lill-awditur statutorju jew lid-ditta tal-awditjar ta’ warajhom.
6.           L-AETS teħtieġ tiżviluppa
abbozz ta’ standards tekniċi regolatorji sabiex tispeċifika
r-rekwiżiti tekniċi tal-kontenut tal-fajl ta’ trażmissjoni
msemmi fil-paragrafu 6.
Is-setgħa hija ddelegata lill-Kummissjoni
sabiex tadotta l-istandards tekniċi regolatorji msemmija
fil-paragrafu 6 skont l-Artikolu 10 tar-Regolament (UE)
Nru 1095/2010.
Artikolu 34
Tkeċċija u riżenja
tal-awdituri statutorji jew tad-ditti tal-awditjar
1.           Mingħajr ħsara
għall-Artikolu 38(1) tad-Direttiva 2006/43/KE, l-entità
awditjata u l-awditur statutorju jew id-ditta tal-awditjar jinformaw
lill-awtorità kompetenti rigward it-tkeċċija jew ir-riżenja
tal-awditur statutorju jew tad-ditta tal-awditjar matul il-perjodu
tal-ħatra u jagħtu spjegazzjoni adegwata għar-raġunijiet li
wasslu għal dan.
Fejn Stat Membru jkun ħatar awtoritajiet
kompetenti oħra għall-finijiet tat-Titolu III ta’ dan ir-Regolament
skont l-Artikolu 35(2), din l-awtorità kompetenti tgħaddi din
l-informazzjoni lill-awtorità kompetenti msemmija fl-Artikolu 35(1).
2.           Il-kumitat tal-awditjar,
azzjonist wieħed jew aktar, l-awtoritajiet kompetenti msemmija
fl-Artikolu 35(1) jew 35(2) ikunu jistgħu jressqu talba quddiem qorti
nazzjonali għat-tkeċċija tal-awditur(i) statutorju/i jew
tad-ditta/i tal-awditjar fejn ikun hemm raġunijiet xierqa.
Fejn tapplika l-kundizzjoni stabilita
fl-Artikolu 6(2) tad-Direttiva 2007/36/KE, din tapplika wkoll
għall-azzjonisti li jeżerċitaw is-setgħa deskritta fl-ewwel
subparagrafu.
Fil-każ li l-entità awditjata hija
eżenti mill-obbligu li jkollha kumitat tal-awditjar, l-entità awditjata
tiddeċiedi liema korp jew dipartiment tal-entità jwettaq il-funzjonijiet
tagħha għall-finijiet ta’ dan paragrafu.
Titolu IV
Sorveljar tal-attivitajiet tal-awdituri u tad-ditti
tal-awditjar li jwettqu awditu statutorju ta’ entitajiet ta’ interess pubbliku
KAPITOLU I
AWTORITAJIET KOMPETENTI
Artikolu 35
Ħatra tal-awtoritajiet kompetenti
1.           Kull Stat Membru jaħtar
awtorità kompetenti responsabbli mit-twettiq tal-kompiti speċifikati f’dan
ir-Regolament u li tiżgura li jiġu applikati d-dispożizzjonijiet
ta’ dan ir-Regolament.
L-awtorità kompetenti tkun waħda milli
ġejjin:
(a)     l-awtorità kompetenti msemmija
fl-Artikolu 24(1) tad-Direttiva 2004/109/KE;
(b)     l-awtorità kompetenti msemmija
fl-Artikolu 24(4)(h) tad-Direttiva 2004/109/KE;
(c)     l-awtorità kompetenti msemmija
fl-Artikolu 32 tad-Direttiva 2006/43/KE.
2.           Permezz ta’ deroga mill-paragrafu 1,
l-Istati Membri jistgħu jiddeċiedu li r-responsabilità
mill-iżgurar tal-applikazzjoni tad-dispożizzjonijiet kollha jew parti
minnhom tat-Titolu III ta’ dan ir-Regolament tiġi fdata, kif inhu xieraq,
lill-awtoritajiet kompetenti msemmija f’:
(a)     l-Artikolu 24(1)
tad-Direttiva 2004/109/KE;
(b)     l-Artikolu 24(4)(h)
tad-Direttiva 2004/109/KE;
(c)     l-Artikolu 40
tad-Direttiva 2006/48/KE;
(d)     l-Artikolu 30
tad-Direttiva 2009/138/KE;
(e)     l-Artikolu 20
tad-Direttiva 2007/64/KE;
(f)      l-Artikolu 3(1) tad-Direttiva 2009/110/KE;
(g)     l-Artikolu 48
tad-Direttiva 2004/39/KE;
(h)     l-Artikolu 97
tad-Direttiva 2009/110/KE;
(i)      l-Artikolu 44
tad-Direttiva 2011/61/UE.
3.           Fejn tkun inħatret aktar
minn awtorità kompetenti waħda skont il-paragrafi 1 u 2, dawk l-awtoritajiet
jiġu organizzati b’tali mod li l-kompiti tagħhom huma allokati b’mod
ċar.
4.           Il-paragrafi 1, 2 u 3 ikunu
mingħajr ħsara għall-possibilità għal Stat Membru li
jagħmel arranġamenti legali u amministrattivi separati għal
territorji stra-Ewropej li r-relazzjonijiet esterni tagħhom huma
r-responsabilità tal-Istat Membru.
5.           L-awtoritajiet kompetenti
jkollhom numru adegwat ta’ persunal, fir-rigward tal-kapaċità u
l-kompetenza, u jkollhom riżorsi adegwati sabiex ikunu jistgħu
jwettqu l-kompiti tagħhom speċifikati f’dan ir-Regolament.
6.           L-Istati Membri jinfurmaw lil
xulxin, lill-ABE, lill-AEAPX u lill-AETS skont id-dispożizzjonijiet
rilevanti tar-Regolamenti (UE) Nru 1093/2010, (UE) Nru 1094/2010 u
(UE) Nru 1095/2010, u jinformaw lill-Kummissjoni bil-ħatra tal-awtoritajiet
kompetenti għall-finijiet ta’ dan ir-Regolament.
L-AETS tikkonsolida din l-informazzjoni u trendiha
pubblika.
Artikolu 36
Kondizzjonijiet ta’ indipendenza
L-awtoritajiet kompetenti u kwalunkwe awtorità
li l-awtorità kompetenti msemmija fl-Artikolu 35(1) ddelegat kompiti lilha
jkunu indipendenti mill-awdituri statutorji u mid-ditti tal-awditjar.
Persuna ma tkunx involuta fil-governanza ta’
dawn l-awtoritajiet jekk matul it-tliet snin tkun:
(a)          wettqet awditu statutorju ta’
entitajiet ta’ interess pubbliku;
(b)          kellha drittijiet tal-vot f’ditta
tal-awditjar;
(c)          kienet membru tal-korp
amministrattiv, maniġerjali jew superviżorju ta’ ditta tal-awditjar;
(d)          kienet impjegata jew assoċjata
b’mod ieħor ma’ ditta tal-awditjar.
Il-finanzjament ta’ dawk l-awtoritajiet ikun
sigur u ħieles minn kwalunkwe influwenza żejda possibbli minn
awdituri statutorji u ditti tal-awditjar.
Artikolu 37
Segretezza professjonali
L-obbligu ta’ segretezza professjonali
japplika għall-persuni kollha li huma jew li kienu impjegati
mill-awtoritajiet kompetenti jew minn kwalunkwe awtorità li l-awtorità
kompetenti msemmija fl-Artikolu 35(1) ddelegat kompiti lilha, inklużi
esperti kkuntattjati minn dawn l-awtoritajiet. L-informazzjoni koperta
mis-segretezza professjonali ma tista tiġi divulgata lill-ebda persuna jew
awtorità oħra għajr minħabba l-obbligi ta’ dan ir-Regolament jew
il-liġijiet, ir-regolamenti jew il-proċeduri amministrattivi ta’ Stat
Membru.
Artikolu 38
Setgħat tal-awtoritajiet kompetenti
1.           Mingħajr ħsara
għall-Artikoli 40 u 41, fit-twettiq tal-kompiti tagħhom
taħt dan ir-Regolament, l-awtoritajiet kompetenti jew kwalunkwe
awtoritajiet pubbliċi oħra ta’ Stat Membru ma jistgħux
jinterferixxu mal-kontenut tar-rapporti tal-awditjar.
2.           B’konformità mad-dritt
nazzjonali, sabiex iwettqu l-kompiti tagħhom taħt dan ir-Regolament,
l-awtoritajiet kompetenti jkollhom is-setgħat superviżorji u
investigattivi kollha li huma meħtieġa
għall-eżerċizzju tal-funzjonijiet tagħhom. Jeħtieġu
jeżerċitaw is-setgħat tagħhom fi kwalunkwe wieħed minn
dawn il-modi li ġejjin:
(a)     direttament;
(b)     f’kollaborazzjoni ma’ awtoritajiet
oħra;
(c)     taħt ir-responsabilità tagħhom
permezz ta’ delega lil entitajiet li ġew iddelegati kompiti lilhom skont
l-Artikolu 35(1);
(d)     permezz ta’ applikazzjoni lill-awtoritajiet
ġudizzjarji kompetenti.
3.           B’konformità mad-dritt
nazzjonali, sabiex iwettqu l-kompiti tagħhom taħt dan ir-Regolament,
l-awtoritajiet kompetenti jkollhom is-setgħa fil-kapaċità
superviżorja tagħhom sabiex:
(a)     jaċċedu għal kull dokument
ta’ kwalunkwe forma rilevanti għat-twettiq tal-kompiti tagħhom u
sabiex jirċievu jew jieħdu kopja tagħhom;
(b)     jitolbu informazzjoni minn kwalunkwe
persuna u jekk dan ikun neċessarju, li jsejħu lill-persuna sabiex
jagħmlulha mistoqsijiet bil-għan li jiksbu informazzjoni;
(c)     iwettqu spezzjonijiet fuq il-post
b’avviż minn qabel jew mingħajr avviż;
(d)     jitolbu rekords tat-traffiku
tat-telefonati u tad-dejta pproċessati mill-awdituri statutorji u
mid-ditti tal-awditjar;
(e)     jirreferu kwistjonijiet għall-prosekuzzjoni
kriminali;
(f)      jitolbu lill-esperti sabiex iwettqu
verifiki jew investigazzjonijiet;
(g)     jieħdu l-miżuri amministrattivi
jew is-sanzjonijiet imsemmija fl-Artikolu 61.
L-awtoritajiet kompetenti jistgħu jużaw
is-setgħat imsemmija fl-ewwel subparagrafu iżda biss fir-rigward
ta’ awdituri statutorji u ditti tal-awditjar li jwettqu awditu statutorju ta’
entitajiet ta’ interess pubbliku, persuni involuti fl-attivitajiet tal-awdituri
statutorji u tad-ditti tal-awditjar li jwettqu awditu statutorju ta’ entitajiet
ta’ interess pubbliku, entitajiet awditjati, l-affiljati tagħhom u
l-partijiet terzi relatati magħhom, partijiet terzi li l-awdituri
statutorji u d-ditti tal-awditjar li jwettqu awditu statutorju ta’ entitajiet
ta’ interess pubbliku esternalizzaw ċerti funzjonijiet jew attivitajiet
lilhom, u persuni relatati jew marbutin b’xi mod ieħor mal-awdituri
statutorji u mad-ditti tal-awditjar li jwettqu awditu statutorju ta’ entitajiet
ta’ interess pubbliku.
4.
Talba għar-rekords tat-traffiku tat-telefonati
jew tad-dejta msemmija fil-punt (d) tal-paragrafu 3 teħtieġ
awtorizzazzjoni minn awtorità ġudizzjarja.
5.           Fejn koperattiva skont
it-tifsira tal-Artikolu 2(14) tad-Direttiva 2006/43/KE jew entità simili
kif imsemmi fl-Artikolu 45 tad-Direttiva 86/635/KEE tkun meħtieġa
jew permessa skont id-dritt nazzjonali li tkun membru ta’ entità tal-awditjar
mhux għall-profitti, l-awtorità kompetenti msemmija fl-Artikolu 35(1)
ikollha l-fakultà tiddeċiedi li ċerti dispożizzjonijiet stipulati
f'dan ir-Regolament ma japplikawx għall-awditu statutorju ta’ tali entità
sakemm il-prinċipji ta’ indipendenza stipulati fil-Kapitolu I ta’ dan
ir-Regolament ikunu tħarsu mill-awditur statutorju li jwettaq l-awditu
statutorju u mill-persuni li jistgħu jkunu f'pożizzjoni li
tinfluwenza l-awditu statutorju. Għall-finijiet tad-deċiżjoni
dwar tali sitwazzjonijiet eċċezzjonali ta' nonapplikazzjoni ta’
ċerti dispożizzjonijiet ta’ dan ir-Regolament, l-awtorità kompetenti
msemmija fl-Artikolu 35(1) tikkonsulta lill-awtorità superviżorja
tal-koperattiva jew entità simili fejn xieraq.
              L-awtorità kompetenti
msemmija fl-Artikolu 35(1), tinforma lill-AETS b'tali sitwazzjonijiet
eċċezzjonali ta’ nonapplikazzjoni ta’ ċerti
dispożizzjonijiet ta’ dan ir-Regolament. Hi tikkomunika l-AETS il-lista
ta’ dispożizzjonijiet ta’ dan ir-Regolament li ma jkunux ġew
applikati għall-awditu statutorju tal-entitajiet imsemmija
fil-paragrafu 5 u r-raġunijiet li jiġġustifikaw
l-eżenzjoni mogħtija għal tali nonapplikazzjoni.
6.           L-ipproċessar ta’ dejta
personali proċessata fl-eżerċizzju tas-setgħat
superviżorji u investigattivi skont dan l-Artikolu jitwettqu b’konformità
mad-Direttiva 95/46/KE.
Artikolu 39
Kooperazzjoni ma’ awtoritajiet kompetenti
oħra fil-livell nazzjonali
L-awtorità kompetenti maħtura skont
l-Artikolu 35(1) u, fejn dan ikun xieraq, kull awtorità li dik l-awtorità
kompetenti ddelegat kompiti lilha tikkoopera fil-livell nazzjonali ma’:
(a)          l-awtoritajiet kompetenti
responsabbli mill-approvazzjoni u r-reġistrazzjoni ta’ awdituri statutorji
u ditti tal-awditjar skont id-Direttiva 2006/43/KE;
(b)          l-awtoritajiet imsemmija
fl-Artikolu 35(2), sija jekk inħatru jew le bħala awtoritajiet
kompetenti għall-finijiet ta’ dan ir-Regolament;
(c)          l-unitajiet tal-intelligence
finanzjarja u l-awtoritajiet kompetenti msemmija fl-Artikoli 21 u 37
tad-Direttiva 2005/60/KE.
KAPITOLU II
GARANZIJA TAL-KWALITÀ, INVESTIGAZZJONI,
MONITORAĠĠ TAS-SUQ, IPPJANAR TA’ KONTINĠENZA U TRASPARENZA
TAL-KOMPITI TAL-AWTORITAJIET KOMPETENTI
Artikolu 40
Garanzija tal-kwalità
1.           Għall-finijiet ta’ dan Artikolu:
(a)     “spezzjonijiet” tfisser eżamijiet
tal-garanzija tal-kwalità ta’ awdituri statutorji u ditti tal-awditjar, li huma
mmexxija minn spettur u li ma jirrappreżentawx investigazzjoni fis-sens
tal-Artikolu 41;
(b)     “spettur” tfisser eżaminatur li jissodisfa
r-rekwiżiti stabiliti fil-punt (a) tat-tieni
subparagrafu tal-paragrafu 3 ta’ dan l-Artikolu u huwa impjegat minn
awtorità kompetenti;
(c)     “espert” tfisser pesuna fiżika, li jkollha
kompetenza speċifika fis-swieq finanzjarji, fir-rapportar finanzjarju,
fl-awditjar jew f’oqsma oħra rilevanti għall-ispezzjonijiet,
inklużi awdituri statutorji li jipprattikaw.
2.           L-awtoritajiet kompetenti
msemmija fl-Artikolu 35(1) jistabilixxu sistema effettiva ta’ garanzija
tal-kwalità tal-awditjar.
L-awtorità kompetenti twettaq eżamijiet
tal-garanzija tal-kwalità ta’ awdituri statutorji u ditti tal-awditjar li
jwettqu awditu statutorju ta’ entitajiet ta’ interess pubbliku tal-inqas kull
tliet snin.
3.           L-awtorità kompetenti tkun
responsabbli mis-sistema ta’ garanzija tal-kwalità u torganizzaha b’mod li huwa
indipendenti mill-awdituri statutorji u d-ditti tal-awditjar eżaminati.
L-awtorità kompetenti jkollha r-responsabilitajiet
li ġejjin li ma jistgħux jiġu ddelegati lill-ebda
assoċjazzjoni jew korp affiljati mal-professjoni tal-kontabilità jew
tal-awditjar:
(a)     approvazzjoni u emendar
tal-metodoloġiji ta’ spezzjoni, inklużi manwali ta’ spezzjoni u ta’
segwitu, metodoloġiji ta’ rapportar u programmi ta’ spezzjoni perjodika;
(b)     approvazzjoni u emendar ta’ rapporti ta’
spezzjonijiet u ta’ rapporti ta’ segwitu;
(c)     approvazzjoni u assenjar ta’ spetturi
għal kull spezzjoni.
L-awtorità kompetenti talloka riżorsi
adegwati għas-sistemi ta’ garanzija ta’ kwalità.
4.           L-awtorità kompetenti
tiżgura li huma implimentati l-politiki u l-proċeduri xierqa relatati
mal-indipendenza u l-oġġettività tal-persunal, inklużi spetturi,
u mal-immaniġjar tas-sistema ta’ spezzjoni.
L-awtorità kompetenti tikkonformaw mal-kriterji li
ġejjin meta taħtar spetturi:
(a)     l-ispetturi jkollhom l-edukazzjoni
professjonali u l-esperjenza relevanti xierqa fl-awditu statutorju u
r-rapportar finanzjarju flimkien ma’ taħriġ speċifiku dwar
l-eżamijiet tal-garanzija tal-kwalità;
(b)     persuna li hija awditur statutorju li
jipprattika jew li hija impjegata jew assoċjata b’mod ieħor ma’
awditur statutorju jew ditta tal-awditjar ma titħalliex taġixxi
bħala spettur;
(c)     persuna ma titħalliex taġixxi
bħala spettur fi spezzjoni tal-awditur statutorju jew tad-ditta
tal-awditjar sakemm tal-inqas ikunu għaddew sentejn minn meta l-persuna
waqfet tkun imsieħba jew impjegata ta’ dak l-awditur jew f’dik id-ditta
tal-awditjar jew minn meta kienet assoċjata magħhom b’xi mod
ieħor;
(d)     l-ispetturi jiddikkjaraw li mhemmx
kunflitti ta’ interess bejniethom u bejn l-awditur statutorju u d-ditta
tal-awditjar li se jiġu spezzjonati.
L-awtorità kompetenti tista’ tagħti kuntratti
lil esperti għat-twettiq ta’ spezzjonijiet speċifiċi meta
n-numru ta’ spetturi fi ħdan l-awtorità ma jkunx biżżejjed.
L-awtorità kompetenti tista’ tiġi assistita wkoll minn esperti meta dan
ikun essenzjali għat-twettiq korrett ta’ spezzjoni. F’każijiet
bħal dawn, l-awtoritajiet kompetenti u l-esperti jikkonformaw
mar-rekwiżiti ta’ dan il-paragrafu. L-esperti jkunu indipendenti
mill-assoċjazzjonijiet jew mill-korpi professjonali.
5.           L-ambitu tal-ispezzjonijiet ikopri:
(a)     valutazzjoni tad-disinn tas-sistema ta’
kontroll tal-kwalità intern tad-ditta tal-awditjar jew tal-awditur statutorju;
(b)     ittestjar tal-konformità adegwat ta’
proċeduri u eżaminar tal-fajls tal-awditjar ta’ entitajiet ta’
interess pubbliku sabiex tiġi vverifikata l-effikaċja tas-sistema ta’
kontroll tal-kwalità intern;
(c)     fid-dawl tas-sejbiet mill-ispezzjonijiet
taħt il-punti (a) u (b) ta’ dan il-paragrafu, valutazzjoni tal-kontenuti
tal-aktar rapport annwali ta’ trasparenza riċenti ppubblikati minn awditur
statutorju jew ditta tal-awditjar skont l-Artikolu 27.
Tal-inqas, jiġu eżaminati l-politiki u
l-proċeduri ta’ kontroll intern li ġejjin tal-awditur statutorju jew
tad-ditta tal-awditjar:
(a)     konformità tal-awditur statutorju jew
tad-ditta tal-awditjar mal-istandards tal-awditjar u tal-kontroll tal-kwalità
applikabbli, u r-rekwiżiti etiċi u ta’ indipendenza, inklużi
dawk relatati mal-Kapitolu IV tad-Direttiva 2006/43/KE u l-Artikoli 5
sa 10 ta’ dan ir-Regolament, kif ukoll il-liġijiet, ir-regolamenti u
d-dispożizzjonijiet amministrattivi rilevanti tal-Istat Membru
konċernat;
(b)     il-kwantità u l-kwalità ta’ riżorsi
użati, inkluża l-konformità mar-rekwiżiti ta’ edukazzjoni
kontinwa kif stabilit fl-Artikolu 13 tad-Direttiva 2006/43/KE;
(c)     konformità mar-rekwiżiti stabiliti
fl-Artikolu 9 dwar it-tariffi tal-awditjar mitluba.
Għall-finijiet tal-ittestjar tal-konformità,
tal-inqas parti sinifikanti tal-fajls tal-awditjar tintagħżel fuq
il-bażi ta’ analiżi tar-riskju ta’ twettiq inadegwat tal-awditu
statutorju.
L-awtoritajiet kompetenti jeżaminaw b’mod
perjodiku l-metodoloġiji użati mill-awdituri statutorji u d-ditti
tal-awditjar ukoll sabiex iwettqu awditu statutorju.
L-ispezzjonijiet ikunu adattati u proporzjonati
fir-rigward tal-iskala u l-kumplessità tal-attivitajiet tad-ditta tal-awditjar
jew tal-awditur statutorju eżaminati.
6.           Is-sejbiet u
l-konklużjonijiet mill-ispezzjonijiet li fuqhom huma bbażati
r-rakkomandazzjonijiet, inklużi s-sejbiet u l-konklużjonijiet
relatati ma’ rapport tat-trasparenza, jiġu kkomunikati lill-awditur
statutorji jew lid-ditta tal-awditjar spezzjonati u diskussi magħhom qabel
ma jiġi finalizzat rapport dwar spezzjoni.
Ir-rakkomandazzjonijiet ta’ spezzjonijiet jiġu
segwiti mill-awditur statutorju jew mid-ditta tal-awditjar spezzjonati fi
żmien perjodu raġonevoli mfassal mill-awtorità kompetenti. Perjodu
bħal dan ma jaqbiżx it-12-il xahar fil-każ ta’
rakkomandazzjonijiet dwar is-sistema ta’ kontroll tal-kwalità intern tad-ditta
tal-awditjar.
7.           L-ispezzjoni tkun
is-suġġett ta’ rapport li jinkludi l-konklużjonijiet ewlenin
tal-eżami tal-garanzija tal-kwalità.
Artikolu 41
Investigazzjoni
L-awtoritajiet kompetenti msemmija
fl-Artikolu 35(1) jistabilixxu sistemi effettivi ta’ investigazzjoni
bil-għan li jidentifikaw, jikkoreġu u jipprevjenu twettiq inadegwat
tal-awditu statutorju ta’ entitajiet ta’ interess pubbliku.
Meta awtorità kompetenti tagħti kuntratt
lil esperti għat-twettiq ta’ kompiti speċifiċi, l-awtorità
tiżgura li ma hemm l-ebda kunflitt ta’ interess bejn dawn l-esperti u bejn
l-awditur statutorju jew id-ditta tal-awditjar taħt investigazzjoni.
Artikolu 42
Monitoraġġ tas-suq
1.           L-awtoritajiet kompetenti
msemmija fl-Artikolu 35(1) jimmonitorjaw b’mod regolari l-iżviluppi
fis-suq għall-forniment ta’ servizzi awditjar statutorju lil entitajiet
ta’ interess pubbliku.
B’mod partikolari, l-awtoritajiet kompetenti
jivvalutaw dan li ġej:
(a)     ir-riskji li jirriżultaw minn
konċentrazzjoni għolja, inkluż l-għeluq ta’ ditti
tal-awditjar b’sehem sinifikanti mis-suq, l-interruzzjoni fil-forniment ta’
servizzi tal-awditu statutorju kemm jekk f’settur speċifiku kif ukoll jekk
dan iseħħ fuq firxa ta’ setturi, akkumulazzjoni ulterjuri ta’ riskji
fis-suq u l-impatt fuq l-istabilità ġenerali tas-settur finanzjarju;
(b)     il-ħtieġa li jiġu adottati
miżuri sabiex dawn ir-riskji jiġu mitigati.
2.           Minn X X 20XX [sentejn (2)
wara d-dħul fis-seħħ tar-Regolament], u tal-inqas fuq
bażi biannwali wara dik id-data, kull awtorità kompetenti tfassal rapport dwar
din il-kwistjoni u tissottomettih lill-AETS, lill-ABE u lill-AEAPX.
L-AETS, l-ABE u l-AEAPX jużaw dawk
ir-rapporti sabiex ifasslu rapport konġunt dwar is-sitwazzjoni fil-livell
tal-Unjoni. Ir-rapport jiġi sottomess lill-Kummissjoni, lill-Bank
Ċentrali Ewropew u lill-Bord Ewropew dwar ir-Riskju Sistemiku.
Artikolu 43
Ippjanar ta’ kontinġenza
1.           Mingħajr ħsara
għall-Artikolu 52, l-awtoritajiet kompetenti maħtura skont
l-Artikolu 35(1) jeħtieġu li tal-inqas l-akbar sitt ditti
tal-awditjar f’termini ta’ awditu statutorju ta’ entitajiet kbar ta’ interess
pubbliku f’kull Stat Membru sabiex jistabilixxu pjan ta’ kontinġenza li
jindirizza avveniment possibbli li jhedded it-tkomplija tal-operazzjonijiet
tad-ditta konċernata.
L-awtorità kompetenti tippubblika lista tad-ditti
konċernati mill-ewwel subparagrafu u taġġornaha fuq bażi
annwali. L-awtorità kompetenti tuża l-informazzjoni pprovduta
mill-awdituri statutorji u mid-ditti tal-awditjar skont l-Artikolu 28
sabiex tikkalkola liema huma l-akbar sitt ditti tal-awditjar.
2.           Il-pjanijiet ta’
kontinġenza jidentifikaw il-miżuri sabiex jevitaw l-interruzzjoni
fil-forniment ta’ servizzi tal-awditu statutorju lil entitajiet ta’ interess
pubbliku, jipprevjenu l-effett ta’ tteħid minn ditti tal-awditjar
oħrajn, kemm jekk jappartjenu kif ukoll jekk ma jappartjenux
għall-istess netwerk, jew minħabba riskji tar-responsabilità jew
inkella tar-reputazzjoni u jipprjevjenu akkumulazzjoni strutturali ulterjuri
tar-riskju fis-suq.
Il-pjanijiet ta’ kontinġenza jindikaw:
(a)     il-livell ta’ responsabilità li kull
sieħeb huwa soġġett għalih fi ħdan id-ditta
tal-awditjar;
(b)     sa fejn tista’ tinfirex ir-responsabilità
ġuridika għal ditti tal-awditjar oħra li jappartjenu
għall-istess netwerk, kemm f’livell nazzjonali, tal-Unjoni kif ukoll internazzjonali.
3.           Mingħajr ħsara
għal-liġijiet nazzjonali applikabbli dwar l-insolvenza,
l-awtoritajiet kompetenti jistgħu jeħtieġu b’mod speċifiku
li l-pjanijiet ta’ kontinġenza jidentifikaw miżuri
għat-tħejjija ta’ falliment b’mod ordinat tad-ditta konċernata.
4.           Id-ditti tal-awditjar
konċernati jissottomettu l-pjanijiet ta’ kontinġenza rispettivi
tagħhom lill-awtoritajiet kompetenti fi żmien perjodu stabilit
mill-awtoritajiet kompetenti. Il-pjanijiet ta’ kontinġenza jiġu
aġġornati kif inhu xieraq.
L-awtoritajiet kompetenti ma japprovawx
il-pjanijiet ta’ kontinġenza b’mod formali. Madanakollu, jistgħu
jipprovdu opinjoni dwar il-pjanijiet ta’ kontinġenza jew dwar l-abbozz
tal-pjanijiet ta’ kontinġenza, jekk id-ditti tal-awditjar jikkonsultawhom
minn qabel.
Artikolu 44
Trasparenza tal-Awtoritajiet Kompetenti
L-awtoritajiet kompetenti ikunu trasparenti u
tal-inqas, jippubblikaw:
(a)          rapporti annwali tal-attività
rigward il-kompiti speċifikati f’dan ir-Regolament;
(b)          programmi annwali ta’ ħidma
rigward il-kompiti speċifikati f’dan ir-Regolament;
(c)          rapport dwar ir-riżultati
globali tas-sistema ta’ garanzija tal-kwalità fuq bażi annwali. Dan
ir-rapport jinkludi informazzjoni dwar ir-rakkomandazzjonijiet
maħruġa, segwitu dwar ir-rakkomandazzjonijiet, miżuri superviżorji
meħuda u l-penali imposti. Jinkludi wkoll informazzjoni kwantitattiva u
informazzjoni ewlenija oħra fuq il-prestazzjoni dwar ir-riżorsi
finanzjarji u l-persunal, u l-effiċjenza u l-effikaċja tas-sistema
ta’ garanzija tal-kwalità;
(d)          is-sejbiet u l-konklużjonijiet
tal-ispezzjonijiet imsemmija fl-Artikolu 40(6).
KAPITOLU III
KOOPERAZZJONI BEJN L-AWTORITAJIET
KOMPETENTI U R-RELAZZJONIJIET MAL-AWTORITAJIET SUPERVIŻORJI EWROPEJ
Artikolu 45
Obbligu ta’ kooperazzjoni
L-awtoritajiet kompetenti tal-Istati Membri
jikkooperaw flimkien fejn dan ikun neċessarju għall-finijiet ta’ dan
ir-Regolament, anki f’każi fejn il-kondotta taħt investigazzjoni ma
tikkostitwixxix ksur tal-ebda dispożizzjoni leġiżlattiva jew
regolatorja fis-seħħ fl-Istat Membru konċernat.
Artikolu 46
AETS
1.           Il-kooperazzjoni bejn
l-awtoritajiet kompetenti tiġi organizzata fi ħdan il-qafas tal-AETS.

Għal dan il-għan, l-AETS toħloq
kumitat intern permanenti b’konformità mal-Artikolu 41 tar-Regolament (UE)
Nru 1095/2010. Tal-inqas, dan il-kumitat intern ikun kompost
mill-awtoritajiet kompetenti msemmija fl-Artikolu 35(1) ta’ dan
ir-Regolament. L-awtoritajiet kompetenti msemmija fl-Artikolu 32
tad-Direttiva 2006/43/KE jiġu mistiedna jattendu l-laqgħat ta’
dan il-kumitat intern rigward kwistjonijiet relatati mal-approvazzjoni u
r-reġistrazzjoni ta’ awdituri statutorji u ditti tal-awditjar u
r-relazzjonijiet ma’ pajjiżi terzi sa fejn dan ikun rilevanti
għall-awditu statutorju ta’ entitajiet ta’ interess pubbliku.
L-AETS tikkoopera mal-ABE u l-AEAPX fi ħdan
il-qafas tal-Kumitat Konġunt ta’ Awtoritajiet Superviżorji Ewropej
stabilit fl-Artikolu 54 tar-Regolament (UE) Nru 1095/2010.
L-AETS tieħu f’idejha, kif ikun xieraq,
il-kompiti eżistenti u kurrenti kollha mill-Grupp Ewropew ta’ Korpi ta’
Sorveljanza tal-Awditjar (EGAOB – “European Group of Audit Oversight Bodies”)
maħluq mid-Deċiżjoni 2005/909/KE.
2.           L-AETS jagħtu parir
lill-awtoritajiet kompetenti fil-każijiet speċifikati f’dan
ir-Regolament. L-awtoritajiet kompetenti jieħdu dak il-parir f’kunsiderazzjoni
qabel ma jieħdu kwalunkwe deċiżjoni finali taħt dan
ir-Regolament.
3.           Sabiex tiffaċilita
l-eżerċizzju tal-kompiti speċifikati f’dan ir-Regolament, l-AETS
toħroġ linji gwida, skont l-Artikolu 16 tar-Regolament (UE)
Nru 1095/2010, kif xieraq, dwar:
(a)     standards komuni dwar il-kontenut u
l-preżentazzjoni tar-rapport imsemmi fl-Artikolu 22;
(b)     standards komuni dwar il-kontenut u
l-preżentazzjoni tar-rapport imsemmi fl-Artikolu 23;
(c)     standards komuni dwar l-attività ta’
sorveljanza tal-kumitat tal-awditjar imsemmi fl-Artikolu 24;
(d)     standards komuni u l-aħjar prattiki
dwar il-kontenut u l-preżentazzjoni tar-rapport imsemmi
fl-Artikolu 27, inkluża d-dikjarazzjoni msemmija fl-Artikolu 28;
(e)     standards komuni u l-aħjar prattiki
dwar il-mekkaniżmu ta’ rotazzjoni gradwali msemmi fl-Artikolu 33;
(f)      standards komuni u l-aħjar prattiki
rigward it-tkeċċija ta’ awdituri, b’mod partikolari dwar
l-eżistenza ta’ raġunijiet validi għal dan, kif imsemmi
fl-Artikolu 34;
(g)     prattiki u attivitajiet ta’ infurzar li
jitwettqu mill-awtoritajiet kompetenti taħt dan ir-Regolament;
(i)      standards komuni u l-aħjar prattiki
għat-twettiq ta’ eżamijiet tal-garanzija tal-kwalità speċifikati
fl-Artikolu 40, billi jittieħdu f’kunsiderazzjoni, b’mod partikolari:

(i)      l-iskala u d-daqs differenti
tal-attività tal-awdituri statutorji u tad-ditti tal-awditjar u tal-politiki;
(ii)      l-uniformità tal-istandards
tal-kwalità, il-politiki u l-proċeduri li l-membri tan-netwerks
tal-awdituri statutorji u tad-ditti tal-awditjar jaderixxu magħhom;
(i)      standards komuni u l-aħjar prattiki
għat-twettiq ta’ investigazzjonijiet speċifikati fl-Artikolu 41;
(j)      proċeduri għall-iskambju ta’
informazzjoni speċifikat fl-Artikolu 48;
(k)     proċeduri u modalitajiet
għall-kooperazzjoni fir-rigward ta’ eżamijiet tal-garanzija
tal-kwalità speċifikata fl-Artikolu 49;
(l)      proċeduri u modalitajiet
għall-investigazzjonijiet u spezzjonijiet konġunti speċifikati
fl-Artikolu 51;
(m)    il-funzjonament operazzjonali
tal-kulleġġi speċifikati fl-Artikolu 53, anki dwar il-modalitajiet
għad-determinazzjoni tas-sħubija fil-kulleġġi,
l-għażla tal-faċilitaturi, l-arranġamenti bil-miktub
għall-operazzjoni tal-kulleġġi u l-arranġamenti ta’
koordinazzjoni bejn il-kulleġġi.
L-AETS tikkonsulta lill-ABE u lill-AEAPX qabel ma
toħroġ il-linji gwida msemmija fl-ewwel subparagrafu.
4.           Minn X X 20XX [erba’ snin
wara d-dħul fis-seħħ tar-Regolament], u tal-inqas fuq
bażi biannwali wara dik id-data, l-AETS tħejji rapport dwar
l-applikazzjoni ta’ dan ir-Regolament.
L-AETS tikkonsulta lill-ABE u lill-AEAPX qabel ma
tippubblika r-rapport tagħha.
F'rapport li jitħejja sa X X 20XX [sentejn
wara d-dħul fis-seħħ tar-Regolament], l-AETS twettaq
evalwazzjoni tal-istruttura tas-suq tal-awditjar.
Għall-finijiet
ta’ dan ir-rapport, l-AETS teżamina l-influwenza
tas-sistema
ta’ obbligazzjoni ċivili tal-Istati Membri għall-awdituri statutorji
fuq l-istruttura tas-suq tal-awditjar.
F'rapport li jitħejja mill-AETS sa X X 20XX [erba’
snin wara d-dħul fis-seħħ tar-Regolament], jeżamina
jekk l-awtoritajiet kompetenti msemmija fl-Artikolu 35(1) ikollhomx
setgħa suffiċjenti u riżorsi adegwati sabiex iwettqu l-kompiti
tagħhom.
F'rapport li jitħejja mill-AETS sa X X 20XX [sitt
snin wara tmiem il-perjodu tranżizzjonali], jiġu eżaminati
l-kwistjonijiet li ġejjin:
(a)     il-bidliet fl-istruttura tas-suq
tal-awditjar;
(b)     il-bidliet fit-tendenzi tal-attività
transfruntiera, anki dawk minħabba l-bidliet imdaħħla
fil-Kapitolu II tad-Direttiva 2006/43/KE mid-Direttiva xxxx/xx/UE;
(c)     valutazzjoni
interim tat-titjib fil-kwalità tal-awditjar u l-impatt ta’ dan ir-Regolament
fuq impriżi żgħar u medji li huma entitajiet ta’ interess
pubbliku.
F'rapport, li jitħejja sa X X 20XX [tnax-il
sena wara d-dħul fis-seħħ tar-Regolament], l-AETS twettaq
evalwazzjoni tal-impatt ta’ dan ir-Regolament.
5.           Qabel X X 20XX [tliet snin
wara d-dħul fis-seħħ tar-Regolament] il-Kummissjoni
tippreżenta rapport, abbażi tar-rapporti tal-AETS u evidenza xierqa,
fuq l-impatt tar-regoli nazzjonali tal-obbligazzjoni għall-awdituri
statutorji fuq l-istruttura tas-suq tal-awditjar. Fid-dawl ta’ dak ir-rapport,
il-Kummissjoni tieħu l-passi li tqis xierqa b'riżultat tas-sejbiet
tagħha.
Artikolu 47
Il-prinċipji tal-Istat Membru
domiċiljari
1.           L-Istati Membri jirrispettaw
il-prinċipju ta’ regolamentazzjoni u sorveljanza tal-Istat Membru
domiċiljari mill-Istat Membru li fih l-awditur statutorju jew id-ditta
tal-awditjar ikunu approvati u li fih l-entità awditjata għandha
l-uffiċċju reġistrat tagħha.
2.           Fil-każ ta’ awditu
statutorju ta’ rapporti finanzjarji konsolidati, l-Istat Membru li
jeħtieġ l-awditu statutorju tar-rapporti finanzjarji konsolidati
jista’ ma jimponix rekwiżiti addizzjonali relatati mal-awditu statutorju
rigward ir-reġistrazzjoni, l-eżami tal-garanzija tal-kwalità,
l-istandards tal-awditjar, l-etika professjonali u l-indipendenza fuq awditur
statutorju jew ditta tal-awditjar li jwettqu awditu statutorju ta’ sussidjarja
stabilita fi Stat Membru ieħor.
3.           Fil-każ ta’ impriża
li t-titoli tagħha huma negozjati f’suq regolat fi Stat Membru li mhuwiex
dak li fih l-impriża għandha l-uffiċċju reġistrat
tagħha, l-Istat Membru li fih huma negozjati t-titoli jista’ ma jimponi
l-ebda rekwiżiti addizzjonali relatati mal-awditu statutorju rigward
ir-reġistrazzjoni, l-eżami tal-garanzija tal-kwalità, l-istandards
tal-awditjar, l-etika professjonali u l-indipendenza fuq awditur statutorju jew
ditta tal-awditjar li jwettqu l-awditu statutorju tar-rapporti finanzjarji
annwali jew konsolidati ta’ dik l-impriża.
Artikolu 48
Skambju ta’ informazzjoni
1.           Mingħajr dewmien
żejjed, l-awtoritajiet kompetenti msemmija fl-Artikolu 35 jipprovdu
lil xulxin u lill-Awtoritajiet Superviżorji Ewropej bl-informazzjoni
meħtieġa għall-finijiet tat-twettiq tal-kompiti tagħhom
taħt dan ir-Regolament.
2.           Meta tirċievi talba
għal informazzjoni minn awtorità kompetenti oħra jew Awtorità
Superviżorja Ewropea, l-awtorità kompetenti li tirċievi din it-talba,
mingħajr dewmien żejjed, tieħu l-miżuri neċessarji
sabiex tiġbor l-informazzjoni meħtieġa. Jekk l-awtorità
kompetenti mitluba ma tistax tipprovdi l-informazzjoni meħtieġa
mingħajr dewmien żejjed, din tinnotifika lill-awtorità kompetenti li
għamlet it-talba bir-raġunijiet għal dan.
3.           L-awtoritajiet kompetenti
tista’ tiċħad milli taġixxi fuq talba għal informazzjoni fi
kwalunkwe waħda minn dawn iċ-ċirkostanzi li ġejjin:
(a)     il-forniment ta’ informazzjoni jista’
jaffettwa b’mod negattiv is-sovranità, is-sigurtà jew l-ordni pubbliku
tal-Istati Membri mitluba l-informazzjoni jew inkella jikkostitwixxi ksur
tar-regoli tas-sigurtà nazzjonali;
(b)     diġà nfetħu proċeduri
ġudizzjarji fir-rigward tal-istess azzjonijiet u kontra l-istess awdituri
statutorji jew ditti tal-awditjar quddiem l-awtoritajiet tal-Istat Membru
mitlub l-informazzjoni;
(c)     diġà ngħatat sentenza finali
fir-rigward tal-istess azzjonijiet u dwar l-istess awdituri statutorji jew
ditti tal-awditjar mill-awtoritajiet kompetenti tal-Istat Membru mitlub
l-informazzjoni.
Mingħajr ħsara għall-obbligi li
huma soġġetti għalihom fil-proċeduri ġudizzjarji,
l-awtoritajiet kompetenti jew l-Awtoritajiet Superviżorji Ewropej li
jirċievu l-informazzjoni skont il-paragrafu 1 jistgħu jużaw
dik l-informazzjoni biss għall-eżerċizzju tal-kompiti
tagħhom fi ħdan l-ambitu ta’ dan ir-Regolament u fil-kuntest ta’ proċeduri
amministrattivi jew ġudizzjarji relatati b’mod speċifiku
mal-eżerċizzju ta’ dawk il-kompiti.
4.           L-awtoritajiet kompetenti
jistgħu jittrażmettu lill-awtoritajiet kompetenti responsabbli
mis-superviżjoni ta’ entitajiet ta’ interess pubbliku, banek
ċentrali, is-Sistema Ewropea ta’ Banek Ċentrali u l-Bank
Ċentrali Ewropew, fil-kapaċità tagħhom bħala awtoritajiet
monetarji, u l-informazzjoni kunfidenzjali tal-Bord Ewropew dwar ir-Riskju
Sistemiku maħsuba għat-twettuq tal-kompiti tagħhom. Dawn
l-awtoritajiet jew korpi ma jinżammux milli jikkomunikaw lill-awtoritajiet
kompetenti l-informazzjoni li l-awtoritajiet kompetenti jistgħu jkunu
jeħtieġu sabiex iwettqu d-doveri tagħhom taħt dan
ir-Regolament.
Artikolu 49
Kooperazzjoni fir-rigward ta’
eżamijiet tal-garanzija tal-kwalità
1.           L-awtoritajiet kompetenti jieħdu
miżuri sabiex jiżguraw kooperazzjoni effettiva fil-livell tal-Unjoni
fir-rigward tal-eżamijiet tal-garanzija tal-kwalità.
2.           L-awtorità kompetenti ta’
Stat Membru wieħed tista’ titlob l-assistenza tal-awtorità kompetenti ta’
Stat Membru ieħor fir-rigward tal-eżamijiet tal-garanzija tal-kwalità
tal-awdituri statutorji jew tad-ditti tal-awditjar li jappartjenu għal
netwerk li jeżerċita attivitajiet sinifikanti f’dak l-Istat Membru.
L-awtorità kompetenti li tagħmel talba
bħal din tinforma lill-AETS b’dan. Fil-każ ta’ investigazzjoni jew
spezzjoni b’effett transfruntier, l-awtoritajiet kompetenti tista’ titlob
lill-AETS sabiex tikkoordina l-investigazzjoni jew l-ispezzjoni.
3.           Meta awtorità kompetenti
tirċievi talba minn awtorità kompetenti ta’ Stat Membru ieħor sabiex
tipparteċipa fl-eżami tal-garanzija tal-kwalità ta’ awdituri
statutorji jew ditta tal-awditjar li jappartjenu għal netwerk li
jeżerċita attivitajiet sinifikanti f’dak l-Istat Membru, tippermetti
lill-awtorità kompetenti li għamlet it-talba sabiex tieħu sehem f’dan
l-eżami tal-garanzija tal-kwalità.
L-awtorità kompetenti li għamlet it-talba ma
jkollhiex id-dritt li taċċedi għal informazzjoni li jista’
jkollha effett negattiv fuq is-sovranità, is-sigurtà jew l-ordni pubblika
tal-Istat Membru li tkun saritlu t-talba jew ksur tar-regoli nazzjonali
tas-sigurtà.
Artikolu 50
Ċertifikat Ewropew tal-Kwalità
1.           L-AETS tistabilixxi
ċertifikat Ewropew tal-kwalità għal awdituri statutorji u ditti
tal-awditjar li jwettqu awditu statutorju ta’ entitajiet ta’ interess pubbliku.

Iċ-ċertifikat Ewropew tal-kwalità
jissodisfa l-kundizzjonijiet li ġejjin:
(a)     iċ-ċertifikat Ewropew
tal-kwalità jingħata mill-AETS u jkun validu madwar l-Unjoni;
(b)     l-awdituri u d-ditti tal-awditjar
tal-Unjoni li jilħqu r-rekwiżiti relevanti jkunu intitolati li
japplikaw għaċ-ċertifikat Ewropew tal-kwalità;
(c)     l-AETS tippubblika r-rekwiżiti
għall-kisba taċ-ċertifikat Ewropew tal-kwalità. Dawn
ir-rekwiżiti jkunu bbażati fuq il-kwalità tal-awditjar u l-esperjenza
tas-sistemi ta’ garanzija tal-kwalità msemmija fl-Artikolu 30
tad-Direttiva 2006/43/KE u l-Artikolu 40 ta’ dan ir-Regolament;
(d)     l-AETS titlob tariffi lill-awdituri
statutorji u lid-ditti tal-awditjar applikanti għall-għoti
taċ-ċertifikat Ewropew tal-kwalità b’konformità mal-atti delegati
msemmija fil-paragrafu 4 ta’ dan l-Artikolu. Dawk it-tariffi jkopru
bis-sħiħ in-nefqa neċessarja tal-AETS relatata mal-għoti
taċ-ċertifikat u r-rimborż ta’ kwalunkwe spiża li
jistgħu jġarrbu l-awtoritajiet kompetenti fit-twettiq tal-ħidma
skont dan l-Artikolu;
(e)     l-AETS jiddikkjaraw ir-raġunijiet
għall-għoti taċ-ċertifikat jew
għaċ-ċaħda tal-applikazzjoni;
(f)      fil-ħin kollu, awditur statutorju
jew ditta tal-awditjar jikkonformaw mal-kundizzjonijiet għall-għoti
inizjali taċ-ċertifikat;
(g)     l-AETS tkun intitolata teżamina
mill-ġdid kwalunkwe ċertifikat mogħti lil kwalunkwe awditur
statutorju jew ditta tal-awditjar, jew fuq talba ta’ awtorità kompetenti jew
fuq inizjattiva proprja tagħha. Ir-riżultati tal-eżamijiet tal-garanzija
tal-kwalità jittieħdu f’kunsiderazzjoni;
(i)      l-AETS tkun intitolata tirtira
ċ-ċertifikat Ewropew tal-kwalità meta l-awditur statutorju jew
id-ditta tal-awditjar ma jibqgħux jilħqu l-kundizzjonijiet
għall-kisba tiegħu;
(i)      l-AETS iżżomm reġistru
ta’ awdituri statutorji u ditti li kisbu ċ-ċertifikat;
(j)      iċ-ċertifikat Ewropew
tal-kwalità jkun ta’ tip volontarju u ma jkunx kundizzjoni għal awdituri
statutorji jew ditti tal-awditjar sabiex ikunu jistgħu jwettqu awditu
statutorju ta’ entitajiet ta’ interess pubbliku, li jiġu approvati
f’Membru ieħor skont l-Artikolu 14 tad-Direttiva 2006/43/KE jew
li jiġu rikonoxxuti f’Membru ieħor skont l-Artikolu 3a ta’ dik
id-Direttiva.
2.           L-AETS tiżviluppa
abbozzi ta’ standards tekniċi regolatorji sabiex tispeċifika
l-proċedura għall-kisba taċ-ċertifikat Ewropew tal-kwalità
għal awdituri statutorji u ditti tal-awditjar li jwettqu awditu statutorju
ta’ entitajiet ta’ interess pubbliku. Dawk l-istandards tekniċi
regolatorji jikkonformaw mal-prinċipji li ġejjin:
(a)     l-applikazzjonijiet jiġu sottomessi
lill-AETS jew fil-lingwa aċċettata fl-Istat Membru fejn l-awditur
statutorju jew id-ditta tal-awditjar hija approvata jew f’lingwa abitwali
fl-isfera tas-settur finanzjarju internazzjonali.
Meta grupp ta’ ditti tal-awditjar japplika
għaċ-ċertifikat Ewropew tal-kwalità, il-membri tal-grupp
jistgħu jawtorizzaw lil wieħed mill-membri tagħhom sabiex
jissottometti l-applikazzjonijiet kollha f’isem il-grupp;
(b)     l-AETS tittrażmetti kopja
tal-applikazzjoni għall-awtoritajiet kompetenti tal-Istati Membri
konċernati mill-applikazzjoni;
(c)     l-awtoritajiet kompetenti tal-Istati
Membri konċernati mill-applikazzjoni jeżaminaw b’mod konġunt
l-applikazzjoni għaċ-ċertifikat fi ħdan
il-kulleġġ ta’ awtoritajiet kompetenti msemmija fl-Artikolu 53.
Eżami bħal dan ikopri jekk l-applikazzjoni hijiex lesta jew
tilħaqx il-kundizzjonijiet għall-għoti taċ-ċertifikat.
L-informazzjoni miksuba fl-eżamijiet tal-garanzija tal-kwalità dwar
applikant partikolari tintuża f’dan l-eżami;
(d)     l-awtoritajiet kompetenti tal-Istati
Membri konċernat mill-applikazzjoni jipprovdi parir lill-AETS dwar jekk
l-applikant ikunx intitolat jikseb iċ-ċertifikat;
(e)     l-AETS tieħu deċiżjoni
dwar l-applikazzjoni;
(f)      l-AETS tistabilixxi passi
proċedurali dettaljati u limiti taż-żmien;
Għall-finijiet tal-punt (ii), tal-inqas, dawk
l-Istati Membri jkunu:
–
jekk l-applikant huwa awditur statutorju,
l-Istat(i) Membru/i fejn l-awditur statutorju huwa approvat skont
l-Artikolu 3 tad-Direttiva 2006/43/KE u, jekk ikun applikabbli,
l-Istat(i) Membru/i fejn l-awditur statutorju huwa approvat skont
l-Artikolu 14 ta’ dik id-Direttiva u/jew l-Istat(i) Membru/i fejn
l-awditur statutorju għaddej minn perjodu ta’ adattament skont
l-Artikolu 14 tad-Direttiva 2006/43/KE;
–
jekk l-applikant huwa ditta tal-awditjar,
l-Istat(i) Membru/i fejn id-ditta tal-awditjar hija approvata skont
l-Artikolu 3 tad-Direttiva 2006/43/KE u, jekk dan ikun applikabbli,
l-Istat(i) Membru/i fejn id-ditta tal-awditjar hija rikonoxxuta skont
l-Artikolu 3a ta’ dik id-Direttiva u/jew l-Istat(i) Membru/i fejn id-ditta
tal-awditjar għandha ditti kkontrollati, ditti affiljati jew ditta
prinċipali.
3.           L-AETS tissottometti l-abbozz
ta’ standards tekniċi regolatorji msemmi fil-paragrafu 2
lill-Kummissjoni sa [3 snin wara d-dħul fis-seħħ ta’ dan
ir-Regolament].
Setgħat huma ddelegati lill-Kummissjoni
sabiex tadotta l-istandards tekniċi regolatorji msemmija
fil-paragrafu 2 skont l-Artikolu 10 tar-Regolament (UE)
Nru 1095/2010.
4.           Il-Kummissjoni tingħata
s-setgħa tadotta atti delegati skont l-Artikolu 68 għall-finijiet
ta’ determinazzjoni tat-tariffi msemmija fil-punt (d) tal-paragrafu 1.
B’mod partikolari, l-atti delegati jiddeterminaw
it-tipi ta’ tariffi u għalfejn huma dovuti t-tariffi, l-ammont ta’
tariffi, il-mod li jitħallsu u l-mod li bih l-AETS tirrimborża lill-awtoritajiet
kompetenti fir-rigward ta’ kwalunkwe spiża li jistgħu jġarrbu
fit-twettiq tal-ħidma tagħhom b’konformità ma’ dan l-Artikolu.
L-ammont tat-tariffa mitluba lil awditur
statutorju jew ditta tal-awditjar jkopri l-kost amministrattiv kollu.
Artikolu 51
Kooperazzjoni fir-rigward
tal-investigazzjonijiet jew l-ispezzjonijiet fuq il-post
1.           Meta awtorità kompetenti
tikkonkludi li l-attivitajiet li jmorru kontra d-dispożizzjonijiet ta’ dan
ir-Regolament qed jitwettqu jew twettqu fit-territorju ta’ Stat Membru
ieħor, din tinnotifika lill-awtorità kompetenti tal-Istat Membru
l-ieħor b’dik il-konklużjoni bl-aktar mod speċifiku possibbli.
L-awtorità kompetenti tal-Istat Membru l-ieħor tieħu l-azzjoni
xierqa. Tinforma lill-awtorità kompetenti li tinnotifika bir-riżultat u,
sa fejn dan ikun possibbli, bl-iżviluppi interim importanti.
2.           Awtorità kompetenti ta’ Stat
Membru wieħed tista’ titlob li titwettaq investigazzjoni mill-awtorità
kompetenti ta’ Stat Membru ieħor fit-territorju ta’ din
tal-aħħar.
Tista’ titlob ukoll li uħud mill-persunal
proprju tagħha jitħallew jakkumpanjaw lill-persunal tal-awtorità
kompetenti ta’ dak l-Istat Membru matul l-investigazzjoni, anki fir-rigward
tal-ispezzjonijiet fuq il-post.
L-awtorità kompetenti li tagħmel talba
bħal din tinforma lill-AETS bi kwalunkwe talba msemmija fl-ewwel u
fit-tieni subparagrafi.
Fil-ħin kollu, l-investigazzjoni jew
l-ispezzjoni tkun soġġetta għall-kontroll ġenerali
tal-Istat Membru li titwettaq fuq it-territorju tiegħu. Madanakollu,
fil-każ ta’ investigazzjoni jew spezzjoni b’effett transfruntier,
l-awtoritajiet kompetenti jistgħu jitolbu lill-AETS sabiex tikkoordina
l-investigazzjoni jew l-ispezzjoni.
3.           L-awtorità kompetenti mitluba
tista’ tiċħad li taġixxi fuq talba ta’ twettiq għal
investigazzjoni kif speċifikat fl-ewwel
subparagrafu tal-paragrafu 2, jew fuq talba li l-persunal tagħha
jkun akkumpanjat minn persunal ta’ awtorità kompetenti ta’ Stat Membru
ieħor kif speċifikat fit-tieni subparagrafu tal-paragrafu 2,
fil-każijiet li ġejjin:
(a)     investigazzjoni jew spezzjoni fuq il-post
bħal din jistgħu jaffettwaw b’mod negattiv is-sovranità, is-sigurtà
jew l-ordni pubblika tal-Istat Membru mitlub;
(b)     diġà nfetħu proċeduri
ġudizzjarji fir-rigward tal-istess azzjonijiet u kontra l-istess persuni
quddiem l-awtoritajiet tal-Istat Membru mitlub;
(c)     diġà ngħatat sentenza finali
fir-rigward tal-istess azzjonijiet dwar dawn il-persuni mill-awtoritajiet
kompetenti tal-Istat Membru mitlub.
Artikolu 52
Kooperazzjoni fir-rigward tal-ippjanar ta’
kontinġenza
Meta d-ditti tal-awditjar konċernati
mir-rekwiżit fl-Artikolu 43 jappartjenu għal netwerks li
tal-inqas huma ta’ dimensjoni tal-Unjoni, l-awtoritajiet kompetenti jikkooperaw
fi ħdan l-AETS bil-għan li jiġi żgurat li r-rekwiżiti
nazzjonali differenti jqisu d-dimensjoni tan-netwerk.
L-awtoritajiet kompetenti jqiegħdu
għad-dispożizzjoni tal-AETS u tal-awtoritajiet kompetenti l-oħra
l-pjanijiet ta’ kontinġenza rċivuti skont l-Artikolu 43(4).
L-AETS ma tapprovax l-pjanijiet ta’
kontinġenza b’mod formali, iżda tista’ tagħti opinjoni dwarhom.
Artikolu 53
Kulleġġi ta’ awtoritajiet
kompetenti
1.           Kulleġġi ta’
awtoritajiet kompetenti jistgħu jiġu stabiliti sabiex jiġi
faċilitat l-eżerċizzju tal-kompiti msemmija fl-Artikoli 40,
41, 50, 51, 52 u 61 fir-rigward tal-awdituri statutorji, d-ditti tal-awditjar
speċifiċi jew in-netwerks tagħhom.
2.           Fir-rigward ta’ awdituri
statutorji jew ditti tal-awditjar speċifiċi, jiġu stabiliti
kulleġġi tal-awtoritajiet kompetenti mill-awtorità kompetenti
tal-Istat Membru domiċiljari.
Il-kulleġġ jinvolvi lill-awtorità
kompetenti tal-Istat Membru domiċiljari u kwalunkwe awtorità kompetenti
oħra ta’ Stati Membri oħra jekk:
(a)     l-awditur statutorju jew id-ditta
tal-awditjar qed jipprovdu servizzi ta’ awditjar statutorju lil entitajiet ta’
interess pubbliku ġewwa l-ġuriżdizzjoni tagħhom; jew
(b)     fergħa li hija parti mid-ditta
tal-awditjar hija stabilita ġewwa l-ġuriżdizzjoni tagħhom.
L-awtorità kompetenti tal-Istat Membru
domiċiljari taġixxi bħala faċilitatur.
3.           Fir-rigward ta’ netwerks speċifiċi,
jiġu stabiliti kulleġġi ta’ awtoritajiet kompetenti mill-AETS
fuq talba ta’ awtorità kompetenti waħda jew aktar.
Il-kulleġġ jinvolvi lill-awtoritajiet
kompetenti tal-Istati Membri fejn in-netwerk jeżerċita attivitajiet
importanti.
4.           Fi żmien ħmistax-il
(15) ġurnata mit-twaqqif tal-kulleġġ tal-awtoritajiet kompetenti
fir-rigward ta’ netwerk speċifiku, il-membri tiegħu jagħżlu
faċilitatur. F’każ ta’ nuqqas ta’ ftehim, l-AETS taħtar
faċilitatur.
Membri tal-kulleġġ jirrieżaminaw
l-għażla tagħhom tal-faċilitatur tal-inqas kull ħames
snin sabiex jiżguraw li l-faċilitatur magħżul jibqa’
l-aktar wieħed xieraq.
5.           Il-faċilitatur
jippresjedi l-laqgħat tal-kulleġġ, jikkoordina l-azzjonijiet
tal-kulleġġ u jiżgura skambju ta’ informazzjoni effiċjenti
bejn il-membri tal-kulleġġ.
6.           Il-faċilitatur, fi
żmien għaxart ijiem (10) ta’ xogħol mill-għażla
tiegħu, jistabilixxi arranġamenti ta’ koordinazzjoni bil-miktub fi
ħdan il-qafas tal-kulleġġ rigward is-suġġetti li
ġejjin:
(a)     l-informazzjoni li tiġi skambjata
bejn l-awtoritajiet kompetenti;
(b)     il-każijiet li fihom l-awtoritajiet
kompetenti jridu jikkonsultaw lil xulxin;
(c)     il-każijiet li fihom l-awtoritajiet
kompetenti jistgħu jiddelegaw kompiti superviżorji skont
l-Artikolu 54.
7.           Fin-nuqqas ta’ ftehim li
jikkonċerna l-arranġamenti ta’ koordinazzjoni bil-miktub taħt
il-paragrafu 6, kull membru tal-kulleġġ jista’ jirreferi
l-kwistjoni lill-AETS. Il-faċilitatur jieħu f’kunsiderazzjoni b’mod
xieraq kwalunkwe parir mogħti mill-AETS rigward l-arranġamenti ta’
koordinazzjoni bil-miktub qabel ma jsir qbil dwar it-test finali tagħhom.
L-arranġamenti ta’ koordinazzjoni bil-miktub ikunu stabiliti f’dokument
wieħed li jkun fih ir-raġunijiet sħaħ għal kull
tbegħid sinifikattiv mill-parir tal-AETS. Il-faċilitatur
jittrażmetti l-arranġamenti ta’ koordinazzjoni bil-miktub lill-membri
tal-kulleġġ u lill-AETS.
Artikolu 54
Delega tal-kompiti
L-awtorità kompetenti tal-Istat Membru
domiċiljari tista’ tiddelega kwalunkwe wieħed mill-kompiti
tagħha lill-awtorità kompetenti ta’ Stat Membru ieħor
soġġetta għall-qbil ta’ dik l-awtorità. Id-delega tal-kompiti ma
taffettwax ir-responsabilità tal-awtorità kompetenti li tiddelega.
Artikolu 55
Kunfidenzjalità u segretezza professjonali
fir-rigward tal-AETS
1.           L-obbligu ta’ segretezza
professjonali japplika għall-persuni kollha li jaħdmu jew li
ħadmu għall-AETS, jew għal kwalunkwe persuna oħra li l-AETS
iddelegat kompiti lilha, inklużi esperti mogħtija kuntratti
mill-AETS. L-informazzjoni koperta mis-segretezza professjonali ma tiġix iddivulgata
lil persuni jew awtoritajiet oħra għajr fejn divulgazzjoni bħal
din tkun meħtieġa għall-proċeduri ġuridiċi.
2.           Il-paragrafu 1 ta’ dan
l-Artikolu u tal-Artikolu 37 ma jipprevjenix lill-AETS u lill-awtoritajiet
kompetenti milli jiskambjaw informazzjoni kunfidenzjali. Għaldaqstant,
l-informazzjoni skambjata tkun koperta mill-obbligu ta’ segretezza
professjonali, li għaliha huma soġġetti l-persuni impjegati jew
dawk li kienu impjegati mill-awtoritajiet kompetenti.
3.           L-informazzjoni kollha
skambjata taħt dan ir-Regolament bejn l-AETS, l-awtoritajiet kompetenti u
awtoritajiet u korpi oħra titqies kunfidenzjali, għajr fejn l-AETS
jew l-awtorità kompetenti jew awtorità jew korp oħrajn konċernati
jiddikkjaraw fil-ħin tal-komunikazzjoni li din l-informazzjoni tista’ tiġi
divulgata jew fejn din id-divulgazzjoni hija neċessarja
għall-proċeduri ġuridiċi.
Artikolu 56
Protezzjoni ta’ dejta personali
1.           L-Istati Membri japplikaw
id-Direttiva 95/46/KE għall-ipproċessar tad-dejta personali
mwettaq fl-Istati Membri skont dan ir-Regolament.
2.           Ir-Regolament (KE)
Nru 45/2001 japplika għall-ipproċessar ta’ dejta personali
mwettaq mill-AETS, mill-ABE u mill-AEAPX fil-kuntest ta’ dan ir-Regolament.
KAPITOLU IV
KOOPERAZZJONI MA’ AWTORITAJIET TA’
PAJJIŻI TERZI U MA’ ORGANIZZAZZJONIJIET U KORPI INTERNAZZJONALI
Artikolu 57
Ftehim dwar l-iskambju ta’ informazzjoni
1.           L-awtoritajiet kompetenti u
l-AETS jistgħu jikkonkludu ftehimiet ta’ kooperazzjoni dwar l-iskambju ta’
informazzjoni mal-awtoritajiet kompetenti ta’ pajjiżi terzi iżda biss
jekk fil-pajjiżi terzi konċernati, l-informazzjoni divulgata hija
soġġetta għal garanziji ta’ segretezza professjonali li
tal-inqas huma ekwivalenti għal dawk stabiliti fl-Artikoli 37 u 55.
Dan l-iskambju ta’ informazzjoni jkun maħsub
għat-twettiq tal-kompiti ta’ dawk l-awtoritajiet kompetenti.
Fejn dan l-iskambju ta’ informazzjoni jinvolvi
t-trasferiment ta’ dejta personali lejn pajjiż terz, l-Istati Membri
jikkonformaw mad-Direttiva 95/46/KE u l-AETS tikkonforma mar-Regolament
(KE) Nru 45/2001.
2.           L-awtoritajiet kompetenti
tikkoopera mal-awtoritajiet kompetenti jew ma’ korpi rilevanti oħra ta’
pajjiżi terzi rigward l-eżamijiet tal-garanzija tal-kwalità u
l-investigazzjonijiet ta’ awdituri u ditti tal-awditjar. L-AETS tikkontribwixxi
għal din il-kooperazzjoni.
L-AETS tikkontribwixxi għall-istabiliment ta’
konverġenza ta’ sorveljanza ma’ pajjiżi terzi.
3.           Fejn il-kooperazzjoni jew
l-iskambju ta’ informazzjoni jkun relatat ma’ dokumentazzjoni tal-awditjar jew
ma’ dokumenti oħra tal-awdituri statutorji jew tad-ditti tal-awditjar,
japplika l-Artikolu 47 tad-Direttiva 2006/43/KE.
Artikolu 58
Divulgazzjoni ta’ informazzjoni
rċivuta minn pajjiżi terzi
L-awtorità kompetenti ta’ Stat Membru jew
l-AETS tista’ tiddivulga l-informazzjoni rċivuta minn awtoritajiet
kompetenti ta’ pajjiżi terzi iżda biss jekk din kisbet il-kunsens
espress tal-awtorità kompetenti li ttrażmettiet l-informazzjoni u, fejn
dan ikun applikabbli, jekk l-informazzjoni tkun divulgata biss
għall-finijiet li għalihom l-awtorità kompetenti tat il-kunsens
tagħha, jew fejn din id-divulgazzjoni tkun meħtieġa
għall-proċeduri ġuridiċi.
Artikolu 59
Divulgazzjoni ta’ informazzjoni trasferita
lejn pajjiżi terzi
L-awtorità kompetenti ta’ Stat Membru jew
l-AETS tetħieġ li l-informazzjoni komunikata minnhom lil awtorità
kompetenti ta’ pajjiż terz tista’ tiġi divulgata minn dik l-awtorità
kompetenti lil partijiet jew awtoritajiet terzi iżda biss bil-kunsens
espress minn qabel tal-awtorità kompetenti li ttrażmettiet
l-informazzjoni, b’konformità mad-dritt nazzjonali tagħha u jekk
l-informazzjoni tkun divulgata biss għall-finijiet li għalihom dik
l-awtorità kompetenti tal-Istat Membru jew l-AETS tat il-kunsens tagħha,
jew fejn din id-divulgazzjoni tkun neċessarja għall-proċeduri ġuridiċi.

Artikolu 60
Kooperazzjoni ma’ organizzazzjonijiet u
korpi internazzjonali
L-AETS tikkoopera mal-organizzazzjonijiet u
l-korpi internazzjonali li jelaboraw l-istandards internazzjonali tal-awditjar.

Titolu V
Sanzjonijiet u miżuri amministrattivi
Artikolu 61
Sanzjonijiet u miżuri amministrattivi
1.           L-Istati Membri jistabilixxu
r-regoli dwar is-sanzjonijiet u l-miżuri amministrattivi applikabbli
fil-każijiet ta' ksur tad-dispożizzjonijiet ta’ dan ir-Regolament
identifikati fl-Anness għall-persuni responsabbli għal dak il-ksur u
jieħdu l-miżuri neċessarji kolha sabiex jiżguraw li dawn
jiġi implimentati. Is-sanzjonijiet u l-miżuri speċifikati jkunu
effikaċi, proporzjonati u dissważivi.
2.           Sa [24 xahar wara
d-dħul fis-seħħ ta’ dan ir-Regolament] l-Istati Membri
jinnotifikaw ir-regoli msemmija fil-paragrafu 1 lill-Kummissjoni u
lill-AETS. Jinnotifikaw lill-Kummissjoni u lill-AETS minnufih bi kwalunkwe
emenda sussegwenti fihom.
3.           Dan l-Artikolu u
l-Artikoli 62 sa 66 huma mingħajr ħsara
għad-dispożizzjonijiet tad-dritt kriminali nazzjonali.
Artikolu 62
Setgħat ta’ sanzjonar
1.           Dan l-Artikolu japplika
għas-sitwazzjonijiet ta’ ksur tad-dispożizzjonijiet ta’ dan
ir-Regolament identifikati fl-Anness.
2.           Mingħajr ħsara
għas-setgħat superviżorji tal-awtoritajiet kompetenti skont
l-Artikolu 38, fil-każ ta’ ksur imsemmi fil-paragrafu 1,
l-awtoritajiet kompetenti, f’konformità mad-dritt nazzjonali, ikollhom
is-setgħa li tal-inqas jimponu l-miżuri u s-sanzjonijiet
amministrattivi li ġejjin:
(a)     ordni ta’ waqfien ta’ dik il-kondotta u
ta’ ebda tkomplija ta’ dik il-kondotta lill-persuna responsabbli
mill-ksur;
(b)     dikjarazzjoni pubblika li tindika li
l-persuna responsabbli u n-natura tal-ksur, ippubblikata fuq is-sit elettroniku
tal-awtoritajiet kompetenti;
(c)     projbizzjoni temporanja
għall-awditur statutorju, id-ditta tal-awditjar jew għas-sieħeb
ewlieni tal-awditjar milli jwettqu awditu statutorju ta’ entitajiet ta’
interess pubbliku u/jew milli jiffirmaw rapporti tal-awditjar fis-sens
tal-Artikolu 22 b’effett madwar l-Unjoni kollha, sakemm jintemm il-ksur;
(d)     jiddikkjaraw li r-rapport tal-awditjar ma
jilħaqx ir-rekwiżiti tal-Artikolu 22, sakemm jintemm il-ksur;
(e)     projbizzjoni temporanja kontra membru ta’
ditta tal-awditjar jew ta’ korp amministrattiv jew maniġerjali ta’ entità
ta’ interess pubbliku milli jeżerċitaw funzjonijiet f’ditti
tal-awditjar jew entitajiet ta’ interess pubbliku;
(f)      sanzjonijiet pekunarji amministrattivi
li jammontaw sad-doppju tal-ammont ta’ qligħ iggwadanjat jew telf evitat
minħabba ksur, fejn dawn jistgħu jiġu determinati;
(g)     fir-rigward ta’ persuna fiżika,
sanzjonijiet pekunarji amministrattivi li jammontaw sa
EUR 5 000 000 jew, fl-Istati Membri fejn l-euro ma tkunx
il-munita uffiċjali, il-valur korrispondenti fil-munita nazzjonali
fid-data tad-dħul fis-seħħ ta’ dan ir-Regolament;
(h)     fir-rigward ta’ persuna ġuridika,
sanzjonijiet pekunarji amministrattivi li jammontaw sa 10 % tal-fatturat
annwali totali tagħha fis-sena kummerċjali preċedenti
tagħha; fejn il-persuna ġuridika hija sussidjarja ta’ impriża
prinċipali kif iddefinita fl-Artikoli 1 u 2 tad-Direttiva 83/349/KEE,
il-fatturat annwali totali rilevanti jkun il-fatturat annwali totali li
jirriżulta mill-kont konsolidat tal-impriża prinċipali finali
fis-sena kummerċjali preċedenti.
3.           L-Istati Membri jistgħu
jagtħu setgħat ta’ sanzjonar oħra lill-awtoritajiet kompetenti
minbarra dawk imsemmija fil-paragrafu 2 u jistgħu jipprovdu għal
livelli ogħla ta’ sanzjonijiet pekunarji amministrattivi minn dawk
stabiliti f’dak il-paragrafu.
Artikolu 63
Applikazzjoni effettiva tas-sanzjonijiet
1.           Meta jiddeterminaw it-tip ta’
sanzjonijiet u miżuri amministrattivi, l-awtoritajiet kompetenti
jikkunsidraw iċ-ċirkostanzi rilevanti kollha, inklużi:
(a)     l-gravità u d-durata tal-vjolazzjoni;
(b)     il-grad ta’ responsabilità tal-persuna
responsabbli;
(c)     is-saħħa finanzjarja
tal-persuna responsabbli, kif indikat mill-fatturat totali tal-impriża
responsabbli jew id-dħul annwali tal-persuna fiżika responsabbli;
(d)     l-importanza tal-qligħ iggwadanjat
jew tat-telf evitat mill-persuna responsabbli, sa fejn dawn jistgħu
jiġu determinati;
(e)     il-livell ta’ kooperazzjoni tal-persuna
responsabbli mal-awtorità kompetenti, mingħajr ħsara
għall-ħtieġa li jiġu żgurati r-restituzzjonijiet ta’
qligħ iggwadanjat jew telf evitat minn dik il-persuna;
(f)      vjolazzjonijiet preċedenti
mill-pesuna responsabbli.
Jistgħu jittieħdu f’kunsiderazzjoni
fatturi addizzjonali mill-awtoritajiet kompetenti, jekk dawn il-fatturi huma
speċifikati fid-dritt nazzjonali.
2.           L-ABE, l-AEAPX u l-AETS
joħorġu b’mod konġunt linji gwida indirizzati lill-awtoritajiet
kompetenti skont l-Artikolu 16 tar-Regolament Nru (UE) 1093/2010,
ir-Regolament (UE) 1094/2010 u r-Regolament Nru (UE) 1095/2010 dwar
it-tipi ta’ miżuri u sanzjonijiet amministrattivi u l-livell ta’
sanzjonijiet pekunarji amministrattivi li jiġu applikati f’każijiet
individwali fi ħdan il-qafas legali nazzjonali.
Artikolu 64
Pubblikazzjoni ta’ sanzjonijiet u
miżuri
Kull miżura jew sanzjoni amministrattiva
imposta għal ksur ta’ dan ir-Regolament tiġi ppubblikata minnufih, u
tal-inqas tinkludi l-informazzjoni dwar it-tip u n-natura tal-ksur u l-identità
tal-persuni responsabbli għaliha, sakemm din il-pubblikazzjoni ma
tqiegħedx f’riskju serju l-istabilità tas-swieq finanzjarji. Fejn
il-pubblikazzjoni tkun tikkawża ħsara sproporzjonata għall-partijiet
involuti, l-awtoritajiet kompetenti jippubblikaw il-miżuri u
s-sanzjonijiet fuq bażi anonima.
Minnufih, l-awtoritajiet kompetenti jinformaw
lill-AETS bi kwalunkwe sanzjoni jew miżura adottata għal ksur ta’ dan
ir-Regolament.
Il-pubblikazzjoni ta’ sanzjonijiet tirrispetta
d-drittijiet fundamentali kif stabiliti fil-Karta tad-Drittijiet Fundamentali
tal-UE, b’mod partikolari d-dritt għar-rispett tal-ħajja privata u
tal-familja u d-dritt għall-protezzjoni tad-dejta personali.
Artikolu 65
Appell
L-Istati Membri jiżguraw li
d-deċiżjonijiet meħuda mill-awtorità kompetenti b’konformità ma’
dan ir-Regolament ikunu soġġetti għad-dritt ta’ appell.
Artikolu 66
Rapportar ta’ ksur
1.           L-Istati Membri jistabilixxu
mekkaniżmu effettivi sabiex jinkoraġġixxu r-rapportar ta’ ksur
ta’ dan ir-Regolament lill-awtoritajiet kompetenti.
2.           Tal-inqas, il-mekkaniżmi
msemmija fil-paragrafu 1 jinkludu:
(a)     proċeduri speċifiċi
għar-riċevuta ta’ rapporti ta’ ksur u s-segwitu tagħhom;
(b)     protezzjoni xierqa għall-persuni li
jirrapportaw ksur potenzjali u ksur ikkonfermat;
(c)     protezzjoni ta’ dejta personali li jkun
fiha kemm il-persuna li rrapportat il-ksur potenzjali jew ikkonfermat kif ukoll
il-persuna akkużata b’konformità mal-prinċipji stabiliti
fid-Direttiva 95/46/KE;
(d)     proċeduri xierqa sabiex
jiżguraw id-dritt tal-persuna akkużata li tiddefendi ruħha u li
tinstema’ qabel l-adozzjoni ta’ deċiżjoni li tikkonċernaha u
d-dritt li tfittex rimedju effettiv quddiem tribunal kontra kwalunkwe deċiżjoni
jew miżura li tikkonċernaha.
3.           Id-ditti tal-awditjar u
l-entitajiet ta’ interess pubbliku jistabilixxu l-proċeduri xierqa
għall-impjegati tagħhom sabiex dawn jirrapportaw ksur potenzjali jew
ikkonfermat ta’ dan ir-Regolament b’mod intern permezz ta’ kanal speċifiku.
Artikolu 67
Skambju ta’ informazzjoni mal-AETS
1.           Fuq bażi annwali,
l-awtoritajiet kompetenti u ġudizzjarji jipprovdu lill-AETS
b’informazzjoni aggregata rigward il-miżuri, is-sanzjonijiet u l-multi
amministrattivi kollha imposti b’konformità mal-Artikoli 61, 62, 63, 64,
65 u 66. L-AETS tippubblika din l-informazzjoni f’rapport annwali.
2.           Fejn l-awtorità kompetenti
ddivulgaw miżuri, sanzjonijiet u multi amministrattivi lill-pubbliku, din
tirrapporta dan il-fatt lill-AETS b’mod simultanju.
Titolu VI
Atti delegati, rapportar u dispożizzjonijiet
transitorji u finali
Artikolu 68
Eżerċizzju tad-delega
1.           Is-setgħa li tadotta
atti delegati hija kkonferita lill-Kummissjoni soġġetta
għall-kundizzjonijiet stabiliti f’dan l-Artikolu.
2.           Is-setgħa li tadotta
atti delegati msemmija fl-Artikoli 10(6) u 50(4) tiġi kkonferita
lill-Kummissjoni għal perjodu indeterminat minn [data ta’ dħul
fis-seħħ ta’ dan ir-Regolament].
3.           Id-delega tas-setgħa
msemmija fl-Artikoli 10(6) u 50(4) tista’ tiġi revokata fi kwalunkwe
mument mill-Parlament Ewropew jew mill-Kunsill. Deċiżjoni ta’ revoka
ttemm id-delega tas-setgħa speċifikata f’dik id-deċiżjoni.
Din tieħu effett fil-jum ta’ wara dak tal-pubblikazzjoni
tad-deċiżjoni f'Il-Ġurnal Uffiċjali tal-Unjoni Ewropea jew
f'data aktar tard speċifikata hemmhekk. Din ma taffettwax l-validità ta’
kwalunkwe att delegat li huwa diġà fis-seħħ.
4.           Malli tadotta att delegat,
il-Kummissjoni tinnotifikaha fl-istess ħin lill-Parlament Ewropew u
lill-Kunsill.
5.           Att delegat adottat skont
l-Artikoli 10(6) u 50(4) jidħol fis-seħħ biss jekk ma tkun
saret l-ebda oġġezzjoni la mill-Parlament Ewropew u lanqas
mill-Kunsill matul perijodu ta’ [xahrejn] min-notifika ta’ dak l-att
lill-Parlament Ewropew u lill-Kunsill jew jekk, qabel it-tmiem ta’ dak
il-perijodu, il-Parlament Ewropew u l-Kunsill ikunu t-tnejn infurmaw
lill-Kummissjoni li mhumiex ser joġġezzjonaw. Dak il-perijodu jiġi
estiż b’[xahrejn] fuq l-inizjattiva tal-Parlament Ewropew jew tal-Kunsill.
Artikolu 69
Rapport
Sa X X 20XX [ħames snin wara tmiem
il-perjodu transitorju] il-Kummissjoni tħejji rapport dwar
l-applikazzjoni ta’ dan ir-Regolament. Ir-rapport jieħu f’kunsiderazzjoni
r-rapport imħejji mill-AETS imsemmi fir-raba’
subparagrafu tal-Artikolu 46(4).
Artikolu 70
Dispożizzjoni tranżizzjonali
1.           Permezz ta’ deroga mill-Artikoli 32
u 33, japplikaw ir-rekwiżiti li ġejjin għal kuntratti
għall-forniment ta’ awditu statutorju lil entitajiet ta’ interess pubbliku
li jkunu fis-seħħ fi [data ta’ dħul fis-seħħ ta’ dan
ir-Regolament]:
(a)     kull kuntratt tal-awditjar konkluż
qabel XX/XX/XXXX [id-data ta’ adozzjoni tal-proposta tal-Kummissjoni] li
għadha fis-seħħ fi [id-data ta’ dħul fis-seħħ
ta’ dan ir-Regolament] jibqa’ applikabbli għal perjodu massimu ta’
erba’ snin fiskali wara [id-data ta’ dħul fis-seħħ ta’ dan
ir-Regolament];
(b)     kull kuntratt tal-awditjar konkluż
wara XX/XX/XXX [l-adozzjoni tal-proposta tal-Kummissjoni] iżda
qabel XX/XX/XXXX [id-data ta’ dħul fis-seħħ ta’ dan
ir-Regolament] u li jkun għadu fis-seħħ jibqa’ applikabbli
għal perjodu massimu ta’ ħames snin fiskali wara XX/XX/XXXX [id-data
ta’ dħul fis-seħħ ta’ dan ir-Regolament];
(c)     meta kuntratt tal-awditjar imsemmi
fil-punti (a) jew (b) ta’ dan il-paragrafu jiskadi jew jiġi
tterminat, l-entità ta’ interess pubbliku tista’ ġġedded dan
il-kuntratt għal darba mal-istess awditur statutorju jew ditta
tal-awditjar, mingħajr ma jkunu applikabbli d-dispożizzjonijiet
tal-Artikolu 31(3). Kuntratt imġedded bħal dan ikun
soġġett għad-durata massima li ġejja:
(i)      sena (1): jekk l-awditur ilu jipprovdi
servizzi lill-entità awditjata għal perjodu konsekuttiv li jaqbeż
il-100 sena;
(ii)      2 snin: jekk l-awditur ilu jipprovdi
servizzi lill-entità awditjata għal perjodu konsekuttiv ta’ bejn 51 u 100
sena;
(iv)     3 snin: jekk l-awditur ilu jipprovdi
servizzi lill-entità awditjata għal perjodu konsekuttiv ta’ bejn 21 u 50
sena;
(v)     4 snin: jekk l-awditur ilu jipprovdi
servizzi lill-entità awditjata għal perjodu konsekuttiv ta’ bejn 11 u 20
sena;
(vi)     5 snin: jekk l-awditur ilu jipprovdi
servizzi lill-entità awditjata għal perjodu konsekuttiv li ma jaqbiżx
l-10 snin.
Permezz ta’ deroga mill-kriterji stabiliti
fil-punt (c), il-kuntratt tal-awditjar jista’ jibqa’ applikabbli sa tmiem
l-ewwel sena finanzjarja wara [sentejn (2) wara d-dħul
fis-seħħ ta’ dan ir-Regolament].
Permezz ta’ deroga mill-punti (a) sa (c), meta
r-regoli nazzjonali jistabilixxu durata massima ta’ relazzjoni kuntrattwali
bejn l-awditur statutorju jew id-ditta tal-awditjar u l-entità awditjata li ma
jaqbiżx id-disa' (9) snin u jeħtieġu li l-entità awditjata
tagħżel awditur statutorju jew ditta tal-awditjar differenti meta
jintlaħaq din id-durata massima, il-kuntratt tal-awditjar jista’ jibqa’
applikabbi sa tmiem dak il-perjodu ta’ durata massima.
2.           L-Artikolu 33 japplika
għal kull kuntratt tal-awditjar konkluż wara […] [id-data ta’
dħul fis-seħħ ta’ dan ir-Regolament] iżda qabel […]
[sentejn (2) wara d-dħul fis-seħħ ta’ dan ir-Regolament].
L-Artikolu 32(3) japplika biss għal dawn
il-kuntratti wara l-iskadenza jew tmiem l-ewwel tiġdid ta’ dan
il-kuntratti.
Artikolu 71
Dispożizzjonijiet nazzjonali
L-Istati Membri jagħmlu
dispożizzjoni ta’ dan it-tip kif ikun xieraq sabiex jiżguraw
l-applikazzjoni effettiva ta’ dan ir-Regolament.
Artikolu 72
Dħul fis-seħħ
Dan ir-Regolament jidħol
fis-seħħ fl-għoxrin jum wara dak tal-pubblikazzjoni tiegħu
f'Il-Ġurnal Uffiċjali tal-Unjoni Ewropea.
Japplika minn [sentejn (2) wara d-dħul
fis-seħħ].
Madanakollu, l-Artikolu 32(7) japplika
minn […] [id-data ta’ dħul fis-seħħ tar-Regolament] u
l-Artikolu 10(5) japplika minn […] [tliet (3) snin wara d-dħul
fis-seħħ tar-Regolament].
Dan
ir-Regolament jorbot fl-intier tiegħu u japplika direttament fl-Istati
Membri kollha.
Magħmul fi Brussell,
Għall-Parlament Ewropew                           Għall-Kunsill
Il-President                                                    Il-President
ANNESS
I.          Ksur minn awdituri statutorji,
ditti tal-awditjar jew sħab ewlenin tal-awditjar
A. Ksur relatat ma’ kunflitti ta’
interess, rekwiżiti organizzazzjonali u operazzjonali
1.           L-awditur statutorju jew
id-ditta tal-awditjar jiksru l-Artikolu 6(1) billi ma jistabilixxux
politiki u proċeduri adegwati sabiex jiżguraw konformità
mar-rekwiżiti organizzazzjonali minimi, kif stabilit
fil-paragrafu 1(a) sa (k).
2.           L-awditur statutorju jew
is-sieħeb ewlieni tal-awditjar li jwettqu awditu statutorju f’isem ditta
tal-awditjar jiksru l-Artikolu 8(1)(a) billi jinkarigaw ruħhom
f’pożizzjoni ewlenija tal-maniġment fl-entità awditjata qabel ma jkun
għadda perjodu ta’ tal-inqas sentejn minn meta rriżenjaw bħala
awditur statutorju jew sieħeb ewlieni tal-awditjar mill-inkarigu tal-awditjar.
3.           L-awditur statutorju jew is-sieħeb
ewlieni tal-awditjar li jwettqu awditu statutorju f’isem ditta tal-awditjar
jiksru l-Artikolu 8(1)(b) billi jsiru membru tal-kumitat tal-awditjar
tal-entità awditjata jew ta’ korp ekwivalenti, qabel ma jkun għadda
perjodu ta’ tal-inqas sentejn minn meta rriżenjaw bħala awditur
statutorju jew sieħeb ewlieni tal-awditjar mill-inkarigu tal-awditjar.
4.           L-awditur statutorju jew
is-sieħeb ewlieni tal-awditjar li jwettqu awditu statutorju f’isem ditta
tal-awditjar jiksru l-Artikolu 8(1)(c) billi jsiru membru mhux
eżekuttiv tal-korp ta’ amministrazzjoni jew membru tal-korp
superviżorju tal-entità awditjata, qabel ma jkun għadda perjodu ta’
tal-inqas sentejn minn meta rreżenjaw bħala awditur statutorju jew
sieħeb ewlieni tal-awditjar mill-inkarigu tal-awditjar.
5.           L-awditur statutorju jew
id-ditta tal-awditjar jiksru l-Artikolu 9(2) billi ma jiżgurawx li
s-servizzi ta’ awditjar finanzjarju relatati pprovduti lill-entità awditjata ma
jaqbżux l-10 % tat-tariffi mħallsa mill-entità awditjata għall-awditu
statutorju.
6.           L-awditur statutorju jew
id-ditta tal-awditjar jiksru l-Artikolu 10 billi jipprovdu servizzi
għajr is-servizzi tal-awditu statutorju jew servizzi ta’ awditjar
finanzjarju relatati lill-entità awditjata.
B. Ksur relatat mat-twettiq tal-awditu statutorju
7.           L-awditur statutorju jew
id-ditta tal-awditjar jiksru l-Artikolu 16(3) billi ma jżommux
rekords tal-każijiet meta l-impjegati tagħhom ma jirrispettawx
id-dispożizzjonijiet li jinstabu f’dan ir-Regolament jew billi ma
jħejjux rapport annwali tal-miżuri meħuda sabiex jiżguraw
konformità ma’ dawk id-dispożizzjonijiet.
8.           L-awditur statutorju jew
id-ditta tal-awditjar jiksru l-Artikolu 16(4) billi ma jżommux rekord
ta’ kont tal-klijent li jinkludi d-dejta msemmija fil-punt (a), (b) u (c)
tal-istess paragrafu.
9.           L-awditur statutorju jew
id-ditta tal-awditjar jiksru l-Artikolu 16(5) billi ma joħolqux fajl
tal-awditjar għal kull awditu statutorju mwettaq li jkun fih
l-informazzjoni msemmija fil-punti (a) sa (j) tal-istess paragrafu.
10.         L-awditur statutorju jew
id-ditta tal-awditjar jiksru l-Artikolu 17(1)(c) billi ma jinformawx
lill-awtorità kompetenti msemmija fl-Artikolu 36 b’inċident li kellu
jew li jista’ jkollu konsegwenzi serji għall-integrità tal-attività
tagħhom.
11.         L-awditur statutorju jew id-ditta
tal-awditjar jiksru l-Artikolu 17(2) billi ma jinformawx lill-awtorità
kompetenti li jissupervizzaw lill-entitajiet ta’ interess pubbliku bi kwalunkwe
frodi jew tentattiv ta’ dan fir-rigward tar-rapporti finanzjarji tal-entità
awditjata.
12.         L-awditur statutorju jew
id-ditta tal-awditjar jiksru l-Artikolu 19 billi ma jiżgurawx li jsir
eżami tal-kontroll tal-kwalità intern skont ir-rekwiżiti stabiliti
fil-paragrafi 2 sa 6 ta’ dak l-Artikolu.
C. Ksur relatat mar-rapportar tal-awditjar
13.         L-awditur statutorju jew
id-ditta tal-awditjar jiksru l-Artikolu 22 billi ma jipprovdux opinjoni
tal-awditjar imħejjija skont ir-rekwiżiti stabiliti fil-paragrafi 2,
3, 4, 5 u 7 ta’ dak l-Artikolu.
14.         L-awditur statutorju jew
id-ditta tal-awditjar jiksru l-Artikolu 23 billi ma jissottomettux rapport
addizzjonali lill-kumitat tal-awditjar tal-entità awditjata li huwa mħejji
skont with ir-rekwiżiti stabiliti fil-paragrafi 2 sa 5 ta’ dak l-Artikolu.
15.         L-awditur statutorju jew
id-ditta tal-awditjar jiksru l-Artikolu 25 billi ma jirrapportawx minnufih
lill-awtoritajiet kompetenti li jissupervizzaw l-entitajiet ta’ interess
pubbliku bi kwalunkwe fatt jew deċiżjoni li jikkonċernaw dik
l-entità ta’ interess pubbliku li saru konxji bihom waqt li kienu qed iwettqu
dak l-awditu statutorju u li jistgħu jkunu marbutin ma’ kwalunkwe
wieħed mill-ksur imsemmi fil-punti (a) sa (c) tal-ewwel
paragrafu tal-Artikolu 25.
D. Ksur relatat mad-dispożizzjonijiet
dwar id-divulgazzjoni
16.         Id-ditta tal-awditjar tikser
l-ewwel subparagrafu tal-Artikolu 26(1) b’rabta
mal-Artikolu 26(4) billi ma tippubblikax fuq is-sit elettroniku
tagħha r-rapport finanzjarju annwali tagħha fis-sens
tal-paragrafu 2 tal-Artikolu 4 tad-Direttiva 2004/109/KE sa mhux
aktar tard minn erba’ xhur wara tmiem kull sena finanzjarja u tħallih
għad-dispożizzjoni għal tal-inqas ħames snin.
17.         L-awditur statutorju jikser
it-tieni subparagrafu tal-Artikolu 28(2) b’rabta
mal-Artikolu 27(1) billi ma jippubblikax fuq is-sit elettroniku tiegħu
r-rapport tal-introjtu annwali tiegħu u ma jħallihx
għad-dispożizzjoni għal tal-inqas ħames snin.
18.         L-awditur statutorju jew
id-ditta tal-awditjar jiksru l-Artikolu 26(2) billi ma jurux fir-rapport
tal-introjtu annwali tagħhom jew fir-rapport finanzjarju annwali
tagħhom, it-tariffi rċivuti mill-awditu statutorju tar-rapporti
finanzjarji annwali u konsolidati ta’ entitajiet ta’ interess pubbliku u
entitajiet li jappartjenu għal grupp ta’ kumpaniji li l-impriża
prinċipali tagħhom hija entità ta’ interess pubbliku b’mod separat
mit-tariffi rċivuti mill-awditu statutorju ta’ rapporti finanzjarji
annwali u konsolidati ta’ entitajiet oħra u t-tariffi mitluba
għas-servizzi ta’ awditjar finanzjarju relatati kif iddefiniti
fl-Artikolu 10.
19.         L-awditur statutorju jew
id-ditta tal-awditjar li jappartjenu għal netwerk jiksru
l-Artikolu 26(3) billi ma jipprovdux bħala anness għar-rapport
tal-introjtu jew għar-rapport finanzjarju annwali dik l-informazzjoni
msemmija fil-punt (a) sa (d) tal-Artikolu 26(3), sakemm ma tapplikax
id-deroga tat-tieni subparagrafu ta’ dak il-paragrafu.
20.         L-awditur statutorju jew
id-ditta tal-awditjar jiksru l-Artikolu 27 billi ma jippubblikawx jew
inkella billi ma jippubblikawx b’mod tempestiv rapport tat-trasparenza li
jinkludi l-informazzjoni stabilita fil-paragrafu 2 ta’ dak l-Artikolu u,
fejn applikabbli, l-informazzjoni stabilita fl-Artikolu 28.
21.         L-awditur statutorju jew
id-ditta tal-awditjar jiksru l-Artikolu 29 billi ma jipprovdux b’mod
annwali lista ta’ entitajiet ta’ interess pubbliku awditjati flimkien
mad-dħul iġġenerat minnhom lill-awtorità kompetenti tagħhom
imsemmija fl-Artikolu 35(1).
22.         L-awditur statutorju jew
id-ditta tal-awditjar jiksru l-Artikolu 30(1) billi ma jżommux
id-dokumenti u l-informazzjoni msemmija fl-Artikolu 30(1).
E. Ksur relatat mal-ħatra ta’ awdituri
statutorji jew ditti tal-awditjar minn entitajiet ta’ interess pubbliku
23.         L-awditur statutorju jew
id-ditta tal-awditjar jiksru l-Artikolu 33(2) billi jwettqu l-awditu
statutorju ta’ entità ta’ interess pubbliku wara l-iskadenza
taż-żewġ inkarigi konsekuttivi msemmija fl-Artikolu 33(1)
qabel ma jkun għadda l-perjodu ta’ erba’ snin.
24.         L-awditur statutorju jew
id-ditta tal-awditjar jiksru l-Artikolu 33(6) billi ma jippreżentawx
fajl ta’ trażizzjoni komplet fi tmiem l-inkarigu tal-awditjar għall-awditur
statutorju jew id-ditta tal-awditjar ta’ warajhom.
F. Ksur relatat mal-garanzija tal-kwalità
25.         L-awditur statutorju jew
id-ditta tal-awditjar jiksru l-Artikolu 40(6) billi ma jiħdux segwitu
għar-rakkomandazzjonijiet tal-ispezzjonijiet fil-perjodu stabilit
mill-awtorità kompetenti.
II.        Ksur minn entitajiet ta’
interess pubbliku
A.        Ksur relatat mal-ħatra ta’
awdituri statutorji jew ditti tal-awditjar
1.           Mingħajr ħsara
għall-Artikolu 31(2), (3) u (4), entità ta’ interess pubbliku tikser
l-Artikolu 31(1) billi ma twaqqafx kumitat tal-awditjar u/jew billi ma
taħtarx in-numru meħtieġ ta’ membri indipendenti u/jew billi ma
taħtarx in-nurmu meħtieġ ta’ membri li għandhom kompetenza
speċifika fil-kontabilità u/jew fl-awditjar.
2.           Entità ta’ interess pubbliku
tikser l-Artikolu 32(1) billi ma taħtarx l-awditur(i) statutorju/i
jew id-ditta/i tal-awditjar b’konformità mal-kundizzjonijiet stabiliti
fl-Artikolu 32(2) sa (6).
3.           Entità ta’ interess pubbliku
tikser l-Artikolu 33 billi timpjega l-istess awditur statutorju jew ditta
tal-awditjar għal perjodu itwal minn dak imsemmij fl-Artikolu 33.
4.           Entità ta’ interess pubbliku
tikser l-Artikolu 34 billi tagħti s-sensja lil awditur statutorju jew
ditta tal-awditjar fin-nuqqas ta’ raġunijiet validi.
[1]               L-ammonti kbar ta’ appoġġ approvati taħt
l-iskemi jistgħu jiġu spjegati mill-fatt li xi Stati Membri adottaw
skemi ta’ garanzija totali li jkopru d-dejn kollu tal-banek. L-Istati Membri
ddipendew l-aktar fuq miżuri ta’ garanzija. €546.08 biljun (4.5%
tal-PGD) ġew approvati bħala miżuri ta’ rikapitalizzazzjoni, li
minnhom l-Istati Membri użaw madwar €141.5 biljun fl-2009. Fil-perjodu ta’
bejn Ottubru 2008 u Ottubru 2010, il-Kummissjoni awtorizzat miżuri
għal kontra l-kriżi finanzjarja fil-qasam tal-għajnuna
mill-Istat fi 22 Stat Membru: jiġifieri l-Istati Membri kollha minbarra
l-Bulgarija, ir-Repubblika Ċeka, l-Estonja, Malta u r-Rumanija.
[2]               Il-Kummissjoni Ewropea, KTIBA ĦADRA Politika
tal-Awditjar: Lezzjonijiet mill-Kriżi, COM (2010)561, 13.10.2010.
[3]               http://ec.europa.eu/internal_market/accounting/conferenc_20110209_en.htm
[4]               http://www.europarl.europa.eu/oeil/FindByProcnum.do?lang=en&procnum=INI/2011/2037
[5]               COM(2010)561 finali, ĠU C 248, 25.8.2011, p. 92.
[6]               Ara t-taqsima 4.3 tal-Memorandum ta’ Spjegazzjoni
tal-proposta għal emenda tad-Direttiva 2006/43/KE għal
informazzjoni aktar dettaljata dwar l-ambitu ta' kull proposta.
[7]               Soġġett, fejn xieraq, għal
arranġamenti tranżizzjonali adegwati.
[8]               COM(2010)716 finali.
[9]               COM(2009) 501 finali, COM(2009) 502 finali, COM (2009) 503
finali.
[10]             ĠU C , , p. .
[11]             Data tal-opinjoni tal-KEPD.
[12]             ĠU L 372, 31.12.1986, p. 1.
[13]             ĠU L 374, 31.12.1991, p. 7.
[14]             ĠU L 390, 31.12.2004, p.
38.
[15]             ĠU L 319, 5.12.2007, p. 1.
[16]             ĠU L 302, 17.11.2009, p.
32.
[17]             ĠU L 267, 10.10.2009, p. 7.
[18]             ĠU L 174, 1.7.2011, p.1.
[19]             ĠU L 145, 30.4.2004, p. 1.
[20]             ĠU L 222, 14.8.1978, p.11.
[21]             ĠU L 193, 18.7.1983, p. 1.
[22]             ĠU L 157, 9.6.2006, p.87.
[23]             COM(2010)561 finali.
[24]             ĠU L 281, 23.11.1995, p. 31.
[25]             ĠU L 8, 12.1.2001, p. 1.
[26]             ĠU L 52, 25.2.2005, p. 51.
[27]             ĠU L 309, 25.11.2005, p. 15.
[28]             ĠU L 120, 7.5.2008, p.20.
[29]             ĠU L 331, 15.12.2010, p.84.
[30]             ĠU L 331, 15.12.2010, p.12.
[31]             ĠU L 331, 15.12.2010, p.48.
[32]             COM(2010)716 finali.
[33]             ĠU L 162, 30.4.2004, p.70.
[34]             ĠU L 177, 30.6.2006, p.1.
[35]             ĠU L 335, 17.12.2009, p.1.
[36]             ĠU L 345, 31.12.2003 p.64.
[37]             ĠU L 149, 30.04.2004, p. 1.